ⵜⴰⵎⵙⵙⵓⵎⴰⵏⵜ ⵜⴰⵏⴼⵓⵙⵜ ⵏ ⵜⴳⵎⴰⵔⵜ ⵉⵔⴰⵏ ⵜⵉⵍⴻⵍⵍⵉ ⵜⴰⵏⴼⵓⵙⵜ ⵏ ⵜⴳⵎⴰⵔⵜ ⵉⵙⵙⵓⵏ ⵉⵎⴰⵏ ⵉ ⵀⵕⵓ ⵡⴰⵔⵜⴰⵙⴰ ⵏⵏⴰ ⵜⵜ ⵉⵙⵙⵕⵎⵉⵏ ⵙ ⵜⵎⴰⵔⴰ ⵏ ⵜⵡⵓⵔⵉⵡⵉⵏ ⴰⵍⵍⵉⴳ ⵜⴳⴳⴰⵎⵉ ⵜⵙⴽⴽⵔ ⴷ ⴰⴼⵔⵉⵡⵏ ⵜⴰⵢⵍⵍ ⵜⴽⴽ ⵉⴳⵏⵡⴰⵏ ⴰⴷ ⵜⵔⵣⵓ ⵜⵉⵍⴻⵍⵍⵉ ⴷ ⵓⵣⴰⵔⵓⴳ. ⵙⴳ ⵎⴰⵢ ⵜⵙⵓⵍ ⵜⵎⵥⵥⵉⵢ ⵜⴳⵎⴰⵔⵜ ⵉⵏⵓ ⴰⵢ ⴷⴰ ⵜⵜⴰⵙⵉ ⴰⴳⴳⵯⴰ ⵉⵥⵥⴰⵢⵏ ⵖⴼ ⵜⴰⴷⴰⵡⵜ ⵏⵏⵙ. ⵜⵓⵙⵉ ⴰⴳⴳⵯⴰ ⵉⵏⵓ ⴰⵔ ⵜⵜⴰⵙⵉ ⴰⵡⴷ ⵡⵉⵏ ⵎⴷⴷⵏ ⵏ ⵉⵖⵕⵎ. ⵓⵔ ⵜⵓⴼⵉ ⴰⵙⴳⵓⵏⴼⵓ, ⵜⵍⴰ ⵜⴰⵡⵓⵔⵉ ⵙ ⵢⵉⴹ ⴷ ⵡⴰⵙⵙ, ⵜⴰⴳⵔⵙⵜ ⴰⵎⵎ ⵓⵏⴱⴷⵓ, ⵜⴰⴱⴰⵔⴷⴰ ⵓⵔ ⴷⴰ ⵜⵜⴻⴼⴼⴻⵖ ⵜⴰⴷⴰⵡⵜ ⵏⵏⵙ. ⵡⵏⵏⴰ ⵉⵔⴰⵏ ⴰⴷ ⵉⴽⵔⵣ ⵉⴳⵔⴰⵏ ⵢⴰⵡⵉ ⵜⵜ ⴰⴷ ⴰⵙ ⵜⵏⵣⵖ ⵉⵎⴰⵙⵙⵏ, ⵡⵏⵏⴰ ⵉⵔⴰⵏ ⴰⴷ ⵉⵥⴹ ⴰⵣⵎⵎⵓⵔ ⵏⵖ ⵉⵔⴰ ⴰⴷ ⵢⴰⵙⵉ ⵛⴰ ⵏ ⵡⴰⴳⴳⵯⴰ ⵉⵥⵥⴰⵢⵏ, ⵉⵔⵥⵎ ⴰⵙ ⵢⴰⵡⵉ ⵜⵜ. ⵛⴰ ⵏ ⵜⵉⴽⴽⴰⵍ ⴷⴰ ⵜⵜ ⵜⵜⴰⵡⵉⵏ ⴱⵍⴰ ⴰⴷ ⵉⵢⵉ ⵜ ⵉⵏⵉⵏ. ⵉⴼⴽⴰ ⵜⵜ ⵡⴰ ⵉ ⵡⴰ, ⴰⵙⵙⴰ ⴰⵎⵎ ⵓⵙⴽⴽⴰ. ⵜⵅⴷⵎ ⵜⴳⵎⴰⵔⵜ ⵜⴳⵍⵍⵉⵏⵜ ⵉⵏⵓ ⵉ ⴽⵓⵢⴰⵏ! ⵡⵏⵏⴰ ⵉⵔⴰⵏ ⴰⴷ ⵉⵣⴷⵎ ⵉⴽⵛⵛⵓⴹⵏ ⵏⵖ ⵉⵔⴰ ⴰⴷ ⵉⵙⵙⴽⵜⵔ ⵉⵙⵍⵍⵉ, ⵏⵖ ⵉⵔⴰ ⴰⴷ ⵉⵙⵎⵓⵜⵜⵢ ⵍⵖⴱⴰⵕ ⵏⵏⵙ ⵏⵖ ⵓⵟⵟⵓⴱ ⵏⵏⵙ ⵢⴰⵡⵉ ⵜⵜ ⵜⴳⵍⵍⵉⵏⵜ. ⵡⵏⵏⴰ ⵉⵔⴰⵏ ⴰⴷ ⵢⴰⴳⵎ ⴰⵎⴰⵏ ⵏⵖ ⵉⵔⴰ ⴰⴷ ⵜⵜ ⵉⵏⵉⵢ ⵖⵔ ⵛⴰ ⵏ ⵜⵎⴰⵣⵉⵔⵜ ⵢⴰⴹⵏ, ⵜⴰⴳⵎⴰⵔⵜ ⵉⵏⵓ ⵜⵅⴷⵎ ⵉ ⴽⵓ ⵢⴰⵏ. ⵓⵔ ⴷⵊⵉⵏ ⴰⵙ ⵏⵏⵉⵖ ⵉ ⵢⴰⵡⴷ ⵢⴰⵏ ⵓⵀⵓ! ⵜⴳⴰ ⵜⴰⴷⴰⵡⵜ ⵏⵏⵙ ⵜⵉⴼⵉⴷⵉ ⴰⵔ ⵜⵜⴷⴷⵓ ⴰⵀⴰ ⵙ ⵉⴷⴰⵎⵎⵏ. ⵓⵔ ⴷⵊⵉⵏ ⵜⴼⴼⵉⵖ ⵜⴱⴰⵔⴷⴰ ⵜⴰⴷⴰⵡⵜ ⵏⵏⵙ. ⵜⴽⴽⴰ ⵖⵓⵔ ⵎⴷⴷⵏ ⴰⴽⴽⵯ ⴳ ⵓⵔⵡⴰ, ⵓⵔ ⴷⴰ ⵜⵜⴷⵊⴰⵡⴰⵏ ⵖⵓⵔⵙⵏ ⴰⵡⴷ ⴰⵍⵉⵎ ⴷ ⵜⵎⵥⵉⵏ. ⵍⵍⴰⵏ ⵎⴷⴷⵏ ⵏⵏⴰ ⴷⴰ ⴰⵙ ⵉⵔⵥⵎⵏ, ⴰⵡⵉⵏ ⵜⵜ, ⵓⵔ ⵙⵙⵉⵏⵖ ⴰⴽⴽⵯ ⵎⴰ ⵔⴰⵏ ⴰⴷ ⴰⵙⵏ ⵜⵅⴷⵎ. ⵓⵔ ⴷⴰ ⵜⵜⵉⵙⵉⵏⵖ ⵎⴰⵏⵜⵓⵔ ⴰⵢ ⵜⵜ ⵉⵡⵉⵏ ⴷ ⵎⴰⵏⵜⵓⵔ ⴰⵢ ⵜⵜ ⴷ ⵔⵓⵔⴰⵏ ... ⵔⵥⵎ ⵉ ⵜⴳⵎⴰⵔⵜ ⵇⵇⵏ ⵜⴰⴳⵎⴰⵔⵜ ⵜⴳⴰ ⵜⴳⵍⵍⵉⵏⵜ ⴰⵎⵎ ⵍⴰⵎⴰⵏⵜ ⵓⵔ ⴷⴰ ⵜⵙⴼⵓⵥⵥⵓⴹ ⵓⵔ ⴷⴰ ⵜⴽⴽⴰⵜ ⵙ ⵜⵉⵇⵇⴰⵕ. ⵏⴽⴽ ⴳⵉⵖ ⴰⵎⵎ ⴽⴰ ⵏ ⵛⵛⵎⴰⵜⴰ ⵡⴰⵔ ⵓⵍ. ⵓⵔ ⵙⵙⵉⵏⵖ ⴰⴷ ⵉⵏⵉⵖ ⵓⵀⵓ ⵉ ⵎⴷⴷⵏ. ⵡⵏⵏⴰ ⵢⵉ ⵜⵜ ⵉⵜⵜⵔⵏ ⵉⵏⵉⵖ ⴰⵙ ⵖⴰⵙ ⴰⴷ ⴰⵙ ⵉⵔⵥⵎ ⵢⴰⵡⵉ ⵜⵜ, ⴰⵍⵍⵉⴳ ⵜⵏⵛⴼ ⵜⴰⴷⴰⵡⵜ ⵏⵏⵙ ⴰⵎⵎ ⵓⵇⴱⵓ ⵏ ⵜⴽⵡⵓⵜⵜ ⵖⴼ ⵉⴽⴽⴰ ⵡⴰⵙⵉⴼ, ⴼⵕⵖⵏ ⵉⴹⴰⵔⵏ ⵏⵏⵙ ⴰⵔ ⵜⵜⴻⵔⵊⴷⵉⵍ ⵜⴷⴷⵓ ⴰⵀⴰ ⵚⵚⴰⵃⵜ ⵏⵏⵙ ⵙ ⴰⴽⴰⵍ. ⵜⵉⴼⵉⴷⵉ ⴳ ⵜⴰⴷⴰⵡⵜ, ⵜⵉⴼⵉⴷⵉ ⴳ ⵓⴳⵔⴹ, ⵜⵉⴼⵉⴷⵉ ⴳ ⵉⵎⵣⴳⴰⵏ. ⵡⵏⵏⴰ ⵜⵜ ⵢⵓⵡⵉⵏ ⴰⴷ ⴰⵙ ⵜⵅⴷⵎ ⴰⵔ ⵜⵜ ⵉⵜⵜⵇⵇⵙ ⵙ ⵉⵅⵜⵔⴰⵏ ⴷ ⵉⵙⵏⵏⴰⵏⴻⵏ ⴰⵍⵍⵉⴳ ⴷⴰ ⵉⵜⵜⴷⴷⵓ ⴰⵀⴰ ⵓⴳⵔⴹ ⵏⵏⵙ ⵙ ⵉⴷⴰⵎⵎⵏ. ⵉⵍⵍⴰ ⵢⴰⵙ ⵓⵖⵣⵣⴰⵍ ⵖⴼ ⵉⵅⴼ ⴷ ⵜⴰⴷⴰⵡⵜ ⴰⵔ ⵜⵜⴷⴷⵓⵏ ⵡⴰⵏⵣⴰⵔⵏ ⵏⵏⵙ ⴰⵀⴰ ⵙ ⵜⵉⴷⵉ ⵏ ⵜⵎⴰⵔⴰ. ⵓⵔ ⴷⴰ ⵜⵜⵇⵉⵎⴰ ⴰⴷ ⵜⵙⵓⴳⵏⴼⵓ ⵎⵇⵇⴰⵕ ⴷⵉⴳⵙ ⵍⴰⵥ, ⵎⵇⵇⴰⵕ ⴷⵉⴳⵙ ⴼⴰⴷ ⵎⵇⵇⴰⵕ ⴷⴰ ⵜⵙⵃⵉⵣⵓⵏ ⵏⵖ ⴰⵙ ⵉⴼⵕⵖ ⵓⴹⴰⵔ ⵙ ⵎⴽⵕⴹⵓⵍ ⵏ ⵜⵡⵓⵔⵉ. ⵖⴰⵙ ⴰⴷ ⵜⴽⵎⵎⵍ ⵖⵓⵔ ⵡⴰ ⵢⴰⵡⵉ ⵜⵜ ⵡⴰⵢⴹ ⵓⵔ ⵉⵙⵙⵉⵏ ⴰⵡⴷⵢⴰⵏ ⵉⵙ ⵜⴻⵜⵜⵛⴰ ⵏⵖ ⵓⵔ ⵜⴻⵜⵜⵛⵉ, ⵜⵅⴷⵎ ⵜⴳⵍⵍⵉⵏⵜ ⴰⵀⴰ ⵓⵔ ⴷⴰ ⵜⵜⵇⵉⵎⴰ. ⵜⵖⵣⴰ ⵉⴱⵔⴷⴰⵏ ⴳ ⵉⴷⵔⴰⵔⵏ ⵏ ⵜⵎⴰⵣⵉⵔⵜ, ⵉⴱⴱⵉ ⵡⵓⵍ ⵏⵏⵙ ⵙ ⵡⴰⴳⴳⵯⴰ ⴰⵙ ⵉⵍⵍⴰⵏ ⴰⵀⴰ ⵖⴼ ⵜⴰⴷⴰⵡⵜ. ⵜⵉⴼⵉⴷⵉ ⴰⵔ ⵉⵖⵚⴰⵏ, ⵜⴰⵏⵉⴽⵜ ⵜⵓⵍⵉ ⵜⴰⵙⵉⵍⴰ ⵏ ⵉⴹⴰⵔⵏ ⵏⵏⵙ. ⵎⵎⵔ ⵜⵙⵙⵉⵏ ⴰⴷ ⵜⵙⴰⵡⵍ ⵜⴳⵎⴰⵔⵜ ⵉⵏⵓ ⵉⵙ ⴷⴰ ⵜⵔⴳⴳⴻⵎ ⵜⵓⴷⵔⵜ ⵜⴰⵎⴰⵔⵥⴰⴳⵜ ⵏⵏⴰ ⵙ ⵙⵙⵓⵖ ⵙⵙⵓⵏ ⴰⵙ ⵜⵜ ⵎⴷⴷⵏ ⵏ ⵜⵎⴰⵣⵉⵔⵜ ... ⵢⴰⵏ ⵡⴰⵙⵙ, ⵍⵍⵉⴳ ⵜⵙⵓⵍ ⵜⵎⵥⵥⵉⵢ ⵜⴳⵎⴰⵔⵜ ⵉⵏⵓ, ⵉⴼⴼⵖ ⵜⵜ ⴷ ⵡⴰⵡⴰⵍ ⵜⵏⵏⴰ ⵢⵉ: - ⴰⴷ ⵓⵔ ⵉⵢⵉ ⵜⴳⴳⴰⵔⴷ ⵜⴰⴱⴰⵔⴷⴰ ⵀⴰⵜ ⵙⵓⵍⵖ ⵎⵥⵥⵉⵢⵖ! ⵕⴱⴱⵉ ⵃⴰⵡⵍ ⵖⵉⴼⵉ ⵛⵡⵉⵢⴰ. ⵎⴰ ⵢⵀⴷⴰⴽ ⵕⴱⴱⵉ ⵢⴰⵡⵉ ⴽ ⵉⴷ ⴳ ⵓⴱⵔⵉⴷ ⵏ ⵚⵚⵡⴰⴱ, ⴰⴷ ⵓⵔ ⵉⵢⵉ ⵜⵜⴰⴷⵊⴰⵜ ⴰⴷ ⵅⴷⵎⵖ ⵖⵓⵔ ⴰⵡⴷ ⵢⴰⵏ, ⵀⴰⵏ ⵎⴷⴷⵏ ⵓⵔ ⵖⵓⵔⵙⵏ ⵜⴰⵙⴰ ⵖⴼ ⵍⴱⵀⴰⵢⵎ! ⴰⴷ ⵓⵔ ⵖⵉⴼⵉ ⵢⵜⵜⴰⵙⵉ ⴰⵡⴷ ⵢⴰⵏ ⴰⴳⴳⵯⴰ ⵏⵏⵙ. ⴰⴷⴷⴰⵢ ⵎⵇⵇⵓⵔⵖ ⵛⵡⵉ, ⴰⴷ ⴽ ⵙⵙⵓⴼⵖⴻⵖ ⵉ ⵜⵎⴰⵔⴰ, ⴰⴷ ⴽ ⴽⴽⵙⵖ ⴳ ⵓⴼⵓⵙ, ⴰⴷ ⴽ ⵜⵜⴰⵙⵉⵖ ⴰⵔ ⴽ ⵜⵜⴰⵡⵉⵖ ⵖⴼ ⵜⴰⴷⴰⵡⵜ ⵉⵏⵓ ⵖⵔ ⴷⵉⵏⵏⴰ ⵜⵔⵉⴷ, ⴰⴷ ⴰⴽ ⴰⵡⵙⵖ ⴰⴷⴷⴰⵢ ⵜⵡⵙⵙⵉⵔⴷ. ⵏⴽⴽ ⴰⵔⴰ ⵢⴳ ⵉⴹⴰⵔⵏ ⵏⵏⴽ. ⵖⴰⵙ ⵜⵀⵍⵍⴰ ⴷⵉⴳⵉ ⵛⵡⵉ ⴰⴷ ⴷⵉⴽ ⵜⵜⵀⴰⵍⵍⴰⵖ ⵓⴳⴰⵔ! ⴳⵉⵖ ⴰⵎⵎ ⵉⵙ ⵙⵍⵍⴰⵖ ⵉ ⵓⵢⵏⵏⴰ ⵢⵉ ⵜⵏⵏⴰ ⵜⴳⵎⴰⵔⵜ. ⵎⴰⵛⴰ, ⵛⴽⴽⴰⵖ ⴳ ⵉⵎⵣⴳⴰⵏ ⵉⵏⵡ. ⵏⵏⵉⵖ ⴳⵔⵉ ⴷ ⵉⵅⴼ ⵉⵏⵡ: - ⵡⴰⵇⵉⵍⴰ ⵜⵉⴳⵎⴰⵔⵉⵏ ⴷ ⵍⴱⵀⴰⵢⵎ ⵓⵔ ⵇⵇⵉⵎⵉⵏⵜ ⴷⴰ ⵙⴰⵡⴰⵍⵏⵜ ⵙⴳ ⵍⵓⵇⵜ ⵏ ⵙⵙⵢⴷⵏⴰ ⵏⵓⵃ! ⵎⵇⵇⴰⵕ ⵖⵓⵔⵙⵏⵜ ⵉⵍⵙ, ⵜⵉⴳⵎⴰⵔⵉⵏ ⵓⵔ ⴷⴰ ⵙⴰⵡⴰⵍⵏⵜ! ⵓⵔ ⴷⵊⵉⵏ ⵙⴰⵡⵍⵏⵜ ⵜⴳⵎⴰⵔⵉⵏ ⵖⴰⵙ ⴳ ⵜⵏⴼⵓⵙⵉⵏ ⵏ ⵣⵉⴽ. ⵎⴰⵛⴰ, ⵎⵇⵇⴰⵔ ⴰⴽⴽⵯ ⵙ ⵜⵉⴷⵜⵜ ⵉⵢⵉ ⵜⵙⴰⵡⵍ, ⵓⵔ ⵖⵓⵔⵙ ⵎⴰ ⵢⵉ ⵜⵜⵉⵏⵉ! ⵎⴰⵖ ⵎⴰ ⵎⵉ ⴷ ⵉⵅⵍⵇ ⵕⴱⴱⵉ ⵜⵉⴳⵎⴰⵔⵉⵏ ⵖⴰⵙ ⴰⴷ ⵅⴷⴷⵎⵜ ⴳ ⵉⴳⵔⴰⵏ ⴷ ⵉⴷⵔⴰⵔⵏ ⴰⵔ ⵜⵜⴰⵙⵉ ⴰⴳⴳⵯⴰ ⵏ ⴱⵏⴰⴷⵎ ⴰⵔ ⵙⵏⴰⵢⵏⵜ ⵉⴷ ⴱⴰⴱ ⵏⵏⵙⵜ ⴰⵡⵉⵏ ⵜⵏ ⵖⵔ ⴷⵉⵏⵏⴰ ⵔⴰⵏ? ⴰⵔ ⵜⵜⵅⵎⵎⴰⵎⵖ, ⵉⵅⴼ ⴳⵔ ⵉⴼⴰⵙⵙⵏ, ⵜⴰⵡⵏⴳⵉⵎⵜ ⵜⵣⵍⴰ ⵙ ⵡⴰⵡⴰⵍ ⵏ ⵜⴳⵎⴰⵔⵜ ⵉⵏⵓ. ⵛⵡⵉ ⵏⵏⵉⵖ ⴳⵔⵉ ⴷ ⵉⵅⴼ ⵉⵏⵓ: - ⵓⵔ ⴷ ⵢⵓⴷⵊⵉ ⵕⴱⴱⵉ ⴰⴷ ⵙⵙⵅⴷⴰⵎⵖ ⵜⴰⴳⵎⴰⵔⵜ ⴽⵓ ⵢⴰⵙⵙ ⴰⵔ ⵜⵜ ⵜⵜⴳⴳⴰⵖ ⴳ ⵜⵎⴰⵔⴰ ⴰⵔ ⵜⵅⴷⴷⵎ ⵉ ⵖⵓⵔ ⵎⴷⴷⵏ. ⵉⵍⴰⵇ ⴰⴷ ⵖⵉⴼⵙ ⵙⵙⴼⵙⵉⵙⵖ ⵛⵡⵉⵢⴰ ⵜⴰⵡⵓⵔⵉ. ⵣⵔⵉⵏ ⵉⵙⴳⴳⵯⴰⵙⵏ, ⵓⵔ ⴷⵊⵉⵏ ⵉⵍⵍⵉ ⵡⴰⵙⵙ ⴳ ⵜⵓⵙⵉ ⵓⵏⴼⵓⵙ ⴰⴷ ⵜⵙⴳⵓⵏⴼⴰ ⵛⵡⵉⵢⴰ. ⵖⴰⵙ ⵜⴰⵎⴰⵔⴰ ⴰⵀⴰ, ⵓⵔ ⴷⵊⵉⵏ ⵜⵙⴼⵓⵥⵥⴹ ⵓⵔ ⴷⵊⵉⵏ ⵜⵓⵜⵉ ⵙ ⵜⵉⵇⵇⵕⵜ ⵓⵔ ⴷⵊⵉⵏ ⵜⴰⴳⵯⵉ ⵜⴰⵡⵓⵔⵉ. ⵣⵔⵉⵏ ⵉⵙⴳⴳⵯⴰⵙⵏ, ⵓⵔ ⴷⵊⵉⵏ ⵢⴰⴷ ⵜⵙⴰⵡⵍ, ⴰⵢⵏⵏⴰ ⵙ ⴼⴽⵉⵖ ⴰⵔ ⵜ ⵜⵜⴻⵜⵛⴰ, ⵜⵓⵏⵢ ⴰⵀⴰ ⵉⵅⴼ ⴰⵔ ⵜⵅⴷⴷⵎ. ⵢⴰⵏ ⵡⴰⵙⵙ, ⵏⵍⵍⴰ ⵏⴽⴽ ⵉⴷⵙ ⴷⴰ ⵏⴽⵔⵔⵣ ⴳ ⵉⴳⵔⴰⵏ, ⴰⵔ ⵜⵏⵣⵣⵖ ⵉⵎⴰⵙⵙⵏ ⵏ ⵜⴽⵔⵣⴰ ⵙⴳ ⵢⵉⵍⵉ ⵏ ⵡⴰⵙⵙ ⴰⵍⵍⵉⴳ ⵜⵖⵍⵉ ⵜⴰⴼⵓⵢⵜ. ⵜⵕⵎⵉ ⵜⴳⵍⵍⵉⵏⵜ! ⵜⴰⴷⴳⴳⵯⴰⵜ, ⵙⵙⴽⵛⵎⵖ ⵜⵜ ⵖⵔ ⴰⵕⵃⴱⵉ ⵏ ⵍⴱⵀⴰⵢⵎ, ⴼⴽⵖ ⴰⵙ ⵛⴰ ⵏ ⵡⴰⵍⵉⵎ ⴷ ⵛⵡⵉⵢⴰ ⵏ ⵜⵎⵥⵉⵏ. ⵛⵡⵉⵢⴰ, ⵜⴱⵕⵕⵎ ⴷ ⵖⵓⵔⵉ ⵜⵏⵏⴰ ⵢⵉ: - ⴰⵢ ⴰⵎⵅⵍⵓⵇ ⵏ ⵕⴱⴱⵉ! ⵏⴽⴽ ⵀⴰⵜ ⵓⵔ ⴳⵉⵖ ⵜⵜⵔⴰⴽⵜⵓⵔ ⵏⵖ ⴰⴱⵉⵍⴷⵓⵥⵉⵔ ⴰⴷ ⴽⴽⵔⵣⵖ ⵉⴳⵔⴰⵏ ⵏⵏⴽ ⴷ ⵡⵉⵏ ⵎⴷⴷⵏ. ⵎⵛ ⵜⵖⴰⵍⴷ ⵉⵙ ⴳⵉⵖ ⵜⵜⵔⴰⴽⵜⵓⵔ ⵀⴰⵜ ⵍⵎⴰⵥⵓⴹ ⴰⵢ ⵅⵚⵚⴰ ⴰⴷ ⵉⵢⵉ ⵜⵉⴽⴽⵉⴷ ⵎⴰⵛⵉ ⴰⵍⵉⵎ! ⴱⵀⴹⵖ! ⵉⴽⵛⵎ ⵉⵢⵉ ⵙⵉⵡⵕⵉⵖ ⴷ ⵜⴰⵡⴷⴰ ⵜⴰⵣⴳⵣⴰⵡⵜ. ⵉⴳⴳⵯⵣ ⴷ ⴷⵉⴳⵉ ⵢⴰⵏ ⵡⴰⵙⵉⴼ ⵏ ⵜⵉⴷⵉ ⵉⵚⵎⵎⵉⴹⵏ ⴰⵔ ⵜⵜⵔⴳⵉⴳⵉⵖ. ⴷⴷⵓⵖ ⵖⵔ ⵜⴰⵙⴳⴰ ⵏ ⵡⴰⵍⵎⵙⵙⵉ ⴰⵔ ⵜⵜⵅⵎⵎⴰⵎⵖ. ⵏⵏⵉⵖ ⴳⵔⵉ ⴷ ⵉⵅⴼ ⵉⵏⵡ: - ⵡⴰⵇⵉⵍⴰ ⵖⴰⵙ ⵢⵉⵡⵉ ⵢⴰⴽ ⴷ ⵕⴱⴱⵉ ⵉⵙ ⵜⵙⴰⵡⵍ ⴷⵉⵖ ⵜⴳⵎⴰⵔⵜ! ⴰⵛⴽⵓ, ⵜⵉⴳⵎⴰⵔⵉⵏ, ⵎⵇⵇⴰⵔ ⵖⵓⵔⵙⵏⵜ ⵉⵎⵉ ⴷ ⵢⵉⵍⵙ ⵀⴰⵜ ⵓⵔ ⴷⴰ ⵙⴰⵡⴰⵍⵏⵜ. ⵎⴰⵛⴰ ⵎⵇⵇⴰⵔ ⴰⴽⴽⵯ ⵜⵅⴷⵎ ⵎⴰ ⵢⵍⴰ ⵡⴰⵙⵙⴰ ⴳ ⵉⴳⵔⴰⵏ ⴰⵔ ⵜⴽⴽⴰⵜ ⵜⴰⵎⴰⵔⴰ ⴰⵍⵍⵉⴳ ⵜⵖⵍⵉ ⵜⴰⴼⵓⵢⵜ, ⵀⴰⵜ ⵓⵔ ⴷⴰ ⵜⵜⴰⴽⵯⵉⵏⵜ ⵜⴳⵎⴰⵔⵉⵏ ⴷ ⵜⵎⴰⵔⴰ! ⵍⴱⴰⵀⴰⵢⵎ ⵉⵅⵍⵇ ⵜⵏⵜ ⵕⴱⴱⵉ ⴰⴷ ⵅⴷⵎⵏⵜ. ⵎⴰⵖ ⵏⴽⴽ ⴰⵢ ⵔⴰⵏ ⴰⴷ ⵉⵏⵣⵖ ⵉⵎⴰⵙⵙⵏ ⴽⵔⵣⵖ ⵉⴳⵔⴰⵏ? ⵎⴰⵖ ⵉⵙ ⵉⵢ ⴼⴽⴰ ⵕⴱⴱⵉ ⵉⴼⴰⴷⴷⵏ ⴰⵎⵎ ⵡⵉⵏⵏⵙ? ⵜⵙⴰⵡⵍ ⵏⵖ ⵜⵇⵇⵉⵎⴰ, ⴰⵡⴰⵍ ⵏⵏⵙ ⵏⴽⴽ ⵓⵔ ⴰⵙ ⵖⵉⵢⵖ, ⵉⵍⴰⵇ ⴰⴷ ⵜⵅⴷⵎ ⵜⵣⵣⵉⴹⵔ ⵉ ⵜⵎⴰⵔⴰ ⵖⵉⴼⵙ ⵢⴰⵔⵓ ⵕⴱⴱⵉ. ⵓⵔ ⵉ ⵢⵉⵡⵉ ⵢⵉⵟⵙ ⵉⴹ ⵏⵏⴰⵖ. ⵇⵇⵉⵎⵉⵖ ⵔⵥⵎⵖ ⴰⵍⵍⵏ ⵉⵏⵡ ⴰⵍⵍⵉⴳ ⴷ ⵢⵓⵍⵉ ⵡⴰⵙⵙ. ⴳⴳⵯⴷⵖ ⴰⴷ ⵖⵉⴼⵉ ⴷ ⵜⴽⵛⵎ ⵜⴳⵎⴰⵔⵜ ⴰⵔ ⵉⵢⵉ ⵜⵙⴰⵡⴰⵍ ⴷⵉⵖ. ⵀⴰⵜ ⵉⵖⵉⵢ ⴰⴷ ⵉⵢⵉ ⵉⴼⵙⵜ ⵡⵓⵍ ⵏⵖ ⵢⵓⵢⵍⴻⵍ ⵍⵄⵇⵍ ⵉⵏⵡ, ⵓⵔ ⵉⵢⵉ ⵜ ⵉⴷ ⵉⵜⵜⵔⴰⵔⴰ ⴰⵡⴷ ⵍⵊⴰⵡⵉ ⵏ ⵙⵉⴷⵉ ⴱⵓⵢⵄⵇⵓⴱ! ⵜⵉⴼⴰⵡⵜ ⵣⵉⴽ, ⵖⴰⵙ ⵜⵓⵍⵉ ⴷ ⵜⴰⴼⵓⵢⵜ, ⴰⴳⴳⵖ ⵏ ⵜⴰⴳⵎⴰⵔⵜ ⴳ ⵓⵕⵃⴱⵉ ⵏ ⵍⴱⵀⴰⵢⵎ. ⵜⵍⵍⴰ ⵖⴰⵙ ⴷⴰ ⵜⵜⴷⴷⵓ ⴰⵔ ⵜⵜⴰⵖⵓⵍ ⵓⵔ ⴷⵉⴳⵉⵜ ⵜⵜ ⵜⵓⵡⵉ. ⵏⵏⵉⵖ ⴰⵙ: - ⵜⵉⴼⴰⵡⵉⵏ ⴰ ⵜⴰⴳⵎⴰⵔⵜ ⵉⵏⵓ! ⵛⵛⵀⴰⵜⵜ ⵉⵏⵓ ⴰⵙⵙⴰ ⵓⵔ ⵜⵅⴷⴷⵎⴷ ⵖⵓⵔ ⴰⵡⴷ ⵢⴰⵏ! ⵖⴰⵙ ⵇⵇⵉⵎ ⴰⴷ ⵜⵙⴳⵓⵏⴼⴰⴷ! ⵉⴱⴱⵉ ⵡⵓⵍ ⵏⵏⵎ ⴰ ⵜⵉⴳⵍⵍⵉⵏⵜ ⴰⵍⵍⵉⴳ ⵜⵖⵓⵍⴷ ⴷⴰ ⵜⵙⴰⵡⴰⵍⴷ ⴰⵎⵎ ⴱⵏⴰⴷⵎ! ⵙⴳ ⵎⴰ ⴽⵎ ⵉⴷ ⵉⴼⴼⵖ ⵡⴰⵡⴰⵍ, ⵀⴰⵜ ⵖⵉⵢⵖ ⴰⴽⴽⵯ ⴰⴷ ⴰⵎ ⵄⵎⵎⵔⵖ ⵢⴰⵏ ⵓⴱⵔⵔⴰⴷ ⵏ ⵡⴰⵜⴰⵢ ⴼⴽⵖ ⴰⵎ ⴰⵖⵔⵓⵎ ⴳ ⵜⵍⵍⴰ ⵜⴰⴷⵓⵏⵜ ⴷ ⵓⵥⴰⵍⵉⵎ. ⵖⴰⵙ ⵔⵥⵎ ⵉ ⵍⵀⵎⵎ ⴰⵙⵙⴰ ⵓⵔ ⴰⴷ ⵜⴰⵙⵉⴷ ⵜⴰⴱⴰⵔⴷⴰ. ⵓⵙⵉⵖ ⴰⴳⵍⵣⵉⵎ ⵉⵏⵡ ⴼⴼⵖⴻⵖ ⵙ ⵉⴳⵔⴰⵏ. ⵎⴰⵛⴰ ⴰⵙⵙ ⵏⵏⴰⵖ, ⵉⴷⴷⴰⵏ ⴷⵉⵖ ⵛⴰ ⴳ ⴰⵢⵜ ⵜⵎⴰⵣⵉⵔⵜ, ⵉⵕⵥⵎ ⵉ ⵜⴳⵎⴰⵔⵜ ⵢⴰⵡⵉ ⵜⵜ ⴰⴷ ⴰⵙ ⵜⵅⴷⵎ ⴳ ⵉⴳⵔⴰⵏ. ⵎⵎⵔ ⵍⵍⵉⵖ ⴳ ⵜⴰⴷⴷⴰⵔⵜ, ⵀⴰⵜ ⵡⵍⵍⴰⵀ ⵓⵔ ⵜⵜ ⵉⵜⵜⴰⵡⵉ, ⵢⵓⴼⴰ ⵢⵉ ⵏ ⵍⵃⴰⵍ ⴳ ⵉⴳⵔⴰⵏ! ⴼⴽⵉⵖ ⴰⵙ ⴰⵡⴰⵍ ⵉ ⵜⴳⵎⴰⵔⵜ ⵉⵏⵓ, ⵎⴰⵛⴰ ⵓⵔ ⴰⵙ ⴱⴰⴹⵖ. ⵉⵣⵔⵉ ⵓⵙⴳⴳⵯⴰⵙ ⵢⴰⴹⵏ, ⵓⵔ ⴷⵊⵉⵏ ⵉⵢⵉ ⵜⵙⴰⵡⵍ ⵜⴳⵎⴰⵔⵜ, ⵜⵍⵍⴰ ⵜⴳⵍⵍⵉⵏⵜ ⵖⴰⵙ ⴷⴰ ⵜⵅⴷⴷⵎ ⵜⵇⵇⵏ ⵉⵎⵉ ⵏⵏⵙ. ⵜⵎⵎⵖ ⴰⵀⴰ ⵜⴱⴰⵔⴷⴰ ⵖⴼ ⵜⴰⴷⴰⵡⵜ ⵏⵏⵙ ⵙ ⵜⵉⴷⵉ. ⵓⵔ ⵢⴰⴷ ⴽⵜⵉⵖ ⴰⵡⴰⵍ ⵏⵏⴰ ⵢⵉ ⵜⵏⵏⴰ, ⵎⴰⵛⴰ ⵙⵙⵏⵖ ⵉⵙ ⵉⵢⵉ ⵜⵙⴰⵡⵍ ⵢⴰⵏ ⵡⴰⵙⵙ ⴰⵔ ⴷⵉⴳⵉ ⵜⵙⵙⵓⵜⵓⵔ ⴰⴷ ⵖⵉⴼⵙ ⵙⵙⴼⵙⵓⵙⵖ ⵜⵉⵡⵓⵔⵉⵡⵉⵏ ⴷ ⵓⵔ ⵜⵜ ⵜⵜⴰⴷⵊⴰⵖ ⴰⴷ ⵜⵅⴷⵎ ⵖⵓⵔ ⵎⴷⴷⵏ. ⵢⴰⵏ ⵡⴰⵙⵙ, ⵙⵍⵍⴰⵖ ⵉⵙ ⴷⴰ ⵜⵜⴷⴷⵓⵏ ⵎⴷⴷⵏ ⵖⵔ ⴰⴷⵔⴰⵔ ⵏ ⵡⵓⴷⴰⴷⵏ ⴰⴷ ⴷ ⴰⵡⵉⵏ ⵜⴰⵕⵓⴱⵉⵢⴰ ⴷ ⵉⵍⴷⵊⵉⴳⵏ ⵉⵡⵔⴰⵖⵏ, ⴰⵙⴰⴼⴰⵔ ⵏ ⵛⵉⴳⴰⵏ ⵏ ⵜⵎⵓⴹⵏⵉⵡⵉⵏ ⵉⵙⵙⵕⵥⵉⴳⵏ ⵜⵓⴷⵔⵜ ⵉ ⵎⴷⴷⵏ ⵏ ⵜⵎⴰⵣⵉⵔⵜ. ⵏⵏⵉⵖ ⴳⵔⵉ ⴷ ⵉⵅⴼ ⵉⵏⵡ: - ⵢⵓⴼ ⵎⵎⵔ ⴷⴷⵉⵖ ⴰⴷ ⴷ ⴽⴽⵖ ⴰⴷⵔⴰⵔ ⵏ ⵡⵓⴷⴰⴷ, ⴰⴷ ⵜⴼⴼⵖ ⵜⴳⵎⴰⵔⵜ ⵛⵡⵉⵢⴰ ⴰⴷⵖⴰⵔ, ⴰⴷ ⵜⵙⴳⵓⵏⴼⴰ ⴳ ⵜⵡⵓⵔⵉⵡⵉⵏ ⵏ ⵜⵎⴰⵣⵉⵔⵜ ⴰⵡⵉⵖ ⴷ ⵜⵓⴳⴰ ⵜⴰⵡⵔⴰⵖⵜ ⵉ ⵎⴷⴷⵏ ⵏ ⵜⵎⵓⵔⵜ, ⵀⴰⵏ ⴰⵎⴰⵜⴰ ⴷⵉⴳⵙⵏ ⵉⴳⵍⵍⵉⵏ ⵉⵏⵖⴰⵜ ⵡⴰⵟⵟⴰⵏ. ⴽⴽⵔⵖ ⵜⵉⴼⴰⵡⵜ ⵣⵉⴽ, ⵙⵙⴽⵜⵔⵖ ⵉ ⵜⴳⵎⴰⵔⵜ ⵜⵉⵖⴰⵡⵙⵉⵡⵉⵏ ⵉⵏⵡ ⵎⵓⵏⵖ ⴷ ⵓⴱⵔⵉⴷ. ⴽⵓⴷ ⵜⵜⴳⴰⴼⴰⵢⵖ ⵉ ⵡⴰⵙⵉⴼ, ⵉⵜⵜⵇⵇⵏ ⵡⵓⴷⵎ ⵏ ⵢⵉⴳⵏⵏⴰ, ⴰⵔ ⵉⵜⵜⵉⵍⵉ ⵓⵙⵎⵎⵉⴹ. ⵎⵇⵇⴰⵔ ⵍⵙⵉⵖ ⴰⵊⵍⵍⴰⴱⵉ ⵏ ⵜⴰⴷⵓⵟⵟ, ⴰⵙⵎⵎⵉⴹ ⵢⵓⵡⴹ ⵏ ⴰⴷⵉⴼ ⵏ ⵉⵖⵙⴰⵏ ⵉⵏⵡ. ⴰⴷⴼⵍ ⵢⴷⵍⴰ ⵜⵉⵙⴳⴳⵯⵉⵏ ⵏ ⵉⵖⵣⵔⴰⵏ, ⵢⵓⵖⴰⵍ ⴰⴽⴽⵯ ⵓⴷⵔⴰⵔ ⴷ ⴰⵎⵍⵍⴰⵍ. ⵎⵇⵇⴰⵕ ⵜⵕⵎⵉ ⵜⴳⵎⴰⵔⵜ ⵓⵔ ⵜⵣⴹⴰⵔ ⴰⴷ ⵜⴱⴷⴷ, ⴷⴰ ⵜⵜ ⵏⵣⵖⴻⵖ ⵙ ⵉⵣⵉⴽⵔ ⴰⵔ ⵖⵉⴼⵙ ⵙⵖⵓⵢⵢⵓⵖ ⴰⵔ ⴰⴷⴷⴰⵢ ⴷⵉⵖ ⴷⴰ ⵜⵜⴷⴷⵓ, ⴽⴽⵖ ⴷⴰⵜⴰⵙ ⴰⵔ ⴰⵙ ⵙⵙⴽⴰⵏⵖ ⴰⴱⵔⵉⴷ. ⴰⵙⵉⴼ ⵉⵖⵣⵣⵉⴼ, ⵉⵖⴱⵓⵍⴰ ⵏⵏⵙ ⵍⵍⴰⵏ ⵏ ⴳⵔ ⵉⴳⵏⵏⴰ ⴷ ⵡⴰⴽⴰⵍ! ⴷⴼⴼⵉⵔⵉ, ⵜⴰⴳⵎⴰⵔⵜ ⴷⴰ ⵜⴳⴳⴰⵔ ⵉⴹⴰⵔⵏ ⴷⵉⵏⵏⴰ ⴳ ⵜⵏ ⴽⴽⵙⵖ. ⵜⴰⵙⵓⵔⵉⴼⵜ ⵜⴷⴼⴰⵔ ⵜⴰⵢⴹ, ⵜⵉⵣⵉ ⵜⵙⵙⴽⵏ ⴷ ⵜⴰⵢⴹ, ⴰⵍⵍⵉⴳ ⵏ ⵓⵡⴹⵖ ⵜⴰⵍⴰⵜ- ⵏ- ⵡⵓⴷⴰⴷ. ⴽⴽⴰⵡⵏ ⵉⴼⴰⴷⴷⵏ ⵉⵏⵓ, ⵜⴰⵎⵥ ⵉⵢⵉ ⵜⴰⵡⵍⴰ, ⵓⵔ ⵢⴰⴷ ⵣⵎⵉⵔⵖ ⴰⴷ ⵔⵏⵓⵖ ⵜⴰⵡⴰⴷⴰ. ⵜⴱⵣⴳ ⵜⴷⵉⵙⵜ ⵉⵏⵓ ⵣⵓⵏ ⴷ ⴰⵢⴷⴷⵉⴷ, ⵓⵖⴰⵍⵏ ⵉⴼⴰⵙⵙⵏ ⵉⵏⵓ ⴷ ⵉⵣⴳⵣⴰⵡⵏ ⵙ ⵓⵙⵎⵎⵉⴹ. ⴰⵙⴰⴼⴰⵔ ⵏ ⵜⵎⵓⴹⵏⵉ ⵉⵏⵓ ⵉⵍⵍⴰ ⵏ ⴳ ⵡⴰⴽⴰⵍ ⵏ ⵉⵡⵔⵉⵏ ⵉ ⵜⵉⵣⵉ-ⵏ-ⵡⵓⴷⴰⴷ, ⵜⴰⵙⴳⴰ ⵏ ⵓⴳⵍⵎⴰⵏ ⴰⵎⵇⵔⴰⵏ. ⴰⴽⴰⵍ ⵢⵙⵡⴰⵏ ⵙ ⴷⴰⵎⵎⵏ ⵏ ⵉⵎⴽⵙⴰⵡⵏ, ⵓⵔ ⵏⵏⵉⵖ ⴰⴷ ⵓⵖⴰⵍⵖ ⴰⵔ ⴰⴷⴷⴰⵢ ⵓⴼⵉⵖ ⴰⵏⵙⴰ ⴳ ⵉⵍⵍⴰ. ⵜⴰⴳⵎⴰⵔⵜ ⵉⵙⵜⵖ ⵡⵓⵍ ⵏⵙ, ⵜⵕⵎⵉ ⴰⴽⵯⴷ ⵏⵜⵜⴰⵜ. ⴷⴰ ⵜⵔⵣⵣⵓ ⵎⴰ ⴳ ⵜⴳⴳⴰⵔ ⵉⴹⴰⵔⵏ ⴳⵔ ⵉⵙⵍⵍⵉⵡⵏ ⵉⴷⵍⴰ ⵓⴷⴼⵍ ⴰⵔ ⵜⵜⴽⴽⴰ ⵜⴰⵙⴳⴰ ⵉ ⵉⵎⴷⵡⴰⵏ ⵏ ⵡⴰⵎⴰⵏ ⴷ ⵡⴰⵍⵓⴹ ⴰⴷ ⵓⵔ ⴰⵙ ⵢⴰⵎⵥ ⵉⴹⴰⵔⵏ. ⵢⵓⵔⴳⵓ ⵢⴰⵙ ⴷ ⵢⵉⵍⵙ, ⴰⵔ ⴷ ⵜⵜⴼⵖⵏ ⵉⵔⵓⴳⴳⴰ ⵙⴳ ⵡⴰⵏⵣⴰⵔⵏ ⵏⵙ ⵣⵓⵏ ⴷ ⴰⵎⴰⵏ ⵢⵏⵡⴰⵏ ⵙⴳ ⵓⵖⵏⴱⵓ ⵏ ⵓⵎⵇⵔⴰⵛ. ⵎⵇⵇⴰⵔ ⴷⴰ ⵏⵜⵜⴱⴷⴰⴷ ⴽⵓ ⵜⵉⴽⴽⵍⵜ ⴷⴷⴰⵡ ⴽⴰ ⵏ ⵡⴰⴷⴷⴰⴳ ⴰⵔ ⴰⴷⴷⴰⵢ ⵏⵙⵡⵓⵏⴼⴰ ⵜⴰⵡⵖ ⵜⴳⵎⴰⵔⵜ ⴳ ⵜⵓⴳⴰ ⵜⴰⵇⵓⵕⴰⵕⵜ ⴷ ⵉⵍⵎⵓⵜⵏ ⵉⵡⵔⴰⵖⵏ ⵏ ⵓⴱⵔⵉⴷ, ⵉⵏⵖⴰ ⵜⵜ ⵍⴰⵥ ⴰⵛⴽⵓ ⵜⵏⵏⵓⵎ ⵉⵍⴰⵎⵎⵏ ⴷ ⵜⵎⵥⵉⵏ. ⵓⵔ ⵉⵍⵍⵉ ⵖⴰⵙ ⵏⴽ ⴳ ⵉⴷⵓⵔⴰⵔ. ⵎⵇⵇⴰⵔ ⵜⵍⵍⴰ ⵜⴳⵎⴰⵔⵜ, ⴰⵔ ⴰⵙ ⵙⴰⵡⴰⵍⵖ ⴽⵔⴰ ⵏ ⵜⵉⴽⴽⴰⵍ ⵙ ⵓⵖⵓⵢⵢⵉ, ⵜⵏⵖⴰ ⵢⵉ ⵜⵖⵓⴼⵉ ⵏ ⵡⴰⵔⵔⴰⵡ ⵉⵏⵓ ⴷ ⵜⵉⵏ ⵉⵎⴷⴷⵓⴽⴰⵍ ... ⵎⵇⵇⴰⵔ ⴷⴰ ⵙⴰⵡⴰⵍⵖ ⵉ ⵜⴳⵎⴰⵔⵜ, ⵓⵔ ⵜⴳⴳⴰⵎⵉ ⴰⴷ ⵉⵜⵉ ⵜⵔⴰⵔ ⴰⵡⴰⵍ ⵏⵏⵉⵖ ⴰⵙ: - ⵢⴰⴽ ⵖⴰⵙ ⵓⵙⵙⴰⵏ ⴷⴷⵉⵖ ⴰⵢ ⵜⴻⵍⵍⵉⵜ ⴷⴰ ⵖⵉⴼⵉ ⵜⴰⵍⵍⴰⵜ, ⵉⵡⴰ ⵀⴰⵜ ⵉⵡⵉⵖ ⴽⵎ ⵉⴷ ⴰⴷ ⵜⴳⵓⵏⴼⴰⴷ ⵛⵡⵉⵢⴰ ⴳ ⵓⴷⵔⴰⵔ ⵏ ⵡⵓⴷⴰⴷⵏ, ⵉⵡⴰ ⵙⴰⵡ ⵉⵢⵉ! ⵜⵜⴳⴳⴰⵎⵉ ⴰⴷ ⵉⵢⵉ ⵜⵔⴰⵔ ⴰⵡⴰⵍ, ⴰⵔ ⵜⵜⴽⴽⵙⵖ ⵉ ⵢⵉⵎⴰⵏ ⵉⵏⵓ ⵜⴰⵡⴷⴰ ⵙ ⵉⵣⵍⴰⵏ ⴷ ⵜⵎⴰⵡⴰⵢⵉⵏ ⵏ ⴰⵢⵜ ⵣⵉⴽ, ⴰⵔ ⵙⵜⵜⵓⵖ ⵜⴰⵎⴰⵔⴰ ⵏ ⵜⵡⴰⴷⴰ ⴷ ⵜⵔⴳⴰⴳⵉⵜ ⵏ ⵓⵙⵎⵎⵉⴹ. ⵉⴳ ⵉⵙⵓⴹ ⵉⵎⵉⴽ ⵏ ⵓⵣⵡⵓ, ⴷⴰ ⵢⵜⵜⴰⵙⵓⵙ ⵓⴷⴼⵍ ⵙⴳ ⵉⵙⴽⵯⵍⴰ ⴰⵔ ⵢⴷⴷⴰⵍ ⵜⵉⵖⴰⵔⴰⵙⵉⵏ ⵏ ⴷⴰⵜⵉ. ⴰⴷⴼⵍ ⴷ ⵓⵣⵡⵓ, ⵉⴱⴱⵉ ⵓⵙⵎⵎⵉⴹ ⴰⴷⵉⴼ ⵏ ⵉⵖⵚⴰⵏ ⵉⵏⵡ. ⴰⴷⴼⵍ ⴰⵔ ⴰⴼⵓⴷ, ⵜⴰⴷⵉⵙⵜ ⵏ ⵜⴳⵎⴰⵔⵜ ⵜⵎⵎⵖ. ⴽⵔⴰ ⵏ ⵜⵉⴽⴽⴰⵍ ⴷⴰ ⵜⵜⴰⴳⵉ ⴰⴷ ⵜⵜⴷⴷⵓ ⴰⵔ ⵜⵜ ⵏⵣⵣⵖⴻⵖ ⵙ ⵉⵣⵉⴽⵔ ⵏ ⵉⵎⵉ ⴰⵔ ⵏⵜⵜⵎⵎⵏⵣⴰⵖ ⴰⵔ ⴰⴷⴷⴰⵢ ⵜⵙⵙⵏ ⵉ ⵙⵓⵔ ⴰⵙ ⵉⵍⵍⵉ ⵖⴰⵙ ⵜⴰⵡⴰⴷ ... ⵎⴰⵛⴰ ⵜⵓⵖⴰⵍ ⵜⵏⵏⵓⵎ, ⴰⵔ ⵜⵜⵎⵓⵏ ⴷ ⵓⴱⵔⵉⴷ ⴰⵙ ⴳⵣⵣⵉⵖ ⴷⴰⵜⴰⵙ. ⴽⴽⵖ ⴷⴰⵜⴰⵙ ⴰⵔ ⵏⵜⵜⴷⴷⵓ ... ⵓⵔ ⴷⴰ ⵙⵙⴼⵍⵉⴷⵖ ⵖⴰⵙ ⵉ ⵡⴰⵎⴰⵏ ⴷⴰ ⵜⵜⵖⵔⵖⵉⵕⵏ ⴳ ⵡⴰⵙⵉⴼ ⴷ ⵜⵙⵉⵍⴰ ⵏ ⵜⴳⵎⴰⵔⵜ ⴳⵔ ⵉⵙⵍⵍⵉⵡⵏ ⵏ ⵄⴰⵔⵉ. ⵜⴰⵡⵏⴳⵉⵎⵜ ⵜⵍⵍⴰⵏ ⴳ ⵉⴳⵏⵡⴰⵏ ⴰⵔ ⵜⵜⵅⵎⵎⴰⵎⵖ. ⴰⵔ ⵏⵜⵜⴷⴷⵓ ⴰⵔ ⵏⵜⵜⴷⴷⵓ! ⵛⵡⵉⵢⴰ ⴰⵔ ⵙⵙⴼⵍⵉⴷⵖ ⵉ ⵡⴰⵡⴰⵍ ⴷⴼⴼⵉⵔ: - ⵎⴰⵖ ⵉⵙ ⵓⵔ ⵢⴰⴷ ⴰⴽ ⵜ ⵏⵏⵉⵖ! ⵀⴰⵜ ⴰⴷⴷⴰⵢ ⵜⴽⴽⴰ ⵜⵡⵏⴳⵉⵎⵜ ⵉⴳⵏⵏⴰ ⵀⴰ ⵉⵙ ⴷⴰ ⵜⵜⵔⴰⵔ ⴰⵎⵔⵡⴰⵙ ⵏ ⵛⴰ ⴳ ⵉⴱⴱⴽⴽⴰⴹⵏ ⵏⵏⴰ ⵜⴳⵉⵜ! ⵎⴰⵖ ⵉⵙ ⵉⵡⵀⵏ ⵓⵢⵏⵏⴰ ⴷⴰ ⵜⵙⵉⴽⴽⵉⵢⴷ ⴷ ⵜⵎⴰⵔⴰ ⵅⴼ ⵉⵎⵅⵍⵓⵇⵏ ⵏ ⵕⴱⴱⵉ? ⵓⵔ ⵖⵓⵔⴽ ⵜⴰⵙⴰ ⵉⵎⵎⵜⵏ ⴷⵉⴽ ⵢⵉⵎⴰⵏ ⵏ ⵓⵙⵓⵔⴼ ⴷ ⵓⵖⵓⴷⴰ! ⴳⵖ ⴰⵎⵎ ⵉⵙ ⵓⵔ ⵙⵙⵉⴼⵍⵉⵖ ⵉ ⵛⴰ! ⵓⵔ ⴱⵕⵕⵉⵎⵖ ⴰⴷ ⵉⵥⵉⵔⵖ ⵎⴰⵢⴷ ⵉⵙⴰⵡⵍⵏ, ⴰⵔ ⵙⵅⵉⵜⵔⵖ ⴰⵙⵓⵔⵉⴼ ⴰⵔ ⵜⵜⴷⴷⵓⵖ. ⴰⵔ ⵏⵜⵜⴷⴷⵓ ⴰⵔ ⵏⵜⵜⴷⴷⵓ! ⵓⵔ ⵢⴰⴷ ⵙⵙⵉⵏⵖ ⵎⴰ ⴳ ⵍⵍⵉⵖ, ⴰⵔ ⵜⵜⴻⵜⵜⵓⵖ ⴰⴽⵯⴷ ⵎⴰ ⵖⵔ ⴷⴷⵉⵖ ⴷ ⵎⴰⴳ ⴷ ⴷⴷⵉⵖ ... ⴰⴽⴰⵍ ⴰⵎⴰⵊⵊⴳⴰⵍ ⵢⴰⴳⴳⵓⴳ ⵓⴷⵔⴰⵔ ⴳ ⵏ ⵉⵍⵍⴰ. ⵉⵖⴰⵔⴰⵙⵏ ⴷⵍⴰⵏ ⵙ ⵓⴷⴼⵍ. ⵉⴷⵓⵔⴰⵔ ⵏ ⵡⵓⴷⴰⴷⵏ ⵙⵎⵎⵉⴹⵏ ⵛⵉⴳⴰⵏ, ⵓⵔ ⴷⴰ ⵉⴼⵙⵙⵉ ⵓⴷⴼⵍ ⴼⵍⵍⴰⵙⵏ. ⵓⵔ ⵍⵍⵉⵏ ⵉⵎⵣⴷⴰⵖ ⵓⵔ ⵍⵍⵉⵏ ⵉⵖⵕⵎⴰⵏ, ⴰⵡⴷ ⵢⴰⵏ ⵓⵔ ⵉⵖⵉⵢ ⴰⴷ ⵉⴷⴷⵔ ⴳ ⵡⴰⴽⴰⵍ ⵏ ⵓⴷⵔⴰⵔ ⴰⵎⴰⵊⴳⴰⵍ. ⵓⵔ ⵍⵍⵉⵏ ⵉⵎⴳⴳⵓⴷⵊⴰ ⴷ ⵉⵎⴽⵙⴰⵡⵏ ⵉⵣⵎⵔⵏ ⴰⴷ ⵉⵢⵉ ⵎⵍⵏ ⴰⴽⴰⵍ ⵖⵔ ⴷⴷⵉⵖ. ⵎⴰⵛⴰ ⵀⴰⵏ ⴰ ⵙⵎⵎⵉⴹ ⴷⴷⵖ ⵉⵙⵖⴰⵔⵏ ⴰⴷⵉⴼ ⵏ ⵉⵖⵙⴰⵏ ⵉⵣⵎⵔ ⴰⴷ ⵉⵢⵏⵖ ⵓⵔⵜⴰ ⵏ ⵉⵡⵉⴹⵖ ⴰⴷⵔⴰⵔ ⴰⵎⴰⵊⴳⴰⵍ. ⴰⵔ ⴷ ⵉⵙⴰⵡⴰⵍ ⴷⵉⵖ ⵛⴰ ⴷⴼⴼⵉⵔ! ⵀⴰⵜ ⵙⵙⵏⵖ ⵉⵙⴷ ⵜⴰⴳⵎⴰⵔⵜ, ⵖⴰⵙ ⴷⴰ ⵜⵜⴳⴳⴰⵖ ⴰⵎⵎ ⵉⵙ ⵓⵔ ⵙⵙⵉⵏⵖ ⵉⵙⴷ ⵏⵜⵜⴰⵜ! ⴰⵛⴽⵓ ⵙⵓⵍⵖ ⵖⴰⵍⵖ ⵉⵙ ⵓⵔ ⵍⵍⵉⵏⵜ ⴷⴰ ⵙⴰⵡⴰⵍⵏⵜ ⵜⴳⵎⴰⵔⵉⵏ ⵖⴰⵙ ⴳ ⵣⵣⵎⴰⵏ ⵏ ⵙⵉⵢⴷⵏⴰ ⵏⵓⵃ ⵏⵖ ⴳ ⵜⴼⵓⵙⵉⵏ ⵏ ⵉⴷ ⵢⵎⵎⴰⵜⵏⵖ ... ⵓⵀⵓ! ⴷⴰ ⵙⴰⵡⴰⵍⵏⵜ! ⵀⴰⵜ ⵢⴰⵏ ⵛⵡⵉⵢⴰ ⴷⵉⵖ ⴰⴷ ⵜⵄⴰⵡⴷ ⴰⴷ ⵉⵢⵉ ⵜⵙⴰⵡⵍ ... ⵎⴰⵛⴰ ⵜⵉⴽⴽⵍⵜ ⴷⴷⵖ ⵀⴰⵜ ⴰⴷ ⴰⵙ ⴳⵖ ⵜⴰⵖⴰⵎⵓⵜⵜ ⴳ ⵉⵎⵉ ⴰⴷ ⵓⵔ ⵢⴰⴷ ⵜⴰⴼ ⴰⴷ ⵜ ⵜⵔⵥⵎ. ⵏⵔⵏⵓ ⵛⵡⵉ ⴳ ⵜⵡⴰⴷⴰ ⵜⵏⵏⴰ ⴷ: - ⵓⵔ ⴷⴰ ⵙⴰⵡⴰⵍⵏ ⵜⴳⵎⴰⵔⵉⵏ ⵖⴰⵙ ⴳ ⵉⵎⵣⴳⴰⵏ ⵏ ⴱⵓ ⵓⵎⵓⵜⵜⵍ. ⵎⵎⵔ ⵓⵔ ⵜⵓⴳⵉⵍ ⵜⵡⵏⴳⵉⵎⵜ ⵏⵏⴽ ⵙ ⵉⴱⴽⴽⴰⴹⵏ ⵏⵏⴰ ⵜⵙⴽⴽⵔⴷ ⵓⵔ ⴰⴷ ⵜⵜⵙⴼⵍⴷ ⵖⴰⵙ ⵉ ⵕⵕⵃⵎⵜ ⵏ ⵕⴱⴱⵉ! ⵜⴼⵙⵜ ⴰⵔ ⵏⵜⵜⴷⴷⵓ. ⴰⵔ ⵜⵜⵇⵍⵖ ⴰⴷ ⵜⵔⵏⵓ ⴰⵡⴰⵍ ⴰⵍⵍⵉⴳ ⵕⵎⵉⵖ ⴱⵕⵕⵎⵖ ⴰⴼⵖ ⵜⵜ ⵏ ⵀⴰⵜ ⵖⴰⵙ ⴷⴰ ⵜⵜⴷⴷⵓ ⵜⵓⵏⵢ ⵉⵅⴼ ⴳⵔ ⵉⵙⵍⵍⵉⵡⵏ ⴷ ⵓⴷⴼⵍ. ⴰⵔ ⵏⵜⵜⴷⴷⵓ ⴰⵔ ⵏⵜⵜⴷⴷⵓ ... ⴰⵎⵔ ⵓⵔ ⵜⵍⵍⵉ ⵜⴳⵎⴰⵔⵜ, ⵓⵔ ⵣⴹⴰⵔⵖ ⴰⴷ ⴳⴳⴰⵔⵖ ⴰⴽⴽⵯⴷ ⵢⵉⵡⵜ ⵜⵙⵓⵔⵉⴼⵜ, ⵎⴰⵛⴰ ⴷⴰ ⵜⵜⴱⵕⵕⴰⵎⵖ ⵉⵥⵉⵔⵖ ⵜⵜ, ⵢⵔⵏⵓ ⴷ ⵓⵣⴳⵏ ⴳ ⵜⵣⵎⵔⵜ ⵉⵏⵡ, ⴰⵙⵉⵖ ⴳ ⵓⴹⴰⵔ ⴰⵔ ⵜⵜⴷⴷⵓⵖ. ⴷⴰⵜⵉ, ⴳ ⵓⴳⵎⵎⴰⴹ ⵢⴰⴹⵏ ⵏ ⵓⴷⵔⴰⵔ, ⵢⵉⵡⵏ ⵉⴼⵉⵍⵓ ⵏ ⵡⴰⴳⴳⵓ ⵢⵓⵍⵉ ⵖⵔ ⵉⴳⵏⵏⴰ ⴰⵍⵍⵉⴳ ⵢⵛⵛⴰⵔ ⴷ ⵉⵙⵉⴳⵏⵡ. ⵓⵔ ⵢⴰⴷ ⵎⵓⵏⵖ ⴷ ⵓⴱⵔⵉⴷ, ⵖⴰⵡⵍⵖ ⴰⵎⵥⵖ ⴰⵣⴰⴳ ⵏ ⵜⴳⵎⴰⵔⵜ, ⴱⵕⵕⵎⵖ ⴰⵙ ⴰⵇⵕⵕⵓ ⵖⵔ ⴰⵏⵙⴰ ⵙⴳ ⴷ ⵢⵜⵜⴰⵍⵉ ⵡⴰⴳⴳⵓ ⵏⵏⴰⵖ. ⴳⵣⵎⵖ ⴰⵙⵉⴼ, ⴰⵔ ⵜⵜⴰⵍⵉⵖ ⴰⴷⵔⴰⵔ ⴳⵔ ⵉⵖⵓⵍⵉⴷⵏ ⴷ ⵉⵙⴽⵯⵍⴰ ⴰⵍⵍⵉⴳ ⵏ ⵓⵡⴹⵖ ⴷⵉⵏⵏⴰ ⴳ ⵜⵍⵍⴰ ⵜⴰⴽⴰⵜⵜ ⵙⴳ ⴷ ⵉⵜⵜⴽⴽⴰ ⵡⴰⴳⴳⵓ. ⴰⴼⵖ ⵏ ⵢⵉⵡⵜ ⵜⴰⴷⴷⴰⵔⵜ ⴰⵔ ⵜⴽⵎⵎⴹ! ⴱⴷⴷⵖ ⴰⵔ ⵙⵎⵓⵇⵇⵓⵍⵖ ⵉⵖⴷ ⴰⵎⵎⴰⵙ ⵏ ⵓⴷⴼⵍ. ⵓⵔ ⴷⵊⵉⵏ ⵙⵙⵉⵏⵖ ⵉⵙ ⵜⵍⵍⴰ ⵜⵎⴻⵙⵙ ⵉⵜⵜⴰⵖⵏ ⴰⴼⵍⵍⴰ ⵏ ⵡⴰⵎⴰⵏ ⴰⵔ ⴰⵙⵙⴰ. ⴰⵢⴰ ⵍⵍⵉⵖ ⵖⴰⵍⵖ ⵉⵙ ⵓⵔ ⵉⵍⵍⵉ ⵖⴰⵙ ⴳ ⵜⵏⴼⵓⵙⵉⵏ ⵏ ⵣⵉⴽ, ⵜⵉⵏⴼⵓⵙⵉⵏ ⵏⵏⴰ ⴷⴰ ⵜⵜⴰⵍⵙⵏⵜ ⵜⵎⵖⴰⵔⵉⵏ ⵉ ⵡⴰⵔⵔⴰⵡ ⵏ ⵡⴰⵔⵔⴰⵡ ⵏⵏⵙⵏⵜ ⵜⴰⵙⴳⴰ ⵏ ⵡⴰⵍⵎⵙⵙⵉⵜⵏ ⴽⵓ ⵢⵉⴹ. ⴰⵙⵙⴰ, ⴰⵢⵏⵏⴰ ⴷⴰ ⵜⵜⵉⵥⵉⵔⵖ ⴷⴰⵜⵉ ⵎⴰⵛⵉ ⴷ ⵜⴰⵏⴼⵓⵙⵜ, ⴷ ⵜⵉⴷⵜⵜ. ⴷⴰ ⵜⵜⴰⵏⵏⴰⵢⵖ ⵙ ⵡⴰⵍⵍⵏ ⵉⵏⵓ, ⵓⵔ ⴷⵉⴳⵙ ⵛⵛⴽ: ⵜⵉⵎⵙⵙ ⴷⴰ ⵜⵜⴰⵖ ⵖⴼ ⵡⴰⵎⴰⵏ, ⵜⵉⵔⵔⴳⵉⵏ ⵓⵔ ⵅⵙⵉⵏⵜ ⵖⴼ ⵓⴷⴼⵍ, ⴰⴳⴳⵓ ⵢⵓⵍⵉ ⵉⴳ ⵣⵓⵏⴷ ⵉⴼⵉⵍⵓ ⴳⵔ ⵡⴰⴽⴰⵍ ⴷ ⵢⵉⴳⵏⵏⴰ. ⵏⴽⴽ ⵉⴽⵛⵎ ⵉⵢⵉ ⵓⴱⵀⴰⴹ, ⴰⵔ ⵜⵜⵔⴳⵉⴳⵉⵖ ⵙ ⵓⵙⵎⵎⵉⴹ ⴷ ⵜⴰⵡⴷⴰ. ⵎⴰⵢⴷ ⵉⴷ ⵢⵓⵡⵉⵏ ⵖⵔ ⴷⴰ? ⵎⴰⵢ ⵔⵉⵖ ⴰⴷ ⴷⵉⴳⵙ ⵙⵙⴽⵔⵖ? ⴰⴷⴼⵍ, ⴰⵏⵥⴰⵔ ⴰⵍⵓⴹ ⴷ ⵓⵙⵎⵎⵉⴹ! ⵎⴰⵛⴰ ⵖⴰⵙ ⴷⴰ ⵜⵜⴰⵏⵏⴰⵢⵖ ⵜⵉⵎⵙⵙ ⵏ ⵜⴼⵔⵔⴳⴰⵏⵜ ⴰⵖⵓⵍⵏ ⵉⵢⵉⴷ ⵢⵉⵎⴰⵏ ⵜⵏⴰⵇⵇⵙ ⴷⵉⴳⵉ ⴷⵉⵖ ⵜⵔⴳⴰⴳⵉⵜ. ⵢⵉⵡⵜ ⵜⵔⴳⵯⴰ ⵜⴰⴱⵔⴽⴰⵏⵜ ⵏ ⵡⴰⵎⴰⵏ ⵜⴼⴼⵖ ⴷ ⵙⴳ ⴷⴷⴰⵡ ⵜⴰⴷⴷⴰⵔⵜ ⵜⴳⴳⵣ ⴰⵔ ⴰⵙⵉⴼ ... ⴰⴳⴳⵓ ⵉⵙⵓⵍ ⵉⵜⵜⴼⴼⵖ ⴷ ⵙⴳ ⵉⵅⵡⴱⵢⴰⵏ ⵏ ⵉⴳⵓⴷⴰⵔ ⴰⵔ ⵉⵜⵜⴰⵍⵉ ⵖⵔ ⵉⴳⵏⵏⴰ. ⴰⴷⴼⵍ ⵓⵔ ⵉⵙⵙⵅⵙⵉ ⵜⴰⴽⴰⵜ ⵏ ⵜⴼⵔⴰⴳⵜ ⵏⵏⴰⵖ. ⴳⵔⵖ ⴽⵔⴰ ⵏ ⵜⵙⵓⵔⵉⴼⵉⵏ ⵖⵔ ⴷⴰⵜ, ⴰⵔ ⵇⵇⴰⵔⵖ ⵙ ⵓⵖⵓⵢⵢⵉ: - ⴰⵢ ⴰⵢⵜ ⵜⴰⴷⴷⴰⵔⵜ! ⴰⵡⵉ ⴰⵣⵓⵍ ⴼⵍⵍⴰⵡⵏ! ⵢⵉⵡⵏ ⵓⵔ ⴷ ⵉⵔⵓⵔ ⴰⵡⴰⵍ. ⴰⵔ ⵜⵜⵉⵏⵉⴳⵖ ⴰⴽⴽⵯ ⴳ ⵜⵙⴳⴳⵯⵉⵏ ⵏ ⵜⴰⴷⴷⴰⵔⵜ, ⵓⵔ ⵍⵍⵉⵏⵜ ⵜⵎⵉⵜⴰⵔ ⵏ ⴰⵡⴷ ⵢⵉⵡⵏ. ⴽⵛⵎⵖ ⴰⵔ ⵜⵉⵖⵓⵏⵉⵡⵉⵏ, ⵓⵔ ⴷⴳⵙⵏⵜ ⵉⵍⵍⵉ ⵡⴰⴹⵓ ⵏ ⵡⵓⵍⵍⵉ ... ⵎⴰⵛⴰ ⵜⵉⵎⵙ ⵜⵍⵍⴰ, ⴰⴳⴳⵓ ⵢⴽⴽⴰ ⵉⴳⵏⵏⴰ! ⴼⴼⵖⴻⵖ, ⴰⵔ ⵜⵜⴻⵜⵜⵉⵖ ⵉ ⵜⴼⵔⴰⴳⵜ, ⵓⵔ ⵓⴼⵉⵖ ⵜⵉⵎⵉⵜⴰⵔ ⵏ ⴰⵡⴷ ⵢⵉⵡⵜ ⵜⵓⴷⵔⵜ. ⴽⵙⵓⴹⵖ, ⵎⴰⵛⴰ ⴰⵏⵔⵖⵉ ⵏ ⵜⴰⴽⴰⵜ ⴷⴰ ⵢⵜⵜⴽⴽⵙ ⵜⴰⵔⴳⴰⴳⵉⵜ ⵙⴳ ⵉⴹⴰⵔⵏ. ⵓⵔ ⵅⵎⵎⵉⵎⵖ, ⵣⵡⵓⵔⵖ ⵉ ⵜⴳⵎⴰⵔⵜ ⵏⴽⵛⵎ ⴰⵔ ⴰⴳⵏⵙⵓ. ⴽⴽⵙⵖ ⴼⵍⵍⴰⵙ ⴰⵙⴽⵜⵔ, ⵏⵎⵉⵍⵉⵖ ⵖⵔ ⵜⴰⴽⴰⵜ ⴰⵔ ⵙⵙⵔⵖⴰⵖ ⵉⴼⴰⵙⵙⵏ ⵉⵏⵓ, ⴰⵔ ⵙⵙⵓⵣⵡⵓⵖ ⵉⵙⵍⵙⴰ ⵖⵉⴼⵉ ⵉⵎⵎⵖⵏ. ⴰⵖⵓⵍⵏ ⵉⵢⵉ ⴷ ⵢⵉⵎⴰⵏ, ⵜⴼⴼⵖ ⵉⵢⵉ ⵜⵔⴳⴰⴳⵉⵜ ⴰⵔ ⵔⴳⴳⵯⵍⵏ ⴷⴰⵖⵏ ⵉⴷⴰⵎⵎⵏ ⴳ ⵉⵥⵓⵕⴰⵏ ⵉⵏⵡ. ⵙⴼⵍⴷⵖ ⵉ ⵜⴳⵎⴰⵔⵜ ⴰⵔ ⵜⵜⵖⵥⴰⵥ ⵛⴰ, ⴽⴽⵔⵖ ⴰⴼⵖ ⵜⵜ ⵏ ⵜⵓⵏⵢ ⵉⵅⴼ ⴳ ⵢⵉⵡⵜ ⵜⵖⵔⴰⵔⵜ ⵏ ⵜⵎⵥⵉⵏ ⵉⵍⵍⴰⵏ ⴳ ⵜⵖⵎⵔⵜ ⵏ ⵓⵏⵡⴰⵍ ⴰⵔ ⵜⵜⴰⵡⵖ. ⵢⴱⴱⵉ ⴷⵉⴳⵉ ⵡⵓⵏⴼⵓⵙ ⵜⴰⴳⵍ ⵜⵡⵏⴳⵉⵎⵜ ⵉⵏⵓ. ⴰⵙⵉⵖ ⴷ ⵙⴳ ⵜⵎⵥⵉⵏ ⵢⵉⵡⵜ ⵜⵓⵔⴰⵡⵜ, ⴰⵔ ⵜⵏⵜ ⵜⵜⵉⵥⵉⵔⵖ ⴳ ⵓⵙⵉⴷⴷ, ⵀⴰⵜ ⵎⵇⵇⵓⵔⵏⵜ ⵣⵓⵏ ⴷ ⵉⴱⴰⵡⵏ! ⵜⴰⵖⵔⴰⵔⵜ ⵜⴻⵜⴽⴰⵔ. ⴰⵢⵏ ⴳ ⵜⵜⴰⵡⵖ ⵜⴳⵎⴰⵔⵜ ⴰⴽⴽⵯⴷ ⴰⵙⴳⴳⵯⴰⵙ! ⴰⵔ ⵜⵜⵉⵏⵉⵖ ⴳⵔⵉ ⴷ ⵉⵅⴼ ⵉⵏⵡ: - ⵓⵔ ⵢⴰⴷ ⵉⵢ ⵉⴷⴷⵉ ⵛⴰ, ⵓⵔ ⴽⴽⵓⵍⵖ! ⵉⴳ ⴷ ⵢⴷⴷⴰ ⴱⴰⴱ ⵏ ⵜⵖⵔⴰⵔⵜ, ⴰⵔ ⵜⵜⵉⵥⵉⵔⵖ ⵎⴰ ⵙ ⴰⵙ ⴼⵔⵔⵓⵖ! ⴰⴳⵎⵖ ⴷ ⵜⴰⵍⵎⵇⵡⵔⴰⵛⵜ ⵙ ⵓⴷⴼⵍ, ⵍⴷⵉⵖ ⴷ ⴽⵔⴰ ⵏ ⵜⵉⵔⴳⵉⵏ ⵙⴳ ⵜⴰⴽⴰⵜ, ⴰⵔ ⵙⵙⵏⵡⴰⵖ ⴰⵎⴰⵏ. ⴼⴼⵖⴻⵖ ⴰⵔ ⵜⵜⵉⵏⵉⴳⵖ ⴳ ⵓⴷⵔⴰⵔ ⴽⵔⴰ ⵏ ⵜⵓⴳⴰ ⵢⵜⵜⴳⴳⴰⵏ ⴰⴹⵓ ⵉ ⵡⴰⵜⴰⵢ ⵉⵏⵡ. ⴽⴽⵙⵖ ⴷ ⴰⵢⵏ ⴷ ⵢⵇⵇⵉⵎⴰⵏ ⴳ ⵓⵖⵔⵓⵎ ⴰⵇⵓⵔⴰⵔ, ⴰⵔ ⵜ ⵜⵜⵖⵣⴰⵥⵖ. ⵓⵔ ⵢⴰⴷ ⴽⴽⵓⵍⵖ! ⵍⴰⵥ ⵓⵔ ⴰⴷ ⵉⵢ ⵉⵏⵖ! ⴰⴷ ⵏⵜⵜⵛⵛⵓⵔ ⵏⴽ ⴷ ⵜⴳⵎⴰⵔⵜ ⵜⵉⵎⵥⵉⵏ ⵏ ⵜⵖⵔⴰⵔⵜ, ⴰ ⵜⵏⵜ ⵜⵜⵖⵣⴰⵥⵖ ⴰⵔ ⵜⵏⵜ ⵣⵣⵔⴰⵢⵖ ⴷ ⵡⴰⵜⴰⵢ. ⵣⵎⵔⵖ ⴰⴽⴽⵯ ⴰⴷ ⵜⵏⵜ ⴽⵔⵣⵖ ⴳ ⵓⴷⵔⴰⵔ ⵏ ⵡⵓⴷⴰⴷⵏ, ⴰⵔ ⴳⵎⵎⵔⵖ ⵜⵉⵙⴽⵯⵔⵉⵏ ⴳ ⵜⴰⴳⴰⵏⵜ ... ⴰⴷⴷⴰⵢ ⴷ ⵜⴼⴼⵖ ⵜⴰⴼⵓⴽⵜ, ⴰⴷ ⵉⴼⵙⵉ ⵓⴷⴼⵍ, ⵙⵜⵖⵏ ⴷ ⵉⵎⵖⴰⵏ ⵏ ⵜⵓⴳⴰ ⵜⴰⵡⵔⴰⵖⵜ. ⴰⴷ ⵙⵎⵓⵜⵜⵔⵖ ⴰⵏⴱⴷⵓ ⴷ ⵉⵍⴷⵊⵉⴳⵏ, ⵓⵖⴰⵍⵖ ⵖⵔ ⵜⵎⴰⵣⵉⵔⵜ ⵉⵏⵓ. ⵜⵓⴳⴰ ⵏ ⵉⵎⴽⵙⴰⵡⵏ ... ⴰⵢ ⴰⵢⴷ ⵏⵏⴰⵏ ⵎⴷⴷⵏ ⴼⵍⵍⴰⵙ! ⵣⵎⵔⵖ ⴰⴽⴽⵯ ⴰⴷ ⵇⵇⵉⵎⵖ ⴳ ⵜⴼⵔⴰⴳⵜ, ⴰⵔ ⵜⵜⴰⵙⵉⵖ ⵉⵣⵍⴰⵏ ⵉ ⵜⴳⵎⴰⵔⵜ ⵉⵏⵓ ⴰⵔ ⴷ ⵉⵜⵜⵉ ⵓⵙⴳⴳⵯⴰⵙ! ⵏⴽⴽ ⵓⵔ ⵣⵔⵉⴱⵖ! ⵓⵔ ⵜⵜⴰⴼⴰⵖ ⵜⴰⴼⵔⴰⴳⵜ ⵢⵓⴼⵏ ⵜⴰ ⴳ ⵍⵍⵉⵖ! ⵏⵏⵉⵖ ⴰⵙ ⴳ ⵉⵣⵍⵉ ⴰⵎⵣⵡⴰⵔⵓ: ⵜⴰⵏⵓⵜ ⵏ ⴷⴷⴰⵡ ⵜⵉⵙⵉⵔⵜ ⴳ ⵉⵙⵙⴽⵏⴷ ⵓⴳⵡⵍⵉⵎ ⴰⵣⵔⴳ ⴰⴳ ⵏ ⵉⴳⴰ ⵓⴽⵔⴼⴰ ⵜⴰⵎⵜⵓⵏⵜ ⵢⴰⵛⵛⴽ ⵓⵏⴰⴳⵀⵉⵣ ⵏ ⵢⵉⵔⴷⵏ ⴳ ⵡⴰⴽⵓⵣ ⴷ ⵉⵍⴰⵎⵎⵏ. ⴽⵜⵉⵖ ⴷ ⵉⵃⵉⴷⴰⵙ ⵏ ⵣⵎⴰⵏ ⴳ ⴷⴰ ⵜⵜⵇⵉⵎⴰⵏ ⵉⵣⵍⴰⵏ ⴰⵔ ⴷ ⵢⴰⵍⵉ ⵡⴰⵙⵙ ⴰⵔ ⵣⵣⵔⵉⵏⵜ ⵜⵔⴱⴱⴰⵄ ⵏ ⵓⵃⵉⴷⵓⵙ ⵏ ⵉⵖⵔⵎⴰⵏ ⵙ ⵓⵎⴰⵜⴰ. ⵜⵔⵥⵎ ⴷ ⵜⵖⴱⴰⵍⵓⵜⵜ ⵉⵏⵓ ⴷⵉⵖ ⵙ ⵉⵣⵍⴰⵏ ⵏ ⵓⵃⵉⴷⵓⵙ. ⵣⴰⵢⴷ ⵅⵎⵎⴻⵎⵖ ⵛⵡⵉ ⵔⵏⵓⵖ ⴷⵉⵖ ⵏⵏⵉⵖ: ⵓⵔ ⴷⵊⵉⵏ ⵜⴳⵔⴰⵥ ⴰⵡⵡⵔⵔ ⵎⵇⵇⴰⵔ ⴷⵉⴳⵙ ⵜⵏⵏⴳⵣⴰ ⵜⵉⵙⵏⵜ ⵢⴽⴽⴻⵔ ⵓⵔⵡⴰ ⴳ ⵡⴰⵍⵉⵎ ⴰⵔ ⵉⵜⵜⴰⵙⵉ ⵓⵣⵡⵓ ⵜⵉⵔⴰⵛ ⴳ ⵓⵏⵏⴰⵔ ⴳ ⵜⵙⴻⵎⵎⵉⴷⵜ ⵜⵉⴷⵉ! ⵖⴰⵙ ⴽⵎⵎⵍⵖ ⴰⵡⴰⵍ ⵉⵏⵓ ⵜⵀⵣⵣⴰ ⴷ ⵜⴳⵎⴰⵔⵜ ⵉⵅⴼ, ⵜⴰⵙⵉ ⴷ ⵉⵣⵍⵉ ⵉⵏⵡ ⴰⵎⵣⵡⴰⵔⵓ: ⵜⴰⵏⵓⵜ ⵏ ⴷⴷⴰⵡ ⵜⵉⵙⵉⵔⵜ ⴳ ⵉⵙⵙⴽⵏⴷ ⵓⴳⵡⵍⵉⵎ ⴰⵣⵔⴳ ⴰⴳ ⵏ ⵉⴳⴰ ⵓⴽⵔⴼⴰ ⵜⴰⵎⵜⵓⵏⵜ ⵢⴰⵛⵛⴽ ⵓⵏⴰⴳⵀⵉⵣ ⵏ ⵢⵉⵔⴷⵏ ⴳ ⵡⴰⴽⵓⵣ ⴷ ⵉⵍⴰⵎⵎⵏ. ⴼⵙⵜⵖ ⵓⵔ ⵢⴰⴷ ⵖⵉⵢⵏ ⵉⵣⵍⴰⵏ ⴰⴷⴷ ⴰⵍⵉⵏ! ⴳⴳⴳⵯⴷⵖ ⴰⵛⴽⵓ ⵖⴰⵍⵖ ⵉⵙ ⵖⴰⵙ ⴷⴰ ⵜⵜⴳⴳⴰⵖ ⴰⵎⵎ ⵉⵙ ⴰⵙ ⵙⵙⴼⵍⴷⵖ ⴷⴰ ⵜⵜⵉⵏⵉ ⵛⴰ! ⵎⴰⵛⴰ ⴷⵖⵉ ⵀⴰⵜ ⵜⴰⵖⵓⵍ ⴷⴰ ⵜⵜⴰⵙⵉ ⴰⵡⴷ ⵉⵣⵍⴰⵏ! ⵀⴰⵏ ⴰⵢⴰ ⵢⴰⵖⵓⵍ ⵉⵛⵇⴰ! ⵀⴰⵜ ⵜⵔⴰ ⵜⴳⵎⴰⵔⵜ ⴷⴷⵖ ⴰⴷ ⵉⴳⵉ ⵜⵙⵙⴽⵛⵎ ⵛⴰ! ⴼⵙⵜⵖ ⵓⵔ ⴷⴰ ⴷⵉⴳⵉ ⴷ ⵉⵜⵜⴰⵍⵉ ⵖⴰⵙ ⵓⵏⴼⵓⵙ. ⵎⵕⵕⴰ ⵎⵕⵕⴰ ⴷⴰ ⵜⵜⴱⵕⵕⴰⵎⵖ ⴰⵔ ⴰⴷⴷⴰⵢ ⵜⵜ ⴰⵏⵏⴰⵢⵖ ⵀⴰⵜ ⵖⴰⵙ ⴷⴰ ⵜⵜⴼⵥⴰⵥ ⴷ ⵜⵎⵥⵉⵏ, ⴰⵖⵓⵍⵖ ⴷⵉⵖ ⴰⵔ ⵜⵜⵅⵎⵎⴰⵎⵖ ⴳ ⵓⵢⵏⵏⴰ ⵖⵉⴼⵉ ⵢⴰⵔⵓ ⵕⴱⴱⵉ. ⵛⵡⵉ ⵜⴱⵕⵕⵎ ⴷⵉⵖ ⴰⵡⴰⵍ ⴰⵔ ⵜⵜⵉⵏⵉ ⵜⵉⴽⴽⵍⵜ ⵉⴷⴷⵖ ⵙ ⵓⵖⵓⵢⵢⵉ: ⵎⴰⴳⵀ ⵉⵙ ⵉⵡⵀⵏ ⵢⵉⵥⵉⴹ ⴰ ⵡⵏⵏⴰ ⵢⵓⴳⵍⵏ ⵙ ⵉⵜⵔⴰⵏ ⵢⴰⵙⵉ ⵜⴰⴼⵓⴽⵜ ⵙ ⵜⵓⵖⵎⴰⵙ ⴳ ⵓⵎⴷⴰ ⴳ ⵔⴽⴽⵉⵥⵏ ⵡⴰⵎⴰⵏ? ⵡⵉⵢⵀⴰ ⵏⵏⵙ ⵀⴰⵜ ⵎⵛ ⵜⴷⴷⴰ ⴳ ⵓⴱⵔⵉⴷ ⴷⴷⵖ ⵏⵖ ⵎⵛ ⴰⵙ ⵔⵓⵔⵉⵖ ⴰⵡⴰⵍ ⵀⴰⵜ ⵜⵖⵉⵢ ⴰⴷ ⴷ ⵜⴰⵙⵉ ⵜⵉⴽⴽⵍⵜ ⵢⴰⴹⵏ ⵉⴳⴷⵎ ⵜⴱⴷⴷ ⵖⴼ ⵙⵉⵏ ⵉⴹⴰⵔⵏ ... ⵢⵓⴼ ⵉⵙ ⵓⵔ ⴰⵙ ⵔⵓⵔⵉⵖ ⵎⵇⵇⴰⵕ ⵖⵓⵔⵉ ⵢⵍⵍⴰ ⵎⴰ ⵙ ⵜⵜⵉⵏⵉⵖ. ⴼⵙⵜⵖ! ⴰⵔ ⵙⵙⴼⵍⵉⴷⵖ ⵉ ⵓⵖⵥⴰⵥ ⵏ ⵜⵎⵥⵉⵏ ⴳⵔ ⵜⵓⵖⵎⴰⵙ ⵏ ⵜⴳⵎⴰⵔⵜ. ⵛⵡⵉⵢⴰ ⴷⵉⵖ ⵜⵏⵏⴰ ⴷ: ⵀⴻⵢ! ⴽⵢⵢ ⵏⵖ ⴽⵢⵢⵉ! ⵉⵖⴰⵍⵏ ⵉⵙ ⵏ ⵢⵕⵕⵥⴰ ⵉⵙⵙⴳⵏⵉ ⴳ ⵓⴷⵎⵔ ⵏ ⵉⵎⵏⵖⵉ ... ⵓⵀⵓ! ⵏⵖ ⵡⴰⵀⵉ! ⴰⴷⵔⴰⵔ ⵉⵏⵏⵓⵔⵣ ⵙⵓⵍ ⴰⵏⵔⵖⵉ ⵜⴰⴼⵓⴽⵜ ⴷⵉⴳⵙ ⵜⵖⵍⵉ ⵙ ⵓⵙⴻⵎⵎⵉⴹ ⵜⴰⴽⴰⵜⵜ ⵜⵅⵙⵉ ... ⴰⵔ ⵜⵜⵅⵎⵎⴰⵎⵖ ⴷⵉⵖ, ⵏⵏⵉⵖ ⴳⵔⵉ ⴷ ⵉⵅⴼ ⵉⵏⵡ: - ⵢⵓⴼ ⵎⵎⵔ ⵜⵓⴷⵊⵉⵜ ⵉⵣⵍⴰⵏ ⴷ ⵜⵎⴷⵢⴰⵣⵜ ⵉ ⵢⵉⴷ ⴱⴰⴱⵉⵏ ⵏⵏⵙ. ⵉⵍⵉ ⴽⵢⵢⵉⵏ ⵖⴰⵙ ⴷ ⵜⵏⴼⵓⵙⵜ ⴰ ⴳ ⵜⵍⵍⵉⴷ. ⴰⴷⵊ ⵉⵣⵍⴰⵏ, ⵀⴰⵜ ⵓⵔ ⵢⴰⴷ ⴷⴰ ⵜⵏ ⵉⴷ ⵉⵥⵎⵎⵉ ⵓⵇⵕⵕⵓ ⵏⵏⴽ. ⴽⵛⵎⵖ ⴷⴷⴰⵡ ⵓⵥⵏⵏⴰⵕ ⵉⵏⵡ ⵙⵙⵓⴼⵖⴻⵖ ⴷ ⵢⴰⵏ ⵓⴼⵓⵙ ⴰⴷ ⵉⵕⵖ ⴰⵔ ⵉⵙⵎⵔⴰⵔⴰⵢ ⴰⵜⵢ ⴳⵔ ⵜⴰⵍⴽⵓⵏⵏⴰⵛⵜ ⴷ ⵍⴽⴰⵙ ⵏ ⴷⴰⵜⵉ. ⴽⵜⵉⵖ ⴷ ⴰⵡⴰⵍ ⵏ ⵜⴳⵎⴰⵔⵜ ⴰⵔⵜ ⵜ ⵙⵎⵔⴰⵔⴰⵢⵖ ⴳⵔⵉ ⴷ ⵉⵅⴼ ⵉⵏⵡ. ⴳⴳⴰⵍⵖ ⵓⵔ ⴷⵉⴳⵉ ⵉⴳⴳⴰⵏ ⵡⴰⵡⴰⵍ, ⵏⵏⵉⵖ ⴰⵙ: ⵀⴰⵢ! ⴽⵢⵢ ⴷ ⵏⴽⴽⵯⵏⵉ! ⵏ ⵉⵍⵍⴰⵏ ⴳ ⵢⴰⵏ ⵢⵉⵜⵔⵉ ⴳ ⵜⵙⵓⵍ ⵜⵔⴷⴰⵙⵜ ⵏ ⵜⵣⴷⴳⵉ ... ⴰⵡⵔⵉⵡ ⴰ ⴷⵉⴳⵙ ⵏⵔⵣⵓ ⵜⴰⵙⵓⵙⵎⵉ ⵏⴳ ⵏ ⴷⵉⴳⵙ ⵢⴰⵜ ⵜⴳⵎⵎⵉ ⵡⴰⵇⵉⵍⴰ ⵖⴼ ⵡⴰⴽⴰⵍ ⴷ ⴰⵡⵣⵖⵉ! ⵣⵣⵔⵉⵖ ⵉⴹ ⵜⴰⵙⴳⴰ ⵏ ⵡⴰⵍⵎⵙⵙⵉ. ⵓⵔ ⴷⵊⵉⵏ ⵜⵅⵙⵉ ⵜⴰⴽⴰⵜ! ⵓⵔ ⴷⵊⵉⵏ ⴰⵙ ⵔⵏⵉⵖ ⵉⴽⵛⵛⵓⴹⵏ! ⵖⴰⵙ ⵉⵖⴷ ⴷⴰ ⵜ ⵜⵜⴰⵡⵉⵏ ⵡⴰⵎⴰⵏ ⵙⴳ ⴷⴷⴰⵡ ⵜⵉⵔⴳⵉⵏ, ⴰⵔ ⵜ ⵙⵙⵓⴼⵓⵖⵏ ⴳ ⵉⵅⵡⴱⵢⴰⵏ ⵏ ⵡⴰⴽⴰⵍ. ⵉⵣⵍⵉ ⵢⴷⴼⴰⵔ ⵡⴰⵢⴹ, ⵜⵉⵡⵏⵜ ⵜⵙⵙⴽⵜⵉ ⵢⵉⴷ ⵜⴰⵢⴹ ⵓⵔ ⴰⴽⴽⵯ ⵇⵇⵉⵏⵖ ⴰⵍⵍⵏ ⵉⵏⵓ ⵉⴹ ⵏⵏⴰⵖ. ⴰⵜⴰⵢ ⵢⵔⵖⴰⵏ ⴷ ⵉⵣⵍⴰⵏ ⴰⵔ ⴷ ⵢⴰⵍⵉ ⵡⴰⵙⵙ! ⵜⴰⴳⵎⴰⵔⵜ ⵜⵏⵙⴰ ⵜⵜⴰⵡⵖ ⴳ ⵜⵉⵎⵥⵉⵏ, ⵢⴱⵣⴳ ⵓⴷⵉⵙ ⵏⵙ ⵢⴷⴷⴰ ⴰⴷ ⵢⵙⵜⵖ. ⵖⴰⵙ ⴰⴼⵥⴰⵥ, ⵜⴰⵖⵔⴰⵔⵜ ⴷⴰⵜⴰⵙ ⵜⴻⵜⴽⴰⵔ! ⵢⴰⵏ ⵛⵡⵉ, ⵉⴱⴱⵉ ⵓⵖⵥⴰⵥ ⵏ ⵜⵎⵥⵉⵏ, ⵢⵉⵍⵉ ⵢⴰⵏ ⵉⴼⵙⵜⵉ ⴰⵎⵎ ⵡⵉⵏ ⵉⵙⵏⴹⴰⵍ. ⵜⴱⵕⵕⵎ ⴷ ⵖⵓⵔⵉ ⵜⴳⵎⴰⵔⵜ ⵜⵏⵏⴰ ⵢⵉ: - ⵉⵡⴰ ⵀⴰⵜ ⵙⵙⵓⵖ ⴰⴽ ⵜⴰⵎⵙⵙⵓⵎⴰⵏⵜ ⴰⵢ ⴰⵎⵅⵍⵓⵇ ⵏ ⵕⴱⴱⵉ! ⵎⵛⵜⴰ ⵏ ⵜⵉⴽⴽⴰⵍ ⴰⵢ ⴷⴰ ⴽ ⵏⵏⵉⵖ ⵀⴰⵜ ⵓⵔ ⴳⵉⵖ ⵓⵣⵣⴰⵍ! ⵀⴰⵜ ⴰⵡⴷ ⵏⴽⴽ ⵖⵓⵔⵉ ⵓⵍ ⴰⵔ ⴷⵉⴳⵉ ⵔⴳⴳⵯⵍⵏ ⵉⴷⴰⵎⵎⵏ ⴳ ⵉⵥⵓⵔⴰⵏ! ⵉⵙ ⵜⵖⴰⵍⴷ ⵉⵙ ⵓⵔ ⴷⴰ ⵜⵜⴰⴽⵯⵉⵖ ⴷ ⵜⵎⴰⵔⴰ ⵜⴰⴱⵔⵔⴽⴰⵏⵜ ⴳ ⴷⴰ ⵜⵜⵉⵍⵉⵖ ⴽⵓ ⵢⴰⵙⵙ? ⵢⴰⴽ ⵓⵃⵍⵖ ⴰⴽ ⵜⵜⵉⵏⵉⵖ ⵙⵙⴼⵙⵓⵙ ⵖⵉⴼⵉ ⴰⴳⴳⵯⴰ! ⵛⵃⴰⵍ ⵏ ⵜⵉⴽⴽⴰⵍ ⴰⵢ ⴷⴰ ⴽ ⵜⵜⵉⵏⵉⵖ ⵀⴰⵏ ⵜⴰⴱⴰⵔⴷⴰ ⵜⵙⵙⵕⵎⵉ ⵓⵍ ⵉⵏⵡ ⴰⵔ ⵜⵙⵏⵡⴰ ⵜⴼⵉⴷⵉ ⵜⴰⴷⴰⵡⵜ ⵉⵏⵡ. ⵉⵡⴰ ⴰⵙⵙⴰ ⴰⵢ ⴰⵎⵅⵍⵓⵇ ⵏ ⵕⴱⴱⵉ ⵀⴰⵜ ⵔⵉⵖ ⴰⴷ ⴷⴷⵓⵖ ⵉⴱⵔⴷⴰⵏ ⵉⵏⵡ! ⴰⴽ ⵉⵀⵏⵏⴰ ⵕⴱⴱⵉ! ⴷⴷⵉⵖ ⴰⴷ ⴰⵖⵓⵍⵖ ⵙ ⵉⴳⵏⵡⴰⵏ ⵏ ⵓⵣⴰⵔⵓⴳ ⴷ ⵜⵍⴻⵍⵍⵉ, ⵕⵎⵉⵖ ⵜⵉⵛⴰⴼ ⵏ ⵜⵓⴷⵔⵜ ⵏ ⴱⵏⴰⴷⵎ! ⴷⵖⵉ ⵥⵔ ⵎⴰⵢ ⵜⵜⴰⵙⵉⵏ ⴰⴳⴳⵯⴰ ⵏⵏⴽ, ⵉⴽⵔⵣ ⵉⴳⵔⴰⵏ ⵏⵏⴽ, ⵉⵥⴹ ⴰⵣⵎⵎⵓⵔ ⵏⵏⴽ ⵢⴰⴳⵎ ⴷ ⴰⵎⴰⵏ ⵉ ⵜⴳⵎⵎⵉ ⵏⵏⴽ! ⴰⵔ ⵜⵜⴷⴷⵓ ⴰⵔ ⵜⵜⴰⵖⵓⵍ ⴳ ⵓⵃⴰⵏⵓ, ⵏⴽⴽ ⵜⴽⵛⵎ ⵉⵢⵉ ⵜⴰⵡⴷⴰ ⵖⴰⵙ ⴰⵔ ⴷⵉⴳⵙ ⵙⵎⵓⵇⵇⵓⵍⵖ. ⵉⴱⴱⵉ ⴷⵉⴳⵉ ⵡⵓⵏⴼⵓⵙ ⴰⵎⵎ ⵓⵎⵜⵜⵉⵏ. ⵎⵎⵔ ⵓⴼⵉⵖ ⴰⴷ ⵉⵢⵉ ⵉⵚⵕⴹ ⵡⴰⴽⴰⵍ ⵢⵓⴼ ⴰⴷ ⵙⵙⴼⵍⴷⵖ ⵉ ⵜⴳⵎⴰⵔⵜ ⴷⴰ ⵜⵙⴰⵡⴰⵍ. ⵛⵡⵉⵢⴰ ⵜⴱⴷⴷ, ⵜⴱⵕⵕⵎ ⴷ ⴷⵉⵖ ⵖⵓⵔⵉ ⵜⵏⵏⴰ ⵢⵉ: - ⵀⴰⵏ ⴰⵎⵓⵜⵜⵍ ⵏ ⵜⴳⵎⴰⵔⵉⵏ ⴷⴰ ⵉⴽⴽⴰⵜ! ⵓⵔ ⴰⴽ ⴱⴰⴹⵖ! ⵉⵡⴰ ⴷⵖⵉ ⴳ ⵜⴰⵖⵓⵍⴷ ⵜⵡⵙⵙⵉⵔⴷ, ⴷⴷⵓ ⵥⵔ ⵎⴰ ⵖⴰ ⴽ ⵉⵜⵜⴰⵙⵉⵏ ⵢⴰⵙⵉ ⵜⵉⵖⴰⵡⵙⵉⵡⵉⵏ ⵏⵏⴽ. ⵓⵔ ⴰⴽ ⴱⴰⴹⵖ ⵎⵛ ⵜⴰⵖⵓⵍⴷ ⴷ ⴰⵎⵥⵍⵓⴹ ⴰⵔ ⵜⵙⵓⴽⵓⵜⵜⵓⴷ ⵖⴼ ⵓⵄⴽⴽⴰⵣ ⵡⴰⵍⵓ ⵎⴰ ⴽ ⵢⵓⵎⵥⵏ ⴰⴼⵓⵙ! ⵓⵔ ⴰⴷ ⵜⴻⵜⵜⵓⴷ ⴰⵎⵓⵜⵜⵍ ⵉⵏⵡ ⴰⵔ ⴰⴷⴷⴰⵢ ⴽ ⵉⴷⵍⴰ ⵡⴰⴽⴰⵍ ⵏ ⵉⵙⵏⴹⴰⵍ. ⵓⵔ ⴰⴽ ⴱⴰⴹⴷⵖ, ⵙⵙⵓⵖ ⴰⴽ ⵜⴰⵎⵙⵙⵓⵎⴰⵏⵜ, ⵉⵡⴰ ⴷⴷⵓ ⵀⴰⵜ ⵡⵏⵏⴰⵖ ⴰⵢ ⴳⴰⵏ ⴰⵎⵓⵜⵜⵍ ⵏ ⵜⴳⵎⴰⵔⵉⵏ ⵏ ⵉⴳⵏⵡⴰⵏ. ⴰⵔ ⵜⴽⴽⴰⵜ ⵙ ⵉⵅⴼ ⴰⵔ ⵜⵜⴷⴷⵓ ⴰⵔ ⵜⵜⴰⵖⵓⵍ ⴳ ⵓⵃⴰⵏⵓ. ⴰⴷⴷⴰⵢ ⵜⴱⴷⴷ, ⴷⴰ ⵢⵉ ⵉⴽⵛⵛⵎ ⵓⴱⵀⴰⴹ ⴰⵅⴰⵜⴰⵔ, ⴰⵙⵎⵎⵉⴹ ⴷ ⵜⵔⴳⴰⴳⵉⵜ ⴷⴷⴰⵏ ⴰⴷ ⴷⵉⴳⵉ ⵙⵙⵓⴼⵖⵏ ⵉⵎⴰⵏ. ⵜⵙⵙⴽⵛⵎ ⴷⵉⴳⵉ ⵜⴳⵎⴰⵔⵜ ⵜⴰⵎⵓⴹⵏⵉ ⵜⴰⵎⵇⵕⴰⵏⵜ, ⴳⵯⴳⴷⵖ, ⴰⵔ ⵜⵜⵇⵍⵖ ⴷⵉⵖ ⴰⴷ ⵜⵜ ⴷ ⵉⴼⴼⵖ ⵡⴰⵡⴰⵍ! ⵎⵇⵇⴰⵕ ⵙⵙⵏⵖ ⵉⵙ ⵜⵙⵓⵍ ⴷⵉⵖ ⴰⴷ ⵜⵙⴰⵡⵍ, ⴷⴰ ⵜⵜⵔⵖ ⵉ ⵕⴱⴱⵉ ⴰⴷ ⴰⵙ ⵉⵙⵎⵓⵏⵏⵕ ⵉⵍⵙ ⴰⵔ ⴰⴷⴷⴰⵢ ⵓⵔ ⵢⴰⴷ ⵜⵖⵉⵢ ⴰⴷ ⵜⵙⴰⵡⴰⵍ. ⴰⵡⴰⵍ ⵏⵏⵙ ⵓⵔ ⵢⴰⴷ ⴰⵙ ⵖⵉⵢⵖ, ⵙⵙⵏⵖ ⵉⵙ ⴰⵙ ⵙⵙⵓⵖ ⵜⴰⵎⴰⵔⴰ, ⵎⴰⵛⴰ ⵀⴰⵜ ⴰⵡⴷ ⵏⴽⴽ ⵙⵡⵉⵖ ⵜⵜ ⵉⴷⵙ. ⵜⵛⵛⴰⵔ ⴰⵖ ⵜⵎⴰⵔⴰ ⵏ ⵜⵓⴷⵔⵜ ⵓⵔ ⴰⵙ ⴱⴰⴹⵖ. ⵓⵔ ⵖⵉⴼⵉ ⵉⵣⵔⵉ ⵢⵉⴹ ⵏⵏⴰⵖ ⴰⵍⵍⵉⴳ ⴷⵔⵓⵖ ⵉⵢ ⵉⵙⵜⵖ ⵡⵓⵍ. ⵓⵔ ⵇⵇⵉⵏⵖ ⴰⵍⵍⵏ ⵉⵏⵡ. ⵉⵇⵇⵓⵕ ⵉⵏⵜⵎⵉ ⴳ ⵉⵎⵉ ⵏⵡ ⵓⵔ ⵖⵉⵢⵖ ⴰⵡⴷ ⴰⴷ ⴽⴽⵔⵖ ⴰⴷ ⵙⵓⵖ ⴰⵎⴰⵏ. ⵉⴽⵛⵎ ⴷ ⵉⵥⵉⵏⵥⵔ ⴰⵎⵣⵡⴰⵔⵓ ⵏ ⵜⴰⴼⵓⴽⵜ. ⵣⵉⴽ, ⵏⴽⵔⵖ ⴼⴼⵖⴻⵖ, ⵙⵎⵓⵇⵇⵍⵖ ⴰⴷⵔⴰⵔ ⵢⵓⵖⴰⵍ ⴰⴽⴽⵯ ⴷ ⴰⵡⵔⴰⵖ! ⵓⵔ ⵙⵙⵉⵏⵖ ⴰⵎⴽ! ⴰⴷⴼⵍ ⴰⵡⵔⴰⵖ? ⵜⵜⵓⵖ ⴷⵉⵖ ⴰⵢⵏⵏⴰ ⵉⵢⵉ ⵜⵏⵏⴰ ⵜⴳⵎⴰⵔⵜ ⵙ ⵢⵉⴹ ⵉⴳ ⵖⵓⵔⵉ ⵓⵢⵏⵏⴰⵖ ⴰⵎⵎ ⵉⵙ ⵖⴰⵙ ⵜⴰⵡⴰⵔⴳⵉⵜ. ⵖⴰⵡⵍⵖ ⴰⴷ ⵥⵕⵖ ⴱⵕⵕⴰ, ⴰⴼⵖ ⵏ ⴰⴽⴰⵍ ⵢⵙⵙⵎⵖⵉ ⴷ ⵜⵓⴳⴰ ⵏ ⵉⵎⴽⵙⴰⵡⵏ! ⵜⴳⵔⴰ ⴷ ⵢⴰⴷ ⴰⴼⵔⵉⵡⵏ ⴷ ⵉⵍⴷⵊⵉⴳⵏ! ⴰⴼⵔⵉⵡⵏ ⴷ ⵉⵍⴷⵊⵉⴳⵏ ⵉⵡⵔⴰⵖⵏ ... ⵓⵔ ⵙⵙⵉⵏⵖ ⵎⴰ ⴳ ⵍⵍⵉⵖ! ⵎⴰⵜⵜⴰ ⵡⵢⴰ? ⴰⵎⴽ? ⴰⴹⵓ ⵏ ⵜⵓⴳⴰ ⴷⴰ ⵢⵜⵜⵏⵢⵓⴷⴷⵓ ⴳ ⵓⴷⵔⴰⵔ, ⵜⵉⵣⵉⵣⵡⴰ ⴰⵔ ⵜⵜⴻⵜⵜⵉ ⵖⴼ ⵉⵍⴷⵊⵉⴳⵏ, ⵎⴰⵛⴰ ⵎⴰⵏⵉ ⴰⴷⴼⵍ? ⴰⴳⴳⵓ ⵉⵙⵓⵍ ⵢⵜⵜⴰⵍⵉ ⴷ ⵙⴳ ⵜⴳⵎⵎⵉ, ⵜⴰⴳⵎⴰⵔⵜ ⵜⵓⵏⵢ ⵉⵅⴼ ⴳ ⵜⵖⵔⴰⵔⵜ. ⴰⵔ ⵜⴷⴷⵓⵖ ⴰⵔ ⴷ ⵜⵜⵓⵖⴰⵍⵖ ⴳⵔ ⵜⴼⵔⴰⴳⵜ ⴷ ⵓⴷⵔⴰⵔ ⴰⵡⵔⴰⵖ. ⵜⴰⴼⵓⴽⵜ ⵜⵙⵙⵕⵖ ⴰⴽⴰⵍ, ⴰⵔ ⴷⴳⵙ ⴷ ⵜⵜⴰⵍⵉⵏ ⵉⵔⵓⴳⴳⴰ ⴷ ⵡⴰⴹⵓ ⵏ ⵡⴰⵍⵓⴹ. ⴰⴹⵓ ⵏ ⵡⴰⴽⴰⵍ, ⴰⵏⵔⵖⵉ ⵏ ⵜⴰⴼⵓⴽⵜ ⴷ ⵉⵍⴷⵊⵉⴳⵏ ⵉⵡⵔⴰⵖⵏ!! ⴰⵢⵏⵏⴰ ⵖⵔ ⴷ ⴷⴷⵉⵖ ⴰⵢⴰ, ⵉ ⵎⴰ ⵙⵓⵍ ⵜⵜⴻⵜⵔⵖ? ⴰⴷ ⴼⵔⵃⵏ ⴰⵢⵜ ⵜⵎⴰⵣⵉⵔⵜ ⵙ ⵉⵛⵉⵎⵎⵓ ⵏ ⵜⵓⴳⴰ ⴰⴷⴷⴰⵢ ⵜ ⵥⵕⴰⵏ. ⵓⵔ ⴰⴷ ⵜⵇⵇⵉⵎ ⵜⵎⵓⴹⵏⵉ ⵏⵏⴰⵖ ⵜⴰⵎⵛⵓⵎⵜ ⵉⵜⵛⴰⵏ ⴰⴷⵉⴼ ⵉ ⴰⵢⵜ ⵜⵎⴰⵣⵉⵔⵜ ⵉⵏⵓ. ⴰⵔ ⵙⵎⵓⵜⵜⵓⵔⵖ ⵜⵓⴳⴰ ⴷ ⵉⵍⴷⵊⵉⴳⵏ, ⴰⵔ ⵙⵙⴽⴰⵔⵖ ⵜⵉⵣⴷⵎⵉⵏ. ⴽⴽⵙⵖ ⴰⵢⵏ ⵎⵉ ⵜⵣⴹⴰⵔ ⴰⴷ ⵜ ⵜⴰⵙⵢ ⵜⴳⵎⴰⵔⵜ. ⵙⵓⵍⵖ ⴰⵔ ⵙⵎⵓⵏⵖ ⵉⵍⴷⵊⵉⴳⵏ, ⵜⴰⴳⵎⴰⵔⵜ ⵜⴼⴼⵖ ⴷ ⵙⴳ ⵜⴼⵔⴰⴳⵜ, ⵜⴱⴷⴷ ⴷⴰⵜ ⵓⴷⵔⴰⵔ ⴰⵡⵔⴰⵖ ⴰⵔ ⵜⵙⵎⵓⵇⵇⵓⵍ. ⵜⴰⵖⵓⵍ ⵉⵎⵉⴽ ⵖⵔ ⴷⴼⴼⵔ, ⵜⴱⴷⴷ ⵖⴼ ⵉⴹⴰⵔⵏ ⵉⵎⴳⴳⵓⵔⴰ ⵜⴼⵜⵍ ⵉ ⵓⴷⵔⴰⵔ ⵙ ⵜⴰⵣⵣⵍⴰ! ⴰⵔ ⵜⵔⴳⴳⵯⵍ ⴰⵍⵍⵉⴳ ⵓⵔ ⴷⴰ ⵜⵜ ⵜⵜⵉⵥⵉⵔⵖ. ⵉⵎⵉⴽ ⵜⴰⵖⵓⵍ ⴷ ⴷⵉⵖ ⴰⵔ ⴷⴰⵜⵉ ⵜⴽⵏⵓ ⵉⵅⴼ ⴰⵔ ⵜⵜⴰⵡⵖ ⴳ ⵉⵍⴷⵊⵉⴳⵏ ... ⵏⴽ ⵓⵔ ⵓⴽⵉⵣⵖ ⴰⵎⵢⴰ! ⴽⵛⵎⵖ ⵖⵔ ⵜⴼⵔⴰⴳⵜ ⴰⵔ ⵙⵎⵓⵜⵜⵓⵔⵖ ⵜⵉⵖⴰⵡⵙⵉⵡⵉⵏ ⵉⵏⵓ. ⵏⵏⵉⵖ ⴳⵔⵉ ⴷ ⵉⵅⴼ ⵉⵏⵓ: - ⴰⵢⵏ ⵖⵔ ⴷ ⴷⴷⵉⵖ ⵓⴼⵉⵖ ⵜ. ⵜⵓⴳⴰ ⴷ ⵓⵍⴷⵊⵉⴳ ⴰⵡⵔⴰⵖ ⵓⵙⵉⵖ ⵜⴻⵏ, ⵉⵥⵓⵔⴰⵏ ⵏ ⵜⵓⴳⴰ ⵜⴰⵡⵔⴰⵖⵜ ⴰⴷ ⴽⴽⵙⵏ ⵜⴰⵡⵍⴰ ⴳ ⵓⵔⵔⴰⵡ ⵏ ⵉⵖⵔⵎ ⵉⵏⵓ. ⵓⵔ ⵢⴰⴷ ⵉⵙⵓⵍ ⵎⴰⵢ ⵙⵙⴽⴰⵔⵖ ⴳ ⵜⵉⵣⵉ-ⵏ-ⵡⵓⴷⴰⴷ. ⵉⴼⵓⴽ ⴰⴷ ⵓⵖⴰⵍⵖ ⵖⵔ ⵜⵎⴰⵣⵉⵔⵜ ⵉⵏⵓ. ⴰⵢⴰⵢⴷ ⵏⵜⵜⴰ ⴷⴰ ⵉⵜⵜⵇⵍ! ⵉⵎⴰⴹⵓⵏⵏ ⴷⴰ ⵜⵜⴳⴰⵏⵏⴰⵏ ⵉⵥⵓⵔⴰⵏ ⵏ ⵜⵓⴳⴰ ⵜⴰⵡⵔⴰⵖⵜ. ⵙⵙⵓⴼⵖⴻⵖ ⴷ ⵜⵉⵖⴰⵡⵙⵉⵡⵉⵏ ⴰ ⵜⵏⵜ ⵙⵙⴽⵜⵔⵖ ⵉ ⵜⴳⵎⴰⵔⵜ. ⴳⵔⵖ ⵏ ⴰⵍⵍⵏ ⵖⵔ ⴰⵏⵙⴰ ⴳ ⵜⵍⵍⴰ ⴷⴰ ⵜⵜⴰⵡⵖ, ⵉⵥⵉⵔⵖ ⵏ ⴰⴼⵔⵉⵡⵏ ⵉⵎⵇⵔⴰⵏⵏ ⵎⵖⵉⵏ ⴰⵙ ⴷ ⴳ ⵜⵙⴳⴳⵯⵉⵏ! ⵖⵣⵉⴼⵏ ⴰⵙ ⵉⵏⵣⴰⴹⵏ ⵏ ⵡⴰⵣⴰⴳ! ⴰⴼⵔⵉⵡⵏ ⵉⵎⵇⵔⴰⵏⵏ, ⵉⵡⵔⴰⵖⵏ! ⴽⵙⵓⴹⵖ, ⵜⵔⴳⵉⴳ ⵜⴰⵙⴰ ⵉⵏⵓ, ⵓⵔ ⵣⵎⵉⵔⵖ ⴰⴷ ⵔⵏⵓⵖ ⵜⴰⵙⵓⵔⵉⴼⵜ. ⵇⵇⵉⵎⵖ ⵙ ⴰⴽⴰⵍ, ⵓⴷⵎ ⴳⵔ ⵉⴼⴰⵙⵙⵏ ⵓⵔ ⵙⵙⵉⵏⵖ ⵜⵉⵣⵡⵉⵔⵉ ⴷ ⵜⴳⵉⵔⴰ ⵏ ⵜⵎⴰⵛⴰⵀⵓⵜ ⵉⵏⵓ! ⵉⵎⵉⴽ ⵜⴱⴷⴷ ⵜⴳⵎⴰⵔⵜ ⵖⴼ ⵉⴹⴰⵔⵏ ⵉⵏⴳⴳⵓⵔⴰ, ⵜⵙⵎⵛⵜⴳ ⴰⴼⵔⵉⵡⵏ ⴷ ⵡⴰⵣⴰⴳ ⵜⴰⵢⵍⵍ ⵜⴽⴽ ⵉⴳⵏⵏⴰ! ⴰⵔ ⵜⵜⵉⵏⵉ: - ⵉⴹⵍⵍⵉ ⴰⴽⴰⵔⵉⴼ ⵏ ⵡⴰⴽⴰⵍ, ⴰⵙⵙⴰ ⴰⵣⴰⵔⵓⴳ ⵏ ⵉⴳⵏⵡⴰⵏ! ⵇⵇⵉⵎ ⴳ ⵍⴰⵎⴰⵏ ⴰ ⵀⵕⵓ ⵡⴰⵔⵜⴰⵙⴰ! ⵉⴹⵍⵍⵉ ⴰⴽⴰⵔⵉⴼ ⵏ ⵡⴰⴽⴰⵍ, ⴰⵙⵙⴰ ⴰⵣⴰⵔⵓⴳ ⵏ ⵉⴳⵏⵡⴰⵏ! ⵓⵔ ⴷⵊⵉⵏ ⵓⴽⵯⵉⵖ ⴷ ⵜⵎⵓⴹⵏⵉ ⵏ ⵜⵡⵏⴳⵉⵎⵜ ⴰⵔ ⴰⵙⵙⴰ! ⵓⵔ ⴷⵊⵉⵏ ⵙⵙⵉⵏⵖ ⵉⵙ ⵍⵍⴰⵏ ⴷⵏⵓⴱ ⵏ ⵍⴱⵀⴰⵢⵎ ⴰⵔ ⴰⵙⵙⴰ. ⵜⵉⵎⵍⴻⵍⵍⴰⵢ ⵓⵎⵥⵏⵜ ⵉⵢⵉ ⴰⵔ ⵉⵜⵜⴻⵜⵉ ⵉⵅⴼ ⵉⵏⵡ ⵣⵓⵏⴷ ⵜⵉⵙⵉⵔⵜ! ⵏⵏⵉⵖ ⴳⵔⵉ ⴷ ⵉⵅⴼ ⵉⵏⵡ: - ⴰⵎⴽ? ⵜⴰⴳⵎⴰⵔⵜ ⵉⵏⵓ ⵜⵓⵢⵍⴻⵍ? ⵜⴳⴰ ⴰⴼⵔⵉⵡⵏ?! ⵉⴹⵍⵍⵉ ⵜⵍⵍⴰ ⵜⵙⴰⵡⴰⵍ, ⴰⵔ ⴷⵉⴳⵉ ⵜⵙⵙⵓⵜⵓⵔ ⴰⴷ ⴼⵍⵍⴰⵙ ⵙⵙⴼⵙⵉⵙⵖ ⵜⴰⵡⵓⵔⵉ, ⴰⵙⵙⴰ ⴷⵉⵖ ⵀⴰⵜ ⵜⵓⵢⵍⴻⵍ ⵜⴽⴽ ⵉⴳⵏⵏⴰ!! ⵎⴰⵜⵜⴰ ⵓⵢⴰ ⵖⵉⴼⵉ ⵢⴰⵔⵓ ⵕⴱⴱⵉ? ⵉⵙ ⵖⴰⵙ ⵏⴽⴽ ⴰⵢ ⵙⵙⵅⴷⴰⵎⵏ ⵜⴰⴳⵎⴰⵔⵜ? ⵎⴰⵖ ⴰⵍⵍⵉⴳ ⵓⵔ ⴷⵊⵉⵏ ⵜⵓⵢⵍⵉⵍ ⵉ ⵢⴰⵡⴷ ⵢⴰⵏ? ⵎⵎⵔ ⵉⵢⵉ ⵉⵏⵏⵉ ⴽⴰ ⵀⴰⵜ ⴷⴰ ⵜⵜⴰⴽⵯⵉⵏⵜ ⵜⴳⵎⴰⵔⵉⵏ ⴷ ⵜⵎⴰⵔⴰ, ⴰⵔ ⵙⴰⵡⴰⵍⵏⵜ ⴰⴷⴷⴰⵢ ⵖⵉⴼⵙⵏⵜ ⵜⵓⵙⵙⴰ ⵜⵡⵓⵔⵉ, ⴰⴷ ⴰⵙ ⵉⵏⵉⵖ ⵜⵉⴽⵔⴽⴰⵙ. ⵎⴰⵛⴰ, ⵥⵕⵉⵖ ⵙ ⵡⴰⵍⵍⵏ ⵉⵏⵡ, ⵙⵙⴼⵍⴷⵖ ⵙ ⵉⵎⵣⴳⴰⵏ ⵉⵏⵡ. ⵓⵔ ⵢⴰⴷ ⴷⵉⴳⵙ ⵛⵛⴽ! ⵜⵉⴳⵎⴰⵔⵉⵏ ⴷⴰ ⵙⴰⵡⴰⵍⵏⵜ ⴰⵔ ⵜⵜⴰⴽⵯⵉⵏⵜ ⴰⵎⵎ ⵏⵉⵜⵏⵜⵉ ⴰⵎⵎ ⴱⵏⴰⴷⵎ. ⴽⴽⵙⵖ ⵛⵛⴽ ⵉⵙ ⵓⵔ ⵢⴰⴷ ⵜⴳⵉ ⵜⴰⵡⴰⵔⴳⵉⵜ ⵏ ⵢⵉⵟⵙ, ⵙ ⵜⵉⴷⵜⵜ ⵓⴽⵯⵉⵖ ⴰⵔ ⵜⵜⵉⵥⵉⵔⵖ ⵜⴰⴳⵎⴰⵔⵜ ⵉⵏⵓ ⴷⴰ ⵜⵙⴰⵡⴰⵍ ⴰⵔ ⵜⵜⴰⵢⵍⴰⵍ! ⵙⵎⵓⵇⵇⵍⵖ ⵜⴰⴳⵎⴰⵔⵜ ⴳ ⵉⴳⵏⵡⴰⵏ, ⴰⵔ ⵜⵜⴰⴳⴳⵓⴳ ⴰⵍⵍⵉⴳ ⵜⴳⴰ ⵣⵓⵏ ⴷ ⴰⴳⴹⵉⴹ, ⴰⵔ ⵜⵜⵎⵥⵉⵢ ⴰⵍⵍⵉⴳ ⵓⵔ ⴷⴰ ⵜⵜ ⵜⵜⴰⴽⵣⵖ ... ⵜⵓⵢⵍⵍ ⵜⴳⵎⴰⵔⵜ ⵜⴰⴷⵊ ⵉⵢⵉ ⴷ ⴳ ⵡⴰⴽⴰⵍ. ⵉ ⵎⴰⵢ ⵜⵜⴳⴰⵖ ⵉ ⵣⵣⵎⴰⵏ ⵉⵏⵓ ⴷⵖⵉ? ⵉⵎⴳⴳⵓⴷⵊⴰ ⵓⵔ ⵍⵍⵉⵏ, ⵓⵔ ⵙⵙⵉⵏⵖ ⵉⵙ ⴰⴷ ⴰⴼⵖ ⴰⴱⵔⵉⴷ ⵉⵏⵓ ⵅⵙ ⵏⴽⴽ ⵏⵖ ⵓⵀⵓ. ⴰⵔ ⵜⵜⵇⵍⵖ ⵖⵔ ⵜⴳⵎⴰⵔⵜ ⴰⵍⵍⵉⴳ ⵕⵎⵉⵖ! ⵉⵣⵔⵉ ⵡⴰⵙⵙ, ⵉⵣⵔⵉ ⵢⵉⴹ, ⵜⴰⴳⵎⴰⵔⵜ ⵓⵔ ⵜⵍⵍⵉ! ⵓⵔ ⵉⵍⵍⵉ ⵖⴰⵙ ⴰⵙⵎⴽⵜⵉ ⵏ ⵓⵖⵣⴰⵥ ⵏ ⵜⵎⵥⵉⵏ ⴳⵔ ⵜⵓⵖⵎⴰⵙ ⵏⵙ. ⵜⵓⴷⵊⴰ ⵢⵉ ⴷ ⵜⴳⵎⴰⵔⵜ ⵜⴰⵢⵍⵍ! ⴰⵢⴰ ⵙⵙⵉⵏⵖ ⵉⵙ ⴰⴷ ⵉⵊⵕⵓ ⴽⴰ ⵏ ⵡⴰⵙⵙ! ⵙⵙⵓⵖ ⴰⵙ ⵜⴰⵎⴰⵔⴰ ⵜⴰⴱⵔⵔⴽⴰⵏⵜ ⵉ ⵜⴳⵎⴰⵔⵜ. ⵙⴳ ⵎⴰⵢ ⴷ ⵢⵓⵍⵉ ⵡⴰⵙⵙ ⴰⵔ ⵜⵖⵍⵉ ⵜⴰⴼⵓⵜ ⵏⵜⵜⴰⵜ ⵖⴰⵙ ⴷⴰ ⵜⵅⴷⴷⵎ ... ⵎⴰⵖ ⵉⵙ ⵜⴳⴰ ⵜⵔⴰⴽⵜⵓⵔ? ⵜⵙⵙⵓ ⵢⵉ ⵜⴰⵎⵙⵙⵓⵎⴰⵏⵜ, ⵜⵙⴰⵡⵍ ⵉⵢⵉ ⵓⴳⴰⵔ ⵏ ⴽⵔⴰⴹⵜ ⵜⵉⴽⴽⴰⵍ. ⴰⵙⵙⴰ ⵀⴰⵜ ⵉⵙⵜⵖ ⵡⵓⵍ ⵏⵏⵙ ⵜⴳⵍⵍⵉⵏⵜ ⵜⴽⴽ ⵉⴳⵏⵏⴰ ⴰⴷ ⴷⵉⴳⵉ ⵜⴳⵓⵏⴼⴰ ⵜⵙⴳⵓⵏⴼⵓ ⴳ ⵜⵎⴰⵔⴰ ⵏ ⵎⴷⴷⵏ ⵏ ⵉⵖⵔⵎ. ⴰⴷⴷⴰⵢ ⵜⵓⵙⵙⴰ ⵜⴰⵙⵙⴰⵙⵜ ⵖⴼ ⵓⵎⵅⵍⵓⵇ ⵏ ⵕⴱⴱⵉ ⵀⴰⵜ ⴷⴰ ⵉⵙⵙⴽⴰⵔ ⵜⵉⵣⵎⵎⴰⵔ ⵏⵏⵙ, ⵉⵙⵎⵓⵏ ⵉⵖⴰⵍⵍⵏ ⵏⵏⵙ ⴰⵔ ⴰⴷⴷⴰⵢ ⵉⵕⵥⵎ ⵜⴰⵙⵙⴰⵙⵜ ⵖⵉⴼⵙ ⵉⵍⵍⴰⵏ. ⵜⴰⴳⵎⴰⵔⵜ ⵉⵏⵓ ⵜⴷⴷⵔ ⵖⵓⵔⵉ ⴳ ⵜⵎⴰⵔⴰ ⵜⴰⴱⵔⵔⴽⴰⵏⵜ, ⴰⴷⵊ ⵜⵜ ⴰⵙⵙⴰ ⴰⴷ ⵜⵔⵣⵓ ⵜⵉⵍⴻⵍⵍⵉ ⴷ ⵓⵣⴰⵔⵓⴳ ⴳ ⵉⴳⵏⵡⴰⵏ. ⵎⵎⵔ ⵓⴼⵉⵖ ⴰⵡⴷ ⵏⴽⴽ ⴰⴷ ⵙⵙⴳⵎⵖ ⴰⴼⵔⵉⵡⵏ ⴹⴼⵓⵔⵖ ⵜⵜ ⵖⵔ ⴽⴰ ⵏ ⵡⴰⵏⵙⴰ ⵢⴰⴹⵏ ⵏ ⵢⵉⴳⵏⵏⴰ. ⴰⵙⵙ ⵡⵉⵙ ⵙⵉⵏ, ⵙⵙⴽⵔⵖ ⵢⵉⵡⵜ ⵜⵣⴷⵎⵜ ⵜⴰⵎⵥⵥⴰⵏⵜ ⵏ ⵉⵍⴷⵊⵉⴳⵏ. ⴰⵙⵉⵖ ⴳ ⵉⵥⵓⵕⴰⵏ ⵏ ⵜⵍⵓⵖⴰ ⴰⵢⵏⵏⴰ ⵎⵉ ⵖⵉⵢⵖ, ⴳⵔⵖ ⵜⵉⵖⴰⵡⵙⵉⵡⵉⵏ ⵉⵏⵓ ⴳ ⵢⵉⵡⵜⵜⵛⵉⵎⵎⵓⵜ ⵎⵉ ⵣⴹⴰⵔⵖ ⴰⴷ ⵜⵜ ⴰⵙⵉⵖ, ⴰⵙⵙⵖ ⴰⵔⴽⴰⵙⵏ ⵉⵏⵓ, ⴳⵔⵖ ⵜⴰⵛⵉⵎⵎⵓⵜ ⵖⴼ ⵜⴰⴷⴰⵡⵜ ⴰⵔ ⵜⵜⴷⴷⵓⵖ. ⴳⵣⵖ ⴷ ⵓⴱⵔⵉⴷ ⵢⵙⵙⵍⴽⴰⵎⵏ ⴰⵔ ⴰⵙⵉⴼ. ⵉⵇⵇⵏ ⴷⵉⵖ ⵡⵓⴷⵎ ⵏ ⵉⴳⵏⵏⴰ, ⵜⴰⵛⵛⴽ ⵜⴰⴼⵓⴽⵜ, ⴰⵔ ⵙⵜⵜⵖⵏ ⵡⵓⵙⵎⴰⵏ. ⵙⵓⵍⵖ ⵓⵔⵜⴰ ⴳⵣⵉⵎⵖ ⴰⵙⵉⴼ, ⴰⵔ ⵢⴷⴷⴰⵍ ⵓⴷⴼⵍ ⴷⵉⵖ ⴰⴷⵔⴰⵔ. ⵓⴽⵉⵖ ⴷ ⵓⵙⵎⵎⵉⴹ, ⴽⵜⵉⵖ ⴷ ⵜⴰⵎⴰⵔⴰ ⵏ ⵓⴱⵔⵉⴷ. ⴳⴳⵣⵖ ⴰⵔ ⴰⵙⵉⴼ ⵎⵓⵏⵖ ⴷ ⵡⴰⵎⴰⵏ ⵏⵙ ⵖⵔ ⵜⵎⴰⵣⵉⵔⵜ. ⵉⴼⵉⵍⵓ ⵏ ⵡⴰⴳⴳⵓ ⵉⵙⵓⵍ ⵉⵜⵜⴰⵍⵉ ⴷ ⵙⴳ ⵜⴼⵔⴰⴳⵜ ⵏ ⵜⵉⵣⵉ ⵏ ⵡⵓⴷⴰⴷ. ⵣⵔⵉⵏ ⵉⵙⴳⴳⵯⴰⵙⵏ, ⵜⴱⴷⴷⵍ ⵜⵓⴷⵔⵜ ⵉⵏⵡ, ⵓⵔ ⵢⴰⴷ ⴷⴰ ⴽⵔⵔⵣⵖ ⵓⵔ ⵢⴰⴷ ⴷⴰ ⵙⵔⵡⴰⵜⵖ ⵓⵔ ⵢⴰⴷ ⴷⴰ ⵜⵜⴰⵙⵉⵖ ⵍⵖⴱⴰⵕ ⵙ ⵉⴳⵔⴰⵏ ⵓⵔ ⵢⴰⴷ ⴷⴰ ⵥⵥⴰⴹⵖ ⴰⵣⵎⵎⵓⵔ ... ⵙⴳ ⵡⴰⵙⵙ ⵜⵓⵢⵍⵍ ⵜⴳⵎⴰⵔⵜ ⵉⵏⵓ, ⵓⵔ ⵢⴰⴷ ⴷⴰ ⴷⵉⴳⵉ ⵉⵙⵇⵙⴰ ⴰⵡⴷ ⵢⴰⵏ ⴳ ⴰⵢⵜ ⵜⵎⴰⵣⵉⵔⵜ. ⵉⴽⵛⵎ ⵉⵢⵉ ⴷ ⵥⵥⵍⴹ ⴷ ⵜⵎⴰⵔⴰ ⵜⴰⴷⴷⴰⵔⵜ ⴰⵍⵍⵉⴳ ⵜⵔⵥⴰⴳ ⵜⵓⴷⵔⵜ ⵉⵏⵡ. ⵡⵏⵏⴰ ⵎⵉ ⵇⵇⵉⵙⵖ ⵜⴰⵏⴼⵓⵙⵜ ⵏ ⵜⴳⵎⴰⵔⵜ ⴰⵔ ⵉⵜⵜⵚⵚⴰ ⵉⴳ ⵉⵢⵉ ⴷ ⴰⵎⵎ ⵓⵎⵄⴹⵓⵔ ⵛⵛⴽ ⴳ ⵡⴰⵡⴰⵍ ⵉⵏⵡ. ⵎⴰⵛⴰ, ⵀⴰⵢⵢⵉ ⴰⵙⵙⴰ ⴷⴰ ⴼⵔⵔⵓⴳ ⵉⵣⵎⴰⵣ ⵏ ⴳⴰⵔⵜⵓⴷⵔⵜ ⴰⵙ ⵙⵙⵓⵖ ⵉ ⵜⴳⵎⴰⵔⵜ ⵉⵏⵡ. ⵜⵙⵙⵓ ⵢⵉ ⵜⴳⵍⵍⵉⵏⵜ ⵜⴰⵎⵙⵙⵓⵎⴰⵏⵜ. ⵜⵓⵃⵍ ⵉⵢⵉ ⵜⵜⵉⵏⵉ ⴰⴷ ⵖⵉⴼⵙ ⵙⵙⴼⵙⵓⵙⵖ ⴰⴳⴳⵯⴰ ⴷ ⵜⵡⵓⵔⵉⵡⵉⵏ. ⵜⵓⵡⴹ ⵍⵍⵉⴳ ⵉⵢⵉ ⵜ ⵜⵏⵏⴰ ⵙ ⵉⵎⵉ ⵏⵏⵙ. ⵎⴰⵛⴰ ⵏⵏⴽ ⴰⵢ ⴳⴰⵏ ⵛⵛⵎⴰⵜⴰ ⵡⴰⵔⵓⵍ ⵡⴰⵔⵜⴰⵙⴰ. ⵀⴰⵏ ⴷⵖⵉ ⴳ ⵓⵔ ⵖⵓⵔⵉ ⵜⵇⵇⵉⵎⵉ ⵜⴳⵎⴰⵔⵜ, ⴽⵛⵎⵖ ⴰⵡⴰⵍ ⴷ ⵜⵓⴷⵔⵜ ⵉⵏⵡ. ⵎⴰⵏⵉ ⵉⵎⴷⴷⵓⴽⴽⴰⵍ ⵍⵍⵉⵖ ⵏⵏⴰ ⵖⵓⵔⵉ ⵢⵜⵜⴽⴽⴰⵏ? ⵎⴰⵏⵉ ⵜⴰⴹⴼⵉ ⵏ ⵡⴰⵡⴰⵍ ⵏⵏⵙⵏ ⴰⴷⴷⴰⵢ ⵔⴰⵏ ⴰⴷ ⴷⵉⴳⵉ ⵙⵙⵓⵜⵔⵏ ⵜⴰⴳⵎⴰⵔⵜ? ⴷⵖⵉ ⴳ ⵓⵔ ⵖⵓⵕⵉ ⵛⴰ, ⴰⵔ ⵜⵜⴷⵓⵖ ⵙ ⵍⵃⴼⴰ ⴰⵎⵎ ⵓⵎⵄⴹⵓⵔ, ⵎⵎⴷⵏ ⴳⴰⵏ ⴰⵎⵎⵉ ⵓⵔ ⵉⵢⵉ ⵙⵙⵉⵏⵏ, ⵡⵏⵏⴰ ⴷⵉ ⵢⵥⵕⴰⵏ ⵉⴱⵕⵕⵎ ⵉⵅⴼ ⵏⵏⵙ ⵉⴳ ⴰⵎⵎ ⵉⵙ ⵓⵔ ⵉⵢ ⵢⴰⵏⵏⴰⵢ! ⵙ ⵜⵉⴷⵜⵜ, ⵜⴰⴳⵎⴰⵔⵜ ⵉⵅⵍⵇ ⵜⵜ ⴷ ⵕⴱⴱⵉ ⴰⴷ ⵜⵜⴰⵙⵉ ⴱⴰⴱ ⵏⵏⵙ ⴰⵔ ⵜⵅⴷⴷⵎ. ⵎⴰⵛⴰ ⵉⵍⴰⵇ ⴰⴷ ⵜⵅⴷⴷⵎ ⵖⴰⵙ ⴰⵢⵏⵏⴰ ⵎⵉ ⵜⵖⵉⵢ. ⴰⴷⴷⴰⵢ ⵜⵓⵃⵍ, ⵉⵇⵇⴰⵏⴷ ⴰⴷ ⵜⵙⵓⴳⵏⴼⴰ, ⵉⵍⴰⵇ ⴰⴷ ⵜⵅⵢⵢⵕ ⴳ ⵜⵎⵥⵉⵏ. ⵎⴰ ⴰⴷⴷⴰⵢ ⵜⵎⵇⵇⵓⵕ ⵛⵡⵉ, ⵉⵅⵚⵚⴰ ⴰⴷ ⵜⴰⵎⵥ ⵍⴰⵏⵜⵔⵉⵜ ⵏⵏⵙ ⵜⵇⵇⵉⵎ ⵖⴰⵙ ⴷⴰ ⵜⵜⴻⵜⵜⵉ ⴰⵔ ⵜⵜⴰⵡⵖ ⴳ ⵓⵍⵎⵓ ⵏ ⵢⵉⴳⵔⴰⵏ. ⵏⵏⵉⵖ ⴳⵔⵉ ⴷ ⵉⵅⴼ ⵉⵏⵡ: - ⵇⵇⵉⵎ ⴳ ⵍⴰⵎⴰⵏ ⴰ ⵜⴰⴳⵎⴰⵔⵜ ⵉⵏⵓ! ⵙⵙⵉⵔⵎⵖ ⴰⵎ ⵜⵓⴷⵔⵜ ⵉⵥⵉⵍⵏ ⴳ ⵉⴳⵏⵡⴰⵏ ⵏ ⵓⵣⴰⵔⵓⴳ ⴷ ⵜⵍⴻⵍⵍⵉ. ⵙⵙⵜⵔⵖ ⴳⵉⴳⵎ ⴰⴷ ⵉⵢⵉ ⵜⵙⵙⵓⵔⴼⵜ ⵖⴼ ⴳⴰⵔ ⵜⵓⴷⵔⵜ ⵏⵏⴰ ⵜⵣⵣⵔⵉⴷ ⵉⴷⵉ. ⵃⵎⴷⵖ ⴰⵙ ⵉ ⵕⴱⴱⵉ ⵍⵍⵉⴳ ⵓⵔ ⵉⵢⵉ ⵜⵎⵎⵓⵜ ⴳ ⵓⴼⵓⵙ ⵙ ⵜⵎⴰⵔⴰ ⵏ ⵜⵡⵓⵔⵉⵡⵉⵏ! ⵎⴰ ⵏⴽⴽ, ⵀⴰⵜ ⵙⴳ ⵡⴰⵙⵙ ⴳ ⵉⵢⵉ ⵜⵓⴷⵊⵉⴷ, ⴰⵢ ⵜⵓⴼ ⵍⵎⵓⵜ ⵜⵓⴷⵔⵜ ⵉⵏⵓ. ⵙⵙⵓⵔⴼ ⵉⵢⵉ ⴰ ⵜⴰⴳⵎⴰⵔⵜ ⵉⵏⵡ! ⵜⵎⴷⴰ ⵜⵏⴼⵓⵙⵜ ⵏ ⵜⴳⵎⴰⵔⵜ ⵏ ⵀⵕⵓ ⵡⴰⵔⵜⴰⵙⴰ. ⵜⴰⴳⵎⴰⵔⵜ ⵉⴷⵊⵉⵡⵏ ⵜⴰⵎⴰⵔⴰ ⴰⵍⵍⵉⴳ ⵜⵕⵎⵉ ⵜⵙⴽⴽⵔ ⴷ ⴰⴼⵔⵉⵡⵏ ⵜⴰⵢⵍⴻⵍ ⵖⵔ ⵜⵍⴻⵍⵍⵉ ⴷ ⵓⵣⴰⵔⵓⴳ ⵏ ⵉⴳⵏⵡⴰⵏ. ⴰⵎⴰⵡⴰⵍ ⴰⴳⵯⵍⵉⵎ: ⴰⴱⵟⵟⴰⵏ. ⴰⵀⵉⴹⵓⵕ ⵏ ⵍⴱⵀⵉⵎⵜ. ⴰⴹⵓ: ⵔⵔⵉⵃⵜ. ⵜⵉⵏⵣⴰⵔ ⴰⵢ ⴷⴰ ⵢⵜⵜⴰⴽⵯⵉⵏ ⴷ ⵡⴰⴹⵓ. ⴰⴳⵯⵣⵣⴰⵍ: ⴰⵢⵏⵏⴰ ⵓⵔ ⵉⵖⵣⵣⵉⴼⵏ. ⴰⵇⵓⴹⴰⴹ ⴰⴱⴰⵖⵓⵔ: ⵜⵓⵎⵔⵜ ⴰⴱⵉⵍⴷⵓⵥⵉⵔ: ⵜⵓⵔⴰⴼⵜ ⵜⴰⵎⵇⵔⴰⵏⵜ ⵙ ⴷⴰ ⵏⵇⵇⴰⵣ ⴰⴽⴰⵍ ⴷ ⵉⵙⵍⵍⵉ. ⴰⴱⵔⵉⴷ: ⴰⵖⴰⵔⴰⵙ. ⴰⵙⴳⵓⵜ ⵏⵏⵙ ⵉⴱⵔⴷⴰⵏ ⵏⵖ ⵉⴱⵔⵉⵏ. ⴰⵥⵏⵏⴰⵕ: ⴰⵙⵍⵀⴰⵎ. ⵍⵍⴰⵏ ⵡⵉⵏ ⴰⵙ ⵉⵇⵇⴰⵕⵏ ⴰⴱⵕⵏⵓⵙ. ⴰⵛⵜⴰⵍ: ⵓⵍⵍⵉ ⴰⴷⴼ: ⴽⵛⵎ. ⴰⴷⵎⵔ: ⵜⴰⵣⵎⵔⵜ, ⵜⴰⴷⵓⵙⵉ, ⴷⴰⵜ ⵏ ⵜⵖⴰⵡⵙⴰ. ⴰⴷⵎⴰⵔ / ⵉⴷⵎⴰⵔⵏ. ⴰⴷⵖⴰⵔ: ⴰⵏⵙⴰ, ⵉⴷⴳⴳ. ⵜⴰⴷⵖⴰⵔⵜ ⴷⴰ ⵜⵜ ⵏⵜⵜⵉⵏⵉ ⵉ ⵜⵔⵇⵇⵉⵄⵜ. ⴰⴼⵕⴰⵃ: ⴰⵎⴷⴰⵣ ⴰⴳⴳⵯⴰ: ⵍⵃⵎⵍ ⵉⵥⵥⴰⵢⵏ ⵏⵏⴰ ⵜⵜⴰⵙⵉⵏⵜ ⵍⴱⵀⴰⵢⵎ ⵖⴼ ⵜⴷⵉⵡⴰ ⵏⵏⵙⵏⵜ. ⴰⴳⴳⵯⵎⵎⴰⴹ: ⵜⴰⵙⴳⴰ ⵢⴰⴹⵏ. ⴰⵎⴷⵢⴰ: ⴰⵙⵉⴼ ⵖⵓⵔⵙ ⵙⵉⵏ ⵉⴳⴳⵯⵎⵎⴰⴹⵏ. ⴰⴳⴳ ⵖⴼ: ⴽⴽ ⴷ ⴰⴼⴼⵍⵍⴰ ⵏⵏⵙ ⴰⴷ ⵜ ⵜⴰⵏⵏⴰⵢⴷ. ⴰⴳⴳⵓ: ⵍⴳⴰⵣ ⵏⵏⴰ ⴷⴰ ⴷ ⵉⵜⵜⴼⵖⵏ ⴰⴷⴷⴰⵢ ⴷⴰ ⵜⵜⴰⵖⵏ ⵉⴽⵛⵛⵓⴹⵏ. ⴰⴳⵎ: ⴰⵡⵉ ⴷ ⴰⵎⴰⵏ. ⵜⵓⴳⵎ ⴷ ⴰⵎⴰⵏ ⵙⴳ ⵜⵖⴱⴰⵍⵓⵜ. ⴰⴳⵔⴳⵉⵙ: ⴰⵢⵏⵏⴰ ⵉⵍⵍⴰⵏ ⴳⵔ ⵉⵖⵙⴰⵏ. ⴰⵟⵟⴰⵏ: ⵉⵖ-ⵏ-ⴽⴰ. ⵜⴰⵎⵓⴹⵏⵉ. ⴰⴽⴽⵯⵉⵖ: ⵙⵎⵀⵙⵉⵙⵖ. ⴰⴽⴽⵯⵉⵖ ⴷ ⵓⵙⵎⵎⵉⴹ ⴳ ⵉⵖⵚⴰⵏ ⵉⵏⵡ. ⴰⴽⴰⵔⵉⴼ: ⴰⵔⴳⴳⴰⵍ. ⴰⵙⵇⵇⵓⵏ, ⴰⵢⵏⵏⴰ ⵙ ⵏⵜⵜⵇⵏ. ⴰⴽⵜⵜⵓⵢ: ⴰⴽⵜⴰⵢ, ⴰⵢⵏⵏⴰ ⴷ ⵏⴽⵜⵉ ⴰⴽⵓⴷ: ⴰⵣⵎⵣ, ⵉⵎⵉⵔ ⴰⴽⵓⵣ: ⵉⵖ-ⵏ-ⴽⴰ ⴰⴱⵔⵔⴽⴰⵏ ⵉⵜⵜⵉⵍⵉⵏ ⴳ ⵉⵔⴷⵏ. ⴰⴽⵣ: ⵏⵥⵓ, ⴽⴽⵙ ⵛⵛⴽ, ⵥⵕ. ⴰⵎⴷⵢⴰ: ⵉⵣⵔⵉ ⴷⴰⵜⵉ ⵓⵔ ⵜ ⵓⴽⵉⵣⵖ. ⴰⵍⵉⵎ: ⵉⵖⵓⴷⴷⴰ ⵏ ⵢⵉⵔⴷⵏ ⴷ ⵉⵜⵜⵇⵉⵎⴰⵏ ⴰⴷⴷⴰⵢ ⵏⵙⵔⵡⵜ. ⴰⵍⵍⴰⵖ: ⴰⵍⵉⵍⵉ ⵏ ⵉⵅⴼ. ⴰⵍⵎⵙⵙⵉ: ⴰⴷⵖⴰⵔ ⴳ ⴷⴰ ⵏⵙⵙⵉⵖⵉⵢ ⵜⵉⵎⵙⵙⵉ ⴰⵔ ⴷⵉⴳⵙ ⵏⵙⵏⵡⴰ. ⴰⵍⵎⵓ: ⵜⵓⴳⴰ ⵜⴰⵣⴳⵣⴰⵡⵜ. ⴰⵎⴷⵢⴰ: ⴰⵍⵎⵓ ⴳ ⴷⴰ ⵜⵜⴰⵡⵖⵏⵜ ⵡⵓⵍⵍⵉ. ⴰⵎⴰⴹⴰⵍ: ⴷⴷⵓⵏⵉⵢⵜ ⴰⵎⴰⵊⴳⴰⵍ: ⵡⵏⵏⴰ ⵢⵍⵍⴰⵏ ⵖⵔ ⴰⴼⵍⵍⴰ. ⵓⵔ ⵉⴳⵉ ⴰⵎⴰⵣⴷⴰⵔ. ⴰⵎⴰⵔⵉⵔ: ⵡⵏⵏⴰ ⵉⵜⵜⵉⵔⵉⵔⵏ. ⵙⴳ ⵡⵓⵔⴰⵔ. ⴰⵎⴰⵜⴰ: ⴰⴽⴽ. ⴰⵎⴰⵜⴰ ⵏ ⵎⴷⴷⵏ ⵙⵙⵏⴻⵏ ⵜⴰⵎⴰⵣⵉⵖⵜ. ⴰⵎⵥⵍⵓⴹ: ⵡⵏⵏⴰ ⵜⵏⵖⴰ ⵜⵎⴰⵔⴰ ⵓⵔ ⵖⵓⵔⵙ ⴽⴰ. ⴰⵎⴷⴰⵣ: ⴰⴼⵕⴰⵃ ⴰⵎⴽⵙⴰ: ⵡⵏⵏⴰ ⵉⵀⴹⴹⵓⵏ ⵓⵍⵍⵉ ⴰⴷⴷⴰⵢ ⴷⴰ ⵜⵜⴰⵡⵖⵏⵜ ⴳ ⵓⵎⵔⴷⵓⵍ. ⴰⵎⵎⴰⵙ: ⵜⵓⵥⵥⵓⵎⵜ. ⴰⵎⵃⵣⵓⵏ: ⴰⵎⵖⴱⵓⵏ. ⴰⵎⵇⵕⴰⵏ: ⴰⵅⴰⵜⴰⵔ, ⴰⴽⵙⵡⴰⵔ. ⴰⵎⵜⵜⵉⵏ: ⵡⵏⵏⴰ ⵉⵎⵎⵓⵜⵏ. ⵜⴰⵎⵜⵜⴰⵏⵜ ⵜⴳⴰ ⵜⵜ ⵍⵎⵓⵜ. ⴰⵎⵓⴷ: ⵉⴼⵙⴰⵏ ⴰⵎⵓⵜⵜⵍ: ⵜⴰⵣⴷⴰⵢⵜ, ⵜⵜⴰⴱⵄⴰ. ⴰⵎⴷⵢⴰ: ⵡⴰⵔⵜⴰⵙⴰ ⵉⵡⵜⴰ ⵜ ⵓⵎⵓⵜⵜⵍ ⵏ ⵜⴳⵎⴰⵔⵜ. ⴰⵎⵣⵡⴰⵔⵓ: ⵡⵏⵏⴰ ⵓⵔ ⵉⴳⵉⵏ ⴰⵎⴳⴳⴰⵔⵓ, ⴰⵎⵏⵣⵓ. ⴰⵏⴰⵖⵉⵣ: ⵍⴰⵟⵕ. ⵢⵓⵛⵛⴽⴰ ⵓⵏⴰⵖⵉⵣ ⵏⵏⵙ, ⵓⵔ ⵏⵙⵙⵉⵏ ⴷⵉⵏⵏⴰ ⵉⴽⴽⴰ. ⴰⵏⴱⴷⵓ: ⴰⵢⵓⵔⵏ ⵏ ⵓⵙⴳⴳⵯⴰⵙ ⴳ ⴷⴰ ⵉⵜⵜⵉⵍⵉ ⵓⵏⵔⵖⵉ. ⴰⵔ ⵜ ⵏⵜⵜⵉⵏⵉ ⴰⵡⴷ ⵉ ⵓⵢⵏⵏⴰ ⴷⴰ ⵏⵜⵜⴰⵙⵉ ⴰⴷⴷⴰⵢ ⵏⵎⴳⵔ, ⵍⵖⵍⵜ. ⴰⵏⴳⵎⴰⵔ: ⵡⵏⵏⴰ ⵉⴳⵎⵎⵔⵏ, ⴰⵙⵢⵢⴰⴹ ⴰⵏⵔⵖⵉ: ⵍⵀⵎⴰ. ⴰⵏⵡⴰⵍ: ⴰⵄⵣⵉⴱ. ⵜⵉⵖⵓⵏⵉⵡⵉⵏ ⴳ ⴷⴰ ⵏⵙⵙⵏⵙⴰ ⵓⵍⵍⵉ. ⴰⵃⴰⵏⵓ: ⵍⴱⵉⵜ. ⴰⵃⴰⵏⵓ ⵏ ⵡⴰⵍⵉⵎ, ⴰⵃⴰⵏⵓ ⵏ ⵉⵏⴱⴳⵉⵡⵏ ... ⴰⵃⵉⴷⵓⵙ: ⴰⵃⵡⴰⵛ. ⴰⴷⴷⴰⵢ ⵜⵍⵍⴰ ⵜⵎⵖⵕⴰ, ⴷⴰ ⵜⵜⴳⴰⵏ ⵎⴷⴷⵏ ⴰⵃⵉⴷⵓⵙ ⴰⵔ ⵜⵜⵉⵏⵉⵏ ⵉⵣⵍⴰⵏ ⴰⵔ ⵜⵜⴰⵖⵏ ⵜⴰⵣⵔⵣⴰⴽⴽⵉⵢⵜ.. ⴰⵇⵕⵕⵓ: ⵉⵅⴼ, ⴰⴳⴰⵢⵢⵓ. ⴰⵎⴷⵢⴰ: ⵉⵇⵇⵓⵔ ⴰⵙ ⵓⵇⴻⵕⵕⵓ. ⴰⵔⴽⴰⵙⵏ: ⵉⴷⵓⴽⴰⵏ. ⴰⵢⵏⵏⴰ ⵏⵍⵙⵙⴰ ⵉ ⵢⴹⴰⵔⵏ. ⴰⵔⵡⴰ: ⴰⴷⴷⴰⵢ ⵏⵎⴳⵔ, ⴷⴰ ⵏⵜⵜⴰⵡⵉ ⵉⵔⴷⵏ ⵙ ⴰⵏⵔⴰⵔ ⴰⴷ ⵜ ⵏⵙⵔⵡⵜ. ⴰⵔⵡⴰ ⴰⴷⴷⴰⵢ ⵖⵉⴼⵙ ⵏⵙⵉⴽⴽ ⵍⴱⵀⴰⵢⵎ ⴰⴷ ⵉⴱⴹⴷⵓ ⵡⴰⵍⵉⵎ ⴷ ⵢⵉⵔⴷⵏ. ⴰⵙⴰⴼⴰⵔ: ⴰⵢⵏⵏⴰ ⴷⴰ ⵜⵜⴻⵜⵛⴰⵏ ⵏⵖ ⴷⴰ ⵜ ⵙⵙⴰⵏ ⵎⴷⴷⵏ ⴰⴼ ⴰⴷ ⵊⵊⵉⵏ ⴳ ⴽⴰ ⵏ ⵜⵎⵓⴹⵏⵉ. ⴰⵙⴼⵓⵥⵥⴹ: ⴰⴷⴷⴰⵢ ⴷⴰ ⵜⵙⵙⵔⴳⵉⴳⵉⵢ ⵍⴱⵀⵉⵎⵜ ⵜⴰⴷⴰⵡⵜ ⵏⵏⵙ ⴰⵔ ⵜⴽⴽⴰⵜ ⵙ ⵉⴹⵔⵏ ⵏⵏⵙ ⵉⵎⴳⴳⵓⵔⴰ. ⴰⵙⴳⵓⵏⴼⵓ: ⵔⵔⴰⵃⵜ. ⴰⴷⴷⴰⵢ ⵏⵕⵎⵉ ⴷⴰ ⵏⵜⵜⵇⵉⵎⴰ ⴰⴷ ⵏⵙⵓⴳⵏⴼⴰ. ⴰⵙⵉⴷⴷ: ⵜⵉⴼⴰⵡⵜ, ⵜⴰⴼⴰⵜⵜ. ⴰⵙⴽⵍⵓ: ⴰⴷⴷⴰⴳ. ⴰⵙⴽⵍⵓ ⵏ ⵓⵣⵎⵎⵓⵔ, ⵡⵉⵏ ⵜⴰⵣⴰⵔⵜ ... ⴰⵙⴽⵜⵔ: ⴰⵢⵏⵏⴰ ⵜⵜⴰⵙⵉ ⵍⴱⵀⵉⵎⵜ. ⴰⵙⵍⵀⴰⵎ: ⴰⵥⵏⵏⴰⵔ ⵏⵖ ⴰⴱⵕⵏⵓⵙ. ⴰⵙⵎⴽⵜⵉ: ⴰⴷⴷⴰⵢ ⴷ ⴽⵜⵉⵖ ⴽⴰ ⵏ ⵜⵖⴰⵡⵙⴰ. ⵄⵇⵇⴰⵍⵖ ⴰⵙ. ⴰⵙⵎⵎⵉⴹ: ⴰⵇⵔⴰⴼ ⵏ ⵜⴳⵔⵙⵜ. ⴰⵖⴰⵔⴰⵙ: ⴰⴱⵔⵉⴷ. ⴰⵎⴷⵢⴰ: ⵉⴳⴰ ⴱⵓ ⵢⵓⵏ ⵓⵖⴰⵔⴰⵙ. ⴰⵖⵓⵢⵢⵉ: ⴰⵖⵓⵡⵡⵜ ⵙ ⵜⵓⵖⵛⵜ ⵜⴰⵎⵇⵕⴰⵏⵜ. ⴰⵖⵣⵣⴰⴼ: ⴰⵢⵏⵏⴰ ⵓⵔ ⵉⴳⵣⵣⵓⵍⵏ. ⴰⵣⴳⵔⴰⵔ ⴰⵡⵔⴰ: ⴰⴷⴷⵓ ⴷ. ⴰⵛⴽ ⵉⴷ ⵖⵔ ⴷⴰ. ⴰⵡⵙ: ⵄⴰⵡⵏ, ⴼⴽ ⴰⴼⵓⵙ. ⴰⵎⴷⵢⴰ: ⴰⵡⵙ ⴰⵙ ⴳ ⵜⵡⵓⵔⵉⵡⵉⵏ ⵏⵏⵙ. ⴰⵡⵖ: ⵜⵜⵛ, ⴰⴷⴷⴰⵢ ⵏⵙⴰⵡⵍ ⵖⴼ ⵍⴱⵀⴰⵢⵎ. ⴰⵡⵣⵖⵉ: ⴰⵢⵏⵏⴰ ⵓⵔ ⵉⵎⴽⵉⵏ ⴰⴷ ⵢⵉⵍⵉ. ⴰⵎⴷⵢⴰ: ⵉⵔⴰ ⴰⴷ ⵉⵙⵙⵉⵖ ⵜⵉⵎⵙⵙ ⴼⵍⵍⴰ ⵏ ⵡⴰⵎⴰⵏ. ⴰⵢⴰ ⵉⴳⴰ ⴰⵡⵣⵖⵉ! ⴰⵢⴷⴷⵉⴷ: ⴰⴹⵟⵟⴰⵏ ⵏ ⵜⴰⵖⴰⵟⵟ ⴳ ⴷⴰ ⵏⵜⵜⴳⴳⴰ ⴰⵎⴰⵏ. ⴰⵣⴰⴳ: ⴰⵣⵣⴰⵔ ⵉⵜⵜⵉⵍⵉⵏ ⴳ ⵓⴳⵕⴹ ⵏ ⵜⴳⵎⴰⵔⵜ ⵏⵖ ⴰⵢⵢⵉⵙ. ⴰⵣⴰⵔⵓⴳ: ⵜⴰⴷⵔⴼⵉⵜ. ⵖⵓⵔ ⵉⵎⵓⵀⴰⵖ ⵏ ⵜⵏⵥⵔⵓⴼⵜ, ⴷⴰ ⵉⵜⵜⴽⴽⴰ ⵉⵛⵉⵔⵔⵉ ⵖⴼ ⴽⵔⴰⴹⵜ ⵡⴰⵏⴰⵡⵏ ⴳ ⵜⵓⴷⵔⵜ ⵏⵏⵙ: ⴰⴷⴷⴰⵢ ⵉⵙⴽⴽⵔ ⵜⵓⵖⵎⴰⵙ ( ⵜⴰⴷⵔⴼⵉⵜ ), ⴰⴷⴷⴰⵢ ⵉⵅⴰⵜⵔ ⵉⵖⵉⵢ ⴰⴷ ⵢⴰⵡⵍ ⵉⴱⴹⵓ ⴷ ⵍⵡⴰⵍⴷⵉⵏ ⵏⵏⵙ ( ⵜⵉⵍⴻⵍⵍⵉ ) ⴰⴷⴷⴰⵢ ⵉⵔⴰ ⴰⴷ ⵉⴼⴼⵖ ⵜⴰⵎⴰⵣⵉⵔⵜ ⵢⵉⵍⵉ ⵙ ⵓⵛⵜⴰⵍ ⵏⵏⵙ ⵖⴰⵙ ⵏⵜⵜⴰ ⴷ ⵡⴰⵔⵔⴰⵡ ⵏⵏⵙ ( ⴰⵣⴰⵔⵓⴳ ). ⴷⴼⴼⵔ ⴰⵣⴰⵔⵓⴳ ⴷⴰ ⵜⵜⵉⵍⵉ ⵜⵉⵎⵎⵓⵣⵖⴰ, ⴷⵔⵓⵙⵏ ⵎⴷⴷⵏ ⵜⵏ ⵉⵜⵜⴰⵡⴹⵏ. ⴰⵣⴳⵏ: ⴰⵎⵏⴰⵚⴼ. ( 1 / 2 ) ⴰⵎⴷⵢⴰ: ⵙⵉⵏ ⵉⴳⴰ ⴰⵣⴳⵏ ⵏ ⴽⵓⵥ. ⴰⵣⵎⵎⵓⵔ: ⴰⵇⵇⴰⵢⵏ ⴰⵖ ⴷ ⵢⵉⴽⴽⵉⵏ ⵣⵣⵉⵢⵜ ⴰⴷⴷⴰⵢ ⵜⵏ ⵏⵥⴹⴰ. ⵏⵖ ⴰⴷⴷⴰⴳ ⵏ ⵡⴰⵇⵇⴰⵢⵏ ⵏⵏⴰⵖ. ⴰⵣⵎⵓⵍ: ⵜⵎⴰⵜⴰⵔⵜ ⴰⵣⵓⵍ: ⵙⵙⴰⵍⴰⵎ ⵙ ⵜⵎⴰⵣⵉⵖⵜ. ⴰⵣⵓⵍ ⴼⵍⵍⴰⵡⵏ. ⴰⵣⵣⵍ: ⵔⵡⵍ. ⴱⴰⴹⵖ: ⵀⴽⵎⵖ ⴷⵉⴳⵙ, ⵜⵍⵍⴰ ⴷⴷⴰⵡ ⵜⵏⴱⴰⴹⵜ ⵉⵏⵓ. ⴱⵀⴹⵖ: ⵜⴽⵛⵎ ⵉⵢⵉ ⵜⴰⵡⴷⴰ. ⴰⵎⴷⵢⴰ: ⵉⴱⵀⴷ ⵀⵕⵓ ⵡⴰⵔⵜⴰⵙⴰ ⵍⵍⵉⴳ ⵉⵥⵔⴰ ⵜⴰⴳⵎⴰⵔⵜ ⴷⴰ ⵜⵙⴰⵡⴰⵍ. ⵥⴹⴰⵔⵖ: ⵖⵉⵢⵖ, ⵣⵎⵔⵖ. ⴰⵎⴷⵢⴰ: ⵕⵎⵉⵖ ⵓⵔ ⵥⴹⴰⵔⵖ ⴰⴷ ⴷⴷⵓⵖ. ⵛⵛⴽ: ⵜⵓⵔⴷⴰ. ( ⴰⵡⴰⵍⵉⵡ ⵙⴳ ⵜⵓⵜⵍⴰⵢⵜ ⵜⴰⵄⵔⴰⴱⵜ ) ⵥⵕ: ⴰⵏⵏⴰⵢ, ⵄⵍⵓ, ⵙⵎⵓⵇⵇⵍ. ⵥⵕ ⴷⴰⵜ ⴰⵔ ⵓⵔ ⵜⵜⵉⵥⵉⵕⴷ ⴷⴼⴼⵉⵔ. ⵥⵕ: ⵡⴰⵍⵉ, ⵎⵓⵇⵍ, ⴰⵏⵏⴰⵢ. ⵛⵉⴳⴰⵏ: ⴱⵣⵣⴰⴼ. ⴰⵟⵟⴰⵙ. ⴰⵎⴷⵢⴰ: ⵖⵓⵔⵉ ⵛⵉⴳⴰⵏ ⵏ ⵜⵡⵓⵔⵉⵡⵉⵏ. ⵛⵃⴰⵍ: ⵎⵛⵜⴰ. ⴰⵎⴷⵢⴰ: ⵛⵃⴰⵀ ⵏ ⵉⵙⴳⴳⴰⵙⵏ ⴰⵢⴰ ⵜⵇⵇⴰⵔⴷ? ⵛⵡⵉ: ⵉⵎⵉⴽ. ⵛⵡⵉⵢⴰ. ⴷⴷⵓⵏⵉⵢⵜ: ⴰⵎⴰⴹⴰⵍ ⴼⵔⵓ: ⵅⵍⵍⵚ. ⴰⵎⴷⵢⴰ: ⵉⴼⵔⴰ ⵀⵕⵓ ⵡⴰⵔⵜⴰⵙⴰ ⴰⵎⵓⵜⵜⵍ ⵏ ⵜⴳⵎⴰⵔⵜ. ⴳⴰⵔⵜⵓⴷⵔⵜ: ⵜⵓⴷⵔⵜ ⵓⵔ ⵉⵥⵉⵍⵏ. ⴳⴳⴰⴼⵢ: ⴰⵍⵉ ⵖⵔ ⴰⴼⵍⵍⴰ. ⴰⵎⴷⵢⴰ: ⴳⴳⴰⴼⵢ ⵉ ⵡⴰⵙⵉⴼ ⴰⵔ ⴰⴼⵍⵍⴰ. ⴳⵎⵔ: ⵚⵢⵢⴷ. ⵜⴰⴳⵎⵔⵜ. ⵜⴰⴳⵎⴰⵔⵜ. ⴳⵔ: ⵙⵔⵙ ⵖⴼ, ⴳⵔ ⴰⵙ ⵜⴰⴱⴰⵔⴷⴰ, ⵙⵔⵙ ⵜⴰⴱⴰⵔⴷⴰ ⵖⴼ ⵜⴰⴷⴰⵡⵜ ⵏⵏⵙ. ⴳⵣⵉⵖ: ⵔⵛⵎⵖ. ⵜⴰⴳⵣⵣⴰⵢⵜ ⵉⴳⴰ ⵜⵜ ⵍⵓⵛⴰⵎ ⵏ ⵜⵡⵜⵎⵉⵏ. ⴳⵣⵎⵖ: ⴱⴱⵉⵖ. ⴰⵎⴷⵢⴰ: ⵜⴳⵣⵎ ⴰⵙⵉⴼ ⵓⵔ ⵜⵎⵎⵉⵖ: ⵜⴰⵙⴰⵢⵡⴰⵍⵜ. ⵉⴱⴱⵉ: ⵉⵣⴳⵔ. ⵉⴱⴱⵉ ⴰⴱⵔⵉⴷ ⵙ ⵜⴰⵣⵣⵍⴰ. ⵉⴱⵓⵔⵣ: ⵓⵔ ⵉⴽⴽⵓⴽⵔ, ⵉⵄⵔⵎ. ⵉⵥⵉⵍ: ⵉⵀⵢⵢⴰ, ⵉⵖⵓⴷⴰ, ⵉⴼⵓⵍⴽⵉ. ⴰⵎⴷⵢⴰ: ⵉⵥⵉⵍ ⵓⵢⵏⵏⴰ ⵉⵏⵏⴰ. ⵉⵥⵉⵏⵥⵔ: ⵜⴰⴼⵓⴽⵜ. ⵉⴼⵙⴰⵏ: ⴰⵎⵓⴷ ⵉⴼⵙⵉ: ⵢⴰⵖⵓⵍ ⵉⴳⴰ ⴰⵎⴰⵏ. ⴰⵎⴷⵢⴰ: ⵉⴼⵙⵉ ⵓⴷⴼⵍ ⵏ ⵓⴷⵔⴰⵔ. ⵉⴼⵙⵙⵓⵙ: ⵓⵔ ⵉⵥⴰⵢ. ⵓⵔ ⵖⵉⴼⵙ ⵉⵙⵙⴼⵙⵓⵙ ⵜⴰⵡⵓⵔⵉ. ⵉⴼⵓⵍⴽⵉ: ⵉⵖⵓⴷⴰ, ⵉⵛⵏⴰ, ⵉⵥⵉⵍ. ⵉⴳⵔ: ⴰⴽⴰⵍ ⴳ ⴷⴰ ⵏⴽⵔⵔⵣ, ⵉⴳⵔⴰⵏ ⵏ ⵜⵎⴰⵣⵉⵔⵜ. ⵉⵟⵙ: ⵜⴰⴳⵓⵏⵉ. ⵟⵟⵙⵖ, ⴳⵯⵏⵉⵖ. ⵉⵍⴰⵎⵎⵏ: ⴰⴷⴷⴰⵢ ⵏⵥⴹⴰ ⵉⵔⴷⵏ, ⴷⴰ ⵜ ⵏⵙⵙⵉⴼⵉⴼ ⴰⴼ ⴰⴷ ⵏⴱⴹⵓ ⴰⵡⵡⵔ ⴷ ⵉⵍⴰⵎⵎⵏ. ⵉⵎⴰⵏ: ⵜⴰⵏⴼⴼⵓⵜ. ⵙⵙⵓⵖ ⴰⵙ ⵉⵎⴰⵏ: ⴳⵉⵖ ⴰⵙ ⵜⴰⵎⵙⵙⵓⵎⴰⵏⵜ. ⵉⵎⴰⵔⴰⵡⵏ: ⵉⵎⴰⵡⵍⴰⵏ, ⵍⵡⴰⵍⴷⵉⵏ ⵉⵎⴰⵙⵙⵏ: ⵉⴳⵍⵣⴰⵎ ⵙ ⵏⵜⵜⴽⴽⵔ ⴰⴽⴰⵍ ⴰⴷⴷⴰⵢ ⴷⴰ ⵏⴽⵔⵔⵣ. ⵉⵎⴰⵡⵍⴰⵏ: ⵉⵎⴰⵔⴰⵡⵏ ⵉⵎⴳⴳⵓⴷⵊⴰ: ⵡⵉⵏⵏⴰ ⵉⴽⵙⵙⴰⵏ ⵓⵍⵍⵉ ⵏⵏⵙⵏ ⴰⵔ ⵜⵜⵏⵓⵢⵓⴷⴷⵓⵏ ⴳⵔ ⵓⴷⵔⴰⵔ ⴷ ⵓⵥⴰⵖⴰⵔ. ⵉⵎⵎⵖ: ⴷⵉⴳⵙ ⴰⵎⴰⵏ. ⵉⴱⵣⴳ. ⵉⵎⵎⵖ ⵍⵍⵉⴳ ⵉⴱⴱⵉ ⴰⵙⵉⴼ. ⵉⵎⵖⴰⵏ: ⴰⴷⴷⴰⵢ ⴷ ⵜⵙⵜⵖ ⵜⵓⴳⴰ ⴳ ⵡⴰⴽⴰⵍ. ⵉⵎⵣⴷⴰⵖ: ⵡⵉⵏⵏⴰ ⵉⴷⴷⵔⵏ ⴳ ⵜⵎⴰⵣⵉⵔⵜ. ⵉⵏⵉⴳ: ⵔⵣⵓ, ⵇⵇⵍⴱ. ⴰⵎⵉⵏⵉⴳ: ⵡⵏⵏⴰ ⵉⵔⵣⵣⵓⵏ. ⵉⵏⵏⵓⵔⵣ: ⵉⵔⴰ, ⵉⵅⵙ. ⴰⵎⴷⵢⴰ: ⵉⵏⵏⵓⵔⵣ ⴷⵉⴳⵙ ⵓⴳⴰⵔ ⵏ ⵓⵢⴰ! ⵉⵏⵜⵎⵉ: ⵜⵉⵍⵓⴼⴰⵥ ⵉⵜⵜⵉⵍⵉⵏ ⴳ ⵉⵎⵉ. ⵉⵏⵣⴰⵔⵏ: ⵉⵅⵎⵎⵓⵢⵏ. ⵉⵄⵔⵎ: ⵉⴱⵓⵔⵣ ⵉⵔⵥⴰⴳ: ⵓⵔ ⵢⴰⵟⴼⵓⵜ ⵉⵔⵓⴳⴳⴰ: ⴰⴷⴷⴰⵢ ⴷⴰ ⵏⴳⴳⵯⴰⵏ ⵡⴰⵎⴰⵏ, ⴷⴰ ⴷ ⵜⵜⴼⵖⵏ ⵉⵔⵓⴳⴳⴰ. ⵉⵙⵍⵍⵉ: ⴰⵥⵔⵓ. ⵉⵙⵍⵍⵉⵡⵏ. ⵉⵙⵍⵙⴰ: ⴰⵢⵏⵏⴰ ⴷⴰ ⵏⵍⵙⵙⴰ. ⵉⵄⴱⴰⵏⴻⵏ. ⵉⵙⵏⴹⴰⵍ: ⴷⵉⵏⵏⴰ ⴳ ⴷⴰ ⵏⵜⵜⴰⴷⵔ ⵉ ⵡⵉⵏⵏⴰ ⵉⵎⵎⵓⵜⵏ. ⵉⵙⵙⴽⵏⴷ: ⵉⴳⴰ ⵢⴰⵙ ⵜⵉⴷⴷⴰⵙ ⴰⵍⵍⵉⴳ ⵜ ⵉⴷⵡⵡⵅ. ⵉⵖⴷ: ⴰⵢⵏⵏⴰ ⴷ ⵉⵜⵜⵇⵉⵎⴰⵏ ⴰⴷⴷⴰⵢ ⵢⴰⵖ ⵓⴽⵛⵛⵉⴹ. ⵉⵡⴷⴰⵏ: ⵎⴷⴷⵏ ⵉⵡⵀⵏ: ⵉⵙⵀⵍ. ⵉⵣⴷⴷⵉⴳ: ⵓⵔ ⵉⵔⴽⵉ, ⵙⴳ ⵜⴰⵣⴷⴳⵉ ⵉⵣⵍⴰⵏ: ⴰⵎⴰⵔⴳ ⵏⵏ ⴷⴰ ⵜⵜⵉⵏⵉ ⴳ ⵓⵃⵉⴷⵓⵙ. ⵜⴰⵎⴷⵢⴰⵣⵜ. ⵉⵣⵎⴰⵣ: ⴰⵢⵏⵏⴰ ⴷⴰ ⵏⴼⵔⵔⵓ ⴰⴷⴷⴰⵢ ⵏⵙⵙⴽⵔ ⴽⴰ ⵏ ⵓⴱⴽⴽⴰⴹ. ⵉⵣⵔⵉ: ⵉⴽⴽⴰ. ⵉⵣⵔⵉ ⵜ, ⴰⴷⴷⴰⵢ ⵉⴷⴷⴰ ⵓⵔ ⵉⴷⵙ ⵉⵎⵓⵏ. ⴽⵛⵎ: ⴰⴷⴼ. ⴽⴽⵔ: ⴱⴷⴷ, ⴰⴷ ⵓⵔ ⵜⵜⵇⵉⵎⴰⵜ. ⴽⵔⵣ: ⵙⴽⴽⵔ ⴰⴽⴰⵍ ⴰⴷⴷⴰⵢ ⵏⵔⴰ ⴰⴷ ⵏⴳⵔ ⴰⵎⵓⴷ ⵏ ⵉⵎⵏⴷⵉ. ⴽⵙⵓⴹⵖ: ⴳⴳⵯⴷⵖ. ⴽⵜⵉⵖ: ⵄⵇⵇⵍⵖ, ⵓⵔ ⵜⵜⵓⵖ. ⵍⴷⵉⵖ: ⵊⴱⴷⵖ. ⵏⵣⵖⴻⵖ. ⴰⵔ ⵉⵍⴷⴷⵉ ⴰⵡⴰⵍ ⴰⵍⵍⵉⴳ ⵉⴱⴱⵉ ⴳⵔⴰⵜⵏⵖ. ⵍⵎⴰⵥⵓⵟ: ⴰⵢⵏⵏⴰ ⴷⴰ ⵙ ⵏⴳⴳⴰⵔ ⵉ ⵍⵎⵓⵟⵓⵔ ⴰⴼ ⴰⴷ ⵉⵅⴷⴷⵎ. ⵍⵎⵓⵜ: ⵜⴰⵎⵜⵜⴰⵏⵜ. ⴰⴷⴷⴰⵢ ⴼⴼⵖⵏ ⵢⵉⵎⴰⵏ ⵛⴰ ⵏ ⵓⵎⵅⵍⵓⵇ. ⵍⵖⴱⴰⵕ: ⵜⴰⵔⴼⴰ ⵏ ⵍⴱⵀⴰⵢⵎ. ⴷⴰ ⵜⵜ ⵏⴰⵜⵜⴰⵡⵉ ⵖⵔ ⵉⴳⵔⴰⵏ, ⵏⴳⵔ ⵜⵜ ⴰⵎⵎ ⵍⴰⵏⴳⵔⵉ ⴰⴳⴰⵎⴰⵏ. ⵎⴰⵏⵜⵓⵔ: ⵎⴰⵏⴰⴳⵓ, ⵎⵍⵎⵉ. ⵎⴰⵏⵜⵓⵔ ⴰⵢ ⴷⴷ ⵉⴷⴷⴰ? ⵎⵛⵜⴰ: ⵎⵛⵃⴰⵍ ⵎⴷⴷⵏ: ⵉⵡⴷⴰⵏ ⵎⵍ: ⵙⵙⴽⵏ, ⵙⵙⵄⵏⵜ. ⵜⵉⵏⵎⵍ ⵜⴳⴰ ⵜⵜ ⵍⵎⴷⵔⴰⵙⴰ. ⵎⵇⵇⵓⵔⵖ: ⵅⴰⵜⵔⵖ, ⵓⵔ ⵎⵥⵥⵉⵢⵖ. ⵏⵉⵢ: ⵙⴳ ⵜⴰⵏⴰⴽⴰ, ⴰⵍⵉ ⴰⴼⵍⵍⴰ ⵏ ⴽⴰ. ⵏⵉⵖ ⵜⴰⴳⵎⴰⵔⵜ, ⵜⵓⵙⵉ ⵢⵉ ⵜⴳⵎⴰⵔⵜ ⵖⴼ ⵜⴰⴷⴰⵡⵜ ⵏⵏⵙ. ⵏⵎⵉⵍⵉ: ⴰⵥ, ⵇⵕⵕⴱ. ⵏⵎⵉⵍⵉ ⴷ ⵖⵓⵔⵉ: ⴰⵥ ⴷ ⵖⵓⵔⵉ. ⵏⵢⵓⴷⴷⵓ: ⴷⴷⵓ ⵜⴰⵖⵓⵍⴷ ⴷ. ⵏⵣⵖ: ⵊⴱⴷ. ⵍⴷⵢ. ⵄⴰⵡⵏ: ⴰⵡⵙ ⵇⵇⵍ: ⴳⴳⴰⵏ. ⵉⵣⵔⴱ ⵓⵔ ⵉⵖⵉⵢ ⴰⴷ ⵉⵇⵇⵍ. ⵔⵉⵖ: ⵅⵙⵖ, ⴱⵖⵉⵖ. ⵔⴽⴽⵉⵥⵏ: ⵅⵎⵊⵏ, ⵛⵛⴰⵔⵏ ⴷ ⵓⵅⵎⵎⵓⵊ. ⵔⵣⵓ: ⵉⵏⵉⴳ, ⵇⵍⵍⴱ. ⵙⴽⵓⵜⵜ: ⴰⵜⴳ ⵖⴼ. ⵉⵡⵙⵙⵉⵔ ⴰⵔ ⵉⵙⴽⵓⵜⵜⵓ ⵖⴼ ⵓⵄⴽⴽⴰⵣ. ⵙⵍⵉⵍ: ⵙⵙⵉⵔⴷ. ⵙⵍⵍ: ⵙⵙⴼⵍⴷ. ⵙⵎⵛⵜⴳ: ⵙⵙⵏⴷⵓ. ⴰⵡⵉ ⵜ ⵜⵔⴰⵔ ⵜ ⵉⴷ. ⵙⵎⵓⵜⵜⵔ: ⵙⵎⵓⵏ. ⵙⵔⵡⵜ: ⵙⵙⴽⵔ ⴰⵔⵡⴰ. ⵙⵉⴽⴽ ⵍⴱⵀⴰⵢⵎ ⵖⴼ ⵉⵎⵏⴷⵉ. ⵙⵙⵕⵖ: ⵙⵙⵀⵎⵓ. ⵙⵙⴼⵍⴷ: ⵙⵙⵖⴹ, ⵙⵍⵍ, ⵙⵎⵎⵄ. ⵙⵙⵉⵔⴷ: ⵙⵍⵉⵍ ⵙ ⵡⴰⵎⴰⵏ. ⵙⵙⵉⵔⵎⵖ: ⵙⵙⵉⵜⵎⵖ, ⴷⴰ ⵜⵜⵎⵏⵏⴰⵖ. ⵙⵙⵉⵡⴹ: ⵙⵙⵍⴽⵎ. ⵙⵙⴽⵏ: ⵎⵍ, ⵙⵙⵄⵏⵜ. ⵙⵙⴽⵔⵖ: ⴳⵉⵖ. ⵙⵙⴽⵜⵔ: ⴳⵔ ⴰⴳⴳⵯⴰ ⵖⴼ ⵍⴱⵀⵉⵎⵜ. ⵙⵙⵎⵖⵉ: ⵙⵅⵉⵜⵔ, ⵙⵙⵎⵖⵓⵔ. ⵙⵙⵓⵔⴼ: ⵙⴰⵎⵃ. ⵙⵙⵓⵜⵔ: ⵜⵜⵔ ⴷⵉⴳⵙ. ⵙⵙⵓⵣⵡⵓ: ⴽⴽⵙ ⴰⵙ ⴰⵎⴰⵏ. ⵙⵜⵉ: ⵅⵜⴰⵕ, ⴰⵙⵜⴰⵢ ⵙⵜⵖ: ⵙⴹⵉⵇⵇⵙ. ⵙⵓⵔⴼ: ⵙⴰⵎⵃ. ⵔⵓ: ⴰⵍⵍ, ⴳⵔ ⴷ ⵉⵎⵟⵟⴰⵡⵏ. ⵙⵡⵉⵏⴳⵎ: ⵅⵎⵎⴻⵎ. ⵜⴰⴽⵯⵓⵜⵜ: ⴰⴷⴷⴰⴳ ⴷ ⵉⵜⵜⴽⵔⵏ ⴳ ⵜⵎⵉⵣⴰⵔ ⵉⵔⵖⴰⵏ. ⴰⵇⵇⴰⵢⵏ ⵏⵏⵙ ⵔⵥⴰⴳⵏ ⴰⵔⵜ ⵏ ⵙⵙⵅⴷⴰⵎⵏ ⴳ ⵓⴷⴱⴰⵖ ⵏ ⵉⴳⵯⵍⵉⵎⵏ. ⵜⴰⴳⵯⵉ: ⵓⵔ ⵜⵔⵉ, ⵓⵔ ⵜⵅⵙ. ⵜⴰⴱⴰⵔⴷⴰ: ⵜⴰⵔⵉⴽⵜ ⵏⵏⴰ ⴷⴰ ⵏⴳⴳⴰⵔ ⵖⴼ ⵜⴰⴷⴰⵡⵜ ⵏ ⵍⴱⵀⴰⵢⵎ ⴰⴷⴷⴰⵢ ⴷⴰ ⵜⵅⴷⴷⵎ ⵏⵖ ⵖⵉⴼⵙ ⵏⴻⵏⵉⵢ. ⵜⴰⵛⵉⵎⵎⵓⵜ: ⵜⴰⵣⴷⵎⵜ. ⵜⴰⴷⴷⴰⵔⵜ: ⴷⵉⵏⵏⴰ ⴳ ⵏⴷⴷⵔ, ⵜⵉⴳⵎⵎⵉ. ⵜⴰⴷⴳⴳⵯⴰⵜ: ⵜⴰⵎⴷⴷⵉⵜ, ⴰⵣⴳⵏ ⴰⵎⴳⴳⴰⵔⵓ ⵏ ⵡⴰⵙⵙ. ⵜⴰⴷⵅⵜ: ⴷⴷⴰⵡ ⵜⴰⵢⵜⵜ. ⵜⴰⵕⵓⴱⵢⴰ: ⵢⴰⵜ ⵜⵓⴳⴰ ⴷⴰ ⵜⵜⵉⵍⵉ ⴳ ⵉⴳⵔⴰⵏ. ⵉⵥⵓⵔⴰⵏ ⵏⵏⵙ ⴰⵔ ⵜⵏ ⵜⵜⴳⴰⵏ ⵎⴷⴷⵏ ⴷ ⴰⵙⴰⴼⴰⵔ ⵏ ⵙⵉⵡⵕⵉⵖ. ⴷⴰ ⵜⵏ ⵙⵙⵏⵡⴰⵏⵜ ⵜⵓⵜⵎⵉⵏ ⴳⵏⵜ ⵉⵙⵙⵏ ⵙⵙⴱⴰⵖⴰ ⵜⴰⵥⴳⴳⵯⴰⵖⵜ ⵉ ⵜⴰⴹⵢⴹⵜ. ⵜⴰⴳⴰⵏⵜ: ⵍⵖⴰⴱⵜ. ⵜⴰⴳⵎⴰⵔⵜ: ⵜⴰⵡⵜⵎⵜ ⵏ ⵉⵢⵉⵙ. ⵜⴰⴳⵔⵙⵜ: ⴰⵢⵓⵔⵏ ⵏ ⵓⵙⴳⴳⵯⴰⵙ ⴳ ⴷⴰ ⵉⵜⵜⵉⵍⵉ ⵓⵙⵎⵎⵉⴹ ⴷ ⵓⴷⴼⵍ. ⵜⴰⵎⴰⵛⴰⵀⵓⵜ: ⵍⵇⵉⵙⵜ, ⵜⴰⵏⴼⵓⵙⵜ. ⵜⴰⵎⴰⵔⴰ: ⵜⴰⵡⵓⵔⵉ ⵉⴳⴳⵓⵜⵏ, ⵥⵥⵍⵟ. ⵜⴰⵎⴰⵡⴰⵢⵜ: ⵉⵣⵍⴰⵏ ⵉⴳⵣⵣⵓⵍⵏ ⵖⵓⵔ ⴰⵢⵜ ⵍⴰⵟⵍⴰⵙ. ⵜⴰⵎⵥⵥⴰⵏⵜ: ⵜⴰⵎⵛⵜⵓⵀⵜ. ⵜⵏⵏⴰ ⵓⵔ ⵉⵎⵇⵇⵓⵔⵏ. ⵜⴰⵎⵙⵙⵓⵎⴰⵏⵜ: ⴰⴷⴷⴰⵢ ⴰⵙ ⴷ ⵜⴽⴽⵉⴷ ⵉ ⴽⴰ ⵏ ⵜⵖⴰⵡⵙⴰ ⵜⵉⵙⴳⴳⵯⵉⵏ ⴰⴽⴽⵯ, ⵜⵏⵥⵉⴷ ⴷⵉⴳⵙ. ⵜⴰⵎⵜⵓⵏⵜ: ⵜⴰⵅⵎⵉⵔⵜ. ⵜⴰⵎⵓⴹⵏⵉ: ⵉⵖ-ⵏ-ⴽⴰ, ⴰⵟⵟⴰⵏ. ⵜⴰⵎⵓⴽⵔⵉⵙⵜ: ⵍⵎⵓⵛⴽⵉⵍ ( ⵙ ⵜⵄⵔⴰⴱⵜ ) ⵜⴰⵎⵢⵓⵔⵜ: ⴰⵢⵏⵏⴰ ⵏⵎⵢⴰⵔ, ⴰⵢⵏⵏⴰ ⵏⴻⵏⵏⵓⵎ. ⵜⴰⵏⴼⵓⵙⵜ: ⵍⵇⵉⵙⵜ, ⵜⴰⵎⴰⵛⴰⵀⵓⵜ ⵏⵏⴰ ⴷⴰ ⵜⵜⴰⵍⵙⵏⵜ ⵜⵎⵖⴰⵔⵉⵏ ⵜⴰⵎⴰ ⵏ ⵡⴰⵍⵎⵙⵙⵉ ⵉ ⵡⴰⵔⵔⴰⵡ ⵏⵏⵙⴻⵏⵜ. ⵜⴰⵇⵓⵕⴰⵕⵜ: ⵜⵏⵏⴰ ⴳ ⵓⵔ ⵍⵍⵉⵏ ⵡⴰⵎⴰⵏ, ⵓⵔ ⵜⵇⵇⵉⵎⵉ ⵜⴰⵣⴳⵣⴰⵡⵜ. ⵜⴰⵔⴷⴰⵙⵜ: ⴰⵜⵉⴳ ⵉⵍⵍⴰⵏ ⴳⵔ ⵉⴽⵎⵣ ⴷ ⵓⴹⴷⴰⴹ ⵎⵍⵍⵖ. ⵜⴰⵔⵡⵍⴰ: ⵜⴰⵣⵣⵍⴰ. ⵜⴰⵙⴳⴰ: ⵜⴰⵎⴰ. ⵜⴰⵙⵓⵔⵉⴼⵜ: ⴰⴷⴷⴰⵢ ⴷⴰ ⵏⵜⵜⴻⴷⴷⵓ, ⴷⴰ ⵏⴳⴳⴰⵔ ⵜⴰⵙⵓⵔⵉⴼⵜ ⴷⴼⴼⵉⵔ ⵜⴰⵢⴹ. ⵜⴰⵙⵓⵙⵎⵉ: ⵉⴼⵙⵜⵉ. ⵜⴰⵖⴰⵡⵙⴰ: ⴰⵙⴽⴽⵉⵏ. ⵜⴰⵖⵕⴰⵕⵜ: ⵜⴰⵅⵏⵛⵉⵢⵜ ⵏ ⵜⴰⴹⵓⴹⵜ. ⵜⴰⵖⵓⴼⵉ: ⴷⴰ ⴽ ⵜⵏⵇⵇⴰ ⵜⵖⵓⴼⵉ ⵏ ⴽⴰ ⴰⴷⴷⴰⵢ ⵉⴷⵙ ⵜⴱⴹⵉⴷ, ⵜⵔⵉⴷ ⴰⴷ ⴷⵉⵖ ⵜ ⵜⵉⵥⵉⵔⴷ, ⴰⵎⴰⵔⴳ. ⵜⴰⵖⵓⵍ: ⵜⵄⴰⵢⴷ, ⵜⵡⵔⵔⵉ. ⵜⴰⵖⵓⵏⵉ: ⴰⴷⵖⴰⵔ ⴳ ⴷⴰ ⵏⵜⵜⵇⵏ ⵍⴱⵀⴰⵢⵎ. ⵜⴰⵡⴰⴷⴰ: ⵜⵉⴽⵍⵉ. ⵜⴰⵡⴰⵔⴳⵉⵜ: ⵜⴰⵔⴳⵉⵜ. ⴰⴷⴷⴰⵢ ⵏⵟⵟⵙ ⴷⴰ ⵏⵜⵜⵡⴰⵔⴳⴰ. ⵜⴰⵡⴷⴰ: ⴰⴱⵀⴰⴹ. ⵜⴰⵡⵍⴰ: ⵜⴰⵎⵓⴹⵏⵉ ⴷ ⵉⵜⵜⴰⵡⵉⵏ ⵜⵉⵎⵍⴻⵍⵍⴰⵢ ⴷ ⵓⵏⵔⵖⵉ ⴰⵅⴰⵜⴰⵔ. ⵜⴰⵡⵏⴳⵉⵎⵜ: ⵍⵄⵇⵍ. ⵜⴰⵡⵓⵔⵉ: ⴰⵢⵏⵏⴰ ⵏⵙⵙⴽⴰⵔ, ⴰⵢⵏⵏⴰ ⵏⵜⵜⴻⴳⴳⴰ, ⵍⵅⴷⵎⵜ. ⵜⴰⵡⵡⵓⵔⵜ: ⵍⴱⴰⴱ. ⵜⴰⵣⴷⴰⵢⵜ: ⴰⵎⵓⵜⵜⵍ ⵜⴰⵣⴷⴳⵉ: ⴷⵉⵏⵏⴰ ⴳ ⵓⵔ ⵍⵍⵉⵏ ⵉⵔⴽⴰⵏ. ⵜⴰⵣⴷⵎⵜ: ⴰⵢⵏⵏⴰ ⵜⵙⵎⵓⵜⵜⵔⴷ ⵏ ⵜⵓⴳⴰ ⵏⵖ ⵉⴽⵉⵛⵛⵓⴹⵏ ... ⵜⴰⵣⵎⵔⵜ: ⵜⵉⵔⵔⵓⴳⵣⴰ. ⵣⵎⵔⵖ, ⵖⵉⵢⵖ, ⵥⴹⵔⵖ. ⵜⴰⵣⵣⵍⴰ: ⵜⴰⵔⵡⵍⴰ. ⵜⵕⵎⵉ: ⵜⵓⵀⵍ. ⵜⴻⵜⴽⴰⵔ: ⵜⵄⵎⵎⵕ. ⵜⴼⵜⵍ: ⵜⴳⴳⴰⴼⵉⵢ, ⵜⵓⵍⵢ. ⵜⴳⵔⴰⵥ: ⵉⵏⴷⵎ ⵖⴼ. ⵜⵉⵛⴰⴼ: ⵉⵙⵏⵏⴰⵏⴻⵏ. ⵜⵉⴷⵉ: ⴰⵎⴰⵏ ⴷ ⵉⵜⵜⴳⵯⵣⵏ ⴷⵉⴳⵏⵖ ⴰⴷⴷⴰⵢ ⵉⵔⵖⴰ ⵍⵀⴰⵍ ⵏⵖ ⴰⴷⴷⴰⵢ ⵏⵅⴷⵎ ⴱⵣⵣⴰⴼ. ⵜⵉⴼⴰⵡⵜ: ⵣⵉⴽ ⵙⴱⴰⵀ. ⴰⵔ ⵜ ⵏⵜⵜⵉⵏⵉ ⴰⵡⴷ ⵉ ⵡⴰⵙⵙⵉⴷ. ⵜⵉⴼⵉⴷⵉ: ⴰⵄⵟⵟⵉⴱ ⵏⵏⴰ ⴷⴰ ⵉⵜⵜⵉⵍⵉⵏ ⵖⴼ ⵜⴰⴷⴰⵡⵜ ⵏ ⵍⴱⵀⴰⵢⵎ ⵉⵅⴷⴷⵎⵏ ⴽⵉⴳⴰⵏ. ⵜⵉⴽⴽⵍⵜ: ⵍⵎⵕⵕⵜ. ⴷⴰ ⴷ ⵜⵜⴰⵍⵉ ⵜⴰⴼⵓⴽⵜ ⵢⴰⵜ ⵜⵉⴽⴽⵍⵜ ⴳ ⵡⴰⵙⵙ. ⵜⵉⴽⵔⴽⴰⵙ: ⵜⵉⵃⵍⵍⴰⵍ. ⵡⵏⵏⴰ ⵓⵔ ⵉⵜⵜⵉⵏⵉⵏ ⵜⵉⴷⵜ ⴷⴰ ⵉⵙⴽⵉⵔⴽⵉⵙ. ⵜⵉⵍⴻⵍⵍⵉ: ⵜⵉⴷⵔⴼⵉⵜ. ⴰⵣⴰⵔⵓⴳ. ⵜⵉⵎⵉⵜⴰⵔ: ⵉⵣⵎⵓⵍⵏ ⴰⵖ ⵉⵙⵙⴽⴰⵏⵏ ⴽⴰ ⵏ ⵜⵖⴰⵡⵙⴰ. ⵜⵉⵎⵍⴻⵍⵍⴰⵢ: ⴰⴷⴷⴰⵢ ⴷⴰ ⵢⵜⵜⴻⵜⵜⵉ ⵉⵅⴼ ⵙ ⵉⵖ-ⵏ-ⴽⴰ. ⵜⵉⵎⵍⵙⵉⵜ: ⴰⵢⵏⵏⴰ ⵏⵍⵙⵙⴰ. ⵉⵄⴱⴰⵏⵏ ⵜⵉⵎⵙⵙ: ⵍⵄⴰⴼⵉⵢⵜ. ⴰⴼⴰ. ⴷⴰ ⵜⵜⵉⵍⵉ ⵜⵉⵎⵙⵙ ⴳ ⵜⴰⴽⴰⵜ. ⵜⵉⵇⵇⴰⵔ: ⵜⵉⵜⵉⵡⴰⵜ ⵙ ⵉⴹⵔⵏ ⵉⵎⴳⴳⵓⵔⴰ ⵖⵓⵔ ⵓⵙⵔⴷⵓⵏ ⵏⵖ ⴰⵖⵢⵓⵍ. ⵜⵉⵔⴰⵛ: ⴰⵙⵎⵓⵜⵜⵔ ⵏ ⵉⵎⵏⴷⵉ. ⵜⵉⵔⴳⵉⵏ: ⴰⵢⵏⵏⴰ ⴷ ⵉⵜⵜⴼⵖⵏ ⴳ ⵉⴽⵛⵛⵓⴹⵏ ⴰⴷⴷⴰⵢ ⴰⵖⵏ, ⵇⴱⵍ ⴰⴷ ⴳⵏ ⵉⵖⴷ. ⵜⵉⵙⵉⵔⵜ: ⴰⵣⵔⴳ ⴳ ⴷⴰ ⵏⵥⵥⴰⴷ ⵉⵔⴷⵏ ⵏⵖ ⴰⵣⵎⵎⵓⵔ. ⵜⵉⵙⵙⴳⵏⵉⵜ: ⵜⵉⵙⵙⵎⵉ, ⵜⴰⵙⴰⵔⵓⵜ. ⵜⵉⵡⵏⵜ: ⴰⵣⴳⵏ ⵏ ⵉⵣⵍⵉ, ⴰⵔ ⴰⵙ ⵏⵜⵜⴰⵍⵙ ⴳ ⵜⵎⴷⵢⴰⵣⵜ. ⵜⴰⵎⴰⵜⴰⵔⵜ: ⴰⵣⵎⵓⵍ, ⵍⴰⵟⵕ. ⵜⵏⵏⴳⵣⴰ: ⵓⵔ ⵜⴽⵎⵎⵉⵍ. ⵉⵅⵚⵚⴰ ⵜⵜ ⴽⴰ. ⵜⵏⵏⵓⵎ: ⵜⵎⵢⴰⵔ. ⵜⵔⵥⴰⴳ: ⵓⵔ ⵜⴰⴹⴼⵓⵜ, ⵉⵔⵥⴰⴳ ⵓⵍⵉⵍⵉ. ⵜⵜⵉⵖ: ⴹⵓⵕⵖ ⵖⴼ. ⵜⵜⵔⴰⴽⵜⵓⵔ: ⵜⵓⵔⴰⴼⵜ ⵜⴰⵎⵇⵔⴰⵏⵜ ⵙ ⴷⴰ ⵏⴽⵔⵔⵣ ⵉⴳⵔⴰⵏ. ⵜⵜⵓⵖ: ⵓⵔ ⴷ ⴽⵜⵉⵖ. ⵜⵓⵛⵛⴽⴰ: ⴰⴷⴷⴰⵢ ⵜⵣⵍⴰ ⵓⵔ ⴷⴰ ⵜⵜ ⵏⵜⵜⵉⵥⵉⵕ. ⵜⵓⵎⵔⵜ: ⵍⵀⵏⴰ ⴷ ⵓⴱⴰⵖⵓⵔ ⵜⵓⵏⵢ: ⵜⵙⵙⴽⵛⵎ ⵛⵛⵉⵍ ⴰⵙ. ⵜⵓⵏⵢ ⵉⵅⴼ ⴳ ⵜⵖⵕⴰⵕⵜ, ⵜⵙⵙⴽⵛⵎ ⴷⵉⴳⵙ ⵉⵅⴼ ⴰⵔ ⵜⵜⵛⴰ. ⵜⵓⵔⴰⵡⵜ: ⵜⵉⴷⵉⴽⵍⵜ. ⴰⵢⵏⵏⴰ ⵉⵙⵎⵓⵜⵜⵔ ⵓⴼⵓⵙ. ⵓⵍⵍⵉ: ⴰⵛⵜⴰⵍ ⵓⵃⵍⵖ: ⵕⵎⵉⵖ. ⵓⵙⵎⴰⵏ: ⴰⵙⵉⴷⴷ ⵉⵜⵜⵉⵏ ⴳ ⵉⴳⵏⵏⴰ ⴰⴷⴷⴰⵢ ⵉⵔⴰ ⴰⴷ ⵢⵉⵍⵉ ⵓⵏⵥⴰⵕ. ⵓⵣⵣⴰⵍ: ⵍⵃⴷⵉⴷ. ⵖⴰⵡⵍ: ⵙⵙⴷⵔⴼ, ⴼⵉⵙⴰⵄ. ⵖⵉⵢⵖ: ⵣⵎⵔⵖ, ⵥⴹⴰⵔⵖ. ⵖⵓⵔⵙ: ⴷⴰⵔⵙ ⵡⴰⵇⵉⵍⴰ: ⵄⵏⵉⵖ, ⵉⵖⵉⵢ ⴰⵙ ⵍⵀⴰⵍ. ⵡⵙⵙⵉⵔⵖ: ⵎⵇⵇⵓⵔⵖ ⴳ ⵍⵄⵎⵔ. ⵅⵎⵎⴻⵎ: ⵙⵡⵉⵏⴳⵎ. ⵢⴰⴳⴳⵓⴳ: ⵉⵄⵔⵇ, ⵉⴱⵄⴷ. ⵢⴰⵟⴼⵓⵜ: ⵓⵔ ⵉⵔⴳⴰⵥ ⵢⵎⵎⴰ: ⵢⵓ, ⵎⵎⴰ, ⵜⵏⵏⴰ ⵢⵉ ⵢⵓⵔⵓⵏ ⵢⵓ: ⵢⵎⵎⴰ ⵢⵓⵔⴳⵓ: ⵉⴳⴳⵯⵣ. ⴰⵎⴷⵢⴰ: ⵓⵔⴳⵓⵏ ⴰⵙ ⴷ ⵉⵎⵟⵟⴰⵡⵏ: ⴷⴰ ⵢⴰⵍⵍⴰ. ⵢⵓⵢⵍⴻⵍ: ⵉⴽⴽⴰ ⵉⴳⵏⵏⴰ ⵙ ⵡⴰⴼⵔⵉⵡⵏ. ⵣⴷⵎ: ⵙⵎⵓⵜⵜⵔ ⵉⴽⵛⵛⵓⴹⵏ. ⵣⵎⵔⵖ: ⵖⵉⵢⵖ, ⵥⴹⴰⵔⵖ. ⵜⴰⵣⵎⵔⵜ ⵜⴳⴰ ⵜⵜ ⵜⴷⵓⵙⵉ. ⵣⵓⵏⴷ: ⴰⵎⵎ ⵣⵡⵓⵔ: ⴳ ⴰⵎⵏⵣⵓ, ⵉⵍⵉ ⴷ ⴰⵎⵣⵡⴰⵔⵓ.